‘AEROMOBILE’ৰ সহযোগত জিঅ’ই মুকলি কৰিলে ভাৰতৰ প্ৰথম ‘IN-FLIGHT MOBILE SERVICES’jio-starts-in-flights-services-with-AEROMOBILE– News18 assam\n‘AEROMOBILE’ৰ সহযোগত জিঅ’ই মুকলি কৰিলে ভাৰতৰ প্ৰথম ‘IN-FLIGHT MOBILE SERVICES’\nজিঅ’ পোষ্টপেইডৰ গ্ৰাহকসকলে প্ৰথমে লাভ কৰিব ইন-ফ্লাইটত ভইচ আৰু ডাটাৰ সুবিধা। ২৪ ঘণ্টাৰ বাবে প্লেন আৰম্ভ হ’ব মাত্ৰ ৪৯৯ টকাৰ পৰা।\nLast Updated : September 25, 2020, 20:26 IST\nপেনাচনিক এভিঅ’নিকছ ক’ৰ্পৰেশ্যন চাবচিডিয়েৰীৰ ‘AEROMOBILE’ৰ সহযোগত ৰিলায়েন্স জিঅ’ই নিজৰ জিঅ’ পোষ্ট পেইড গ্ৰাহকসকলৰ বাবে ভাৰতবৰ্ষত প্ৰথমবাৰলৈ মুকলি কৰিলে ইন-ফ্লাইট মোবাইল চাৰ্ভিচ। ৰিলায়েন্স জিঅ’ই এই সুবিধা ল’বলৈ বিদেশলৈ যাত্ৰা কৰা প্ৰতিজন ভাৰতীয় যাত্ৰীকেই অনুমতি প্ৰদান কৰিছে।\nসদ্যহতে, ইন-ফ্লাইট চাৰ্ভিচৰ সুবিধা বিদেশ যাত্ৰা কৰিবলগীয়া ভাৰতীয় যাত্ৰীসকলে ল’ব পাৰিব। কিন্তু শীঘ্ৰে ৱাৰতৰ সীমাৰ ভিতৰতো শীঘ্ৰে আৰম্ভ হ’ব এই সেৱা।\nএই সন্দৰ্ভত জিঅ’ৰ ডাইৰেক্টৰ আকাশ আম্বানীয়ে কয় যে, জিঅ’ পোষ্টপেইড প্লাচে নতুন আশা কঢ়িয়াইছে। এতিয়া আমি ‘AEROMOBILE’ৰ সহযোগত ইন-ফ্লাইট ৰোমিং সেৱা আৰম্ভ কৰিবলৈ আগবাঢ়িছো। আমি আমাৰ গ্ৰাহকক এই সুবিধা দিবলৈ পাই অত্যন্ত সুখী। এতিয়া গ্ৰাহকে হাই কোৱালিটী, সুৰক্ষিত ৰোমিং ২০ হাজাৰ ফুট উচ্চতাতো লাভ কৰিব পাৰিব।’\nকিদৰে ব্যৱহাৰ কৰিব লাগিব জিঅ’ৰ ইন ফ্লাইট পেক?\n১. স্মাৰ্টফোনৰ চুইটচ অন কৰিব লাগিব লগতে অফ কৰিব লাগিব Airplane Mode।\n২. তেতিয়া লগে লগে আপোনাৰ ফোন AeroMobile networkৰ সৈতে কানেক্ট হৈ যাব।\n৩. যদি কানেক্ট নহয়, তেন্তে আপোনাৰ ফোনত থকা ‘Carrier’ অপচনলৈ যাব আৰু মেনুৱেলি AeroMobile চিলেক্ট কৰিব।\n৪.ডাটা চাৰ্ভিচ ব্যৱহাৰৰ সময়ত ডাটা ৰোমিং অন আছে নে নাই, সেয়া নিশ্চিত কৰিব লাগিব।\n৫.কানেক্ট হোৱাৰ লগে লগে এটা ৱেলকাম মেছেজ লাভ কৰিব।\nজিঅ’ৰ মোবাইল চাৰ্ভিচ লাভ কৰিবলগীয়াৰ বিমানৰ তালিকাত আছে Cathay Pacific, Singapore Airlines, Emirates, Etihad Airways, Euro Wings, Lufthansa, Malindo Air, Biman Bangladesh Airlines, and Alitalia।\nজিঅ’ ইন ফ্লাইট পেকঃ\n৪৯৯, ৬৯৯ আৰু ৯৯৯ টকা মূল্যৰ তিনিটা পেক আৰম্ভ কৰা হৈছে। আটাইকেইটা প্লেনতে এদিনত আউটগয়িং ক’লৰ বাবে ১০০ মিনিট উপলব্ধ হ’ব। সেইদৰে ৪৯৯ টকাত লাভ কৰিব ২৫০ জিবি ডাটা, ৬৯৯ টকাত লাভ কৰিব ৫০০ জিবি ডাটা আৰু ৯৯৯ টকাত লাভ কৰিব ১ জিবি ডাটা। আটাইকেইটা পেকৰে ম্যাদ এদিন।\nFirst published: September 25, 2020, 20:26 IST\nAeromobileIn Flight ServiceJio


Prem Jeevan Aru Mrityu Author:Guy De Maupassant Language:Assamese Publisher:Bnalata\nPrem Jeevan Aru Mrityu প্ৰেম, জীৱন আৰু মৃত্যু : (মোপাছাঁৰ ৩ খন জনপ্ৰিয় উপন্যাসৰ অনুবাদ সংকলন) অনুবাদ : মৌচম গগৈ (BANALATA)\nHome / Assamese Author অসমীয়া ভাষাৰ সাহিত্যিকসকল / Mousom Gogoi মৌচম গগৈ / Prem Jeevan Aru Mrityu প্ৰেম, জীৱন আৰু মৃত্যু : (মোপাছাঁৰ ৩ খন জনপ্ৰিয় উপন্যাসৰ অনুবাদ সংকলন) অনুবাদ : মৌচম গগৈ (BANALATA)â€¹Return to Previous Page\nProduct code: sci1190 Categories: Assamese Book Publications অসমীয়া কিতাপ প্ৰকাশন, Banalata Publication, Mousom Gogoi মৌচম গগৈ\nপ্ৰেম, জীৱন আৰু মৃত্যু : (মোপাছাঁৰ ৩ খন জনপ্ৰিয় উপন্যাসৰ অনুবাদ সংকলন) অনুবাদ : মৌচম গগৈ\nPrem Jeevan Aru Mrityu\nAuthor: Guy De Maupassant TRANSLATED BY: Mousam Gogoi\nPrem Jeevan Aru Mrityu প্ৰেম, জীৱন আৰু মৃত্যু : (মোপাছাঁৰ ৩ খন জনপ্ৰিয় উপন্যাসৰ অনুবাদ সংকলন) অনুবাদ : মৌচম গগৈ (BANALATA) quantity\nTags: Online Assamese books, Prem Jeevan Aru Mrityu, জীৱন আৰু মৃত্যু : (মোপাছাঁৰ ৩ খন জনপ্ৰিয় উপন্যাসৰ অনুবাদ সংকলন) অনুবাদ : মৌচম গগৈ, প্ৰেম\nA collection of three world famous novel written by guy de maupassant and translated into assamese by mousam gogoi and published by sri pratyuthazarika on behalf of banalata.\nPreranamoy Jiban : Jibanar Prerana প্ৰেৰণাময় জীৱন আৰু জীৱনৰ প্ৰেৰণা : অনুবাদ : মৌচম গগৈ (BANALATA)\nJUDHA ARU SHANTI যুদ্ধ আৰু শান্তি : লিও টলষ্টয় ৰচিত বিশ্ববিখ্যাত উপন্যাস : অনুবাদ : মৌচম গগৈ (BANALATA)\nMedam Bovery মাদাম বোভাৰী : গুষ্টাভ ফ্লবেয়াৰ : অনুবাদ : মৌচম গগৈ (BANALATA)\nLorali Kal ল’ৰালি কাল : মেক্সিম গৰ্কী : অনুবাদ : মৌচম গগৈ (BANALATA)\nKautilyar Arthashastra কৌটিল্যৰ অৰ্থশাস্ত্ৰ অনুবাদ : মৌচম গগৈ (BANALATA)\nLorali Kal ল’ৰালি কাল : মেক্সিম গৰ্কী : অনুবাদ :- মৌচম গগৈ (BANALATA)\nManuh Howar Sadhana মানুহ হোৱাৰ সাধনা : মৌচম গগৈ (BANALATA)\nChanakyar Nitibachan চাণক্যৰ নীতিবচন : মৌচম গগৈ (BANALATA)\nBhal Puwar Neela Chorai ভালপোৱাৰ নীলা চৰাই (বিশ্বৰ ২৮ খন দেশৰ শ্ৰেষ্ঠ প্ৰেমৰ কবিতা) অনুবাদ : মৌচম গগৈ (BANALATA)\nThe Art Of Living Author: Andre Maroa আঁদ্ৰে মাৰোআৰ দ্য আৰ্ট অব লিভিং অনুবাদ : মৌচম গগৈ (BANALATA)\nKRITITTA ARU BYOKTISHOTTA কৰ্তৃত্ব আৰু ব্যক্তিসত্তা : অনুবাদ : মৌচম গগৈ (LBS PUBLICATIONS-লয়াৰ্ছ বুক ষ্টল)\nKENCHA DUBAREER PREM কেঁচা দূবৰিৰ প্ৰেম : ড° জ্যোতি প্ৰসাদ শইকীয়া (BANALATA)\nPrem Aru Anyanya Pixasbur প্ৰেম আৰু অন্যান্য পিশাচবোৰ মূল : গাব্ৰিয়েল গাৰ্ছিয়া মাৰ্কেজ অনুবাদ : ড° সুশান্ত খাওন্দ প্ৰকাশক : পূৰ্বাঞ্চল প্ৰকাশ\nPanchashat Pachishar Prem পঞ্চাশত পঁচিশৰ প্ৰেম : ফণীন্দ্ৰ কুমাৰ দেৱ চৌধুৰী (BANALATA)\nMANUHAR KIBA BHOBISHAT AASENA মানুহৰ কিবা ভৱিষ্যত আছেনে ? ১৯৫০ চনৰ নোবেল বঁটা বিজয়ী সাহিত্যিক বাৰ্ট্ৰাণ্ড ৰাছেল অনুবাদ : মৌচম গগৈ (BANALATA)\nকালপুৰুষ : দেবেন্দ্ৰনাথ আচাৰ্য্যKalpurush AUTHOR: Debendra Nath Acharya LANGUAGE: ASSAMESE PUBLISHER: Banalata RS: 60\nকাজি-ৰঙা : দেশজ আৰু দেহজ প্ৰেমৰ ৰূপকথা : গৌতম প্ৰসাদ বৰুৱাKaziranga AUTHOR: Gautam prasad Baroowah LANGUAGE: ASSAMESE PUBLISHER: Banalata RS: 120


কেন্দ্ৰীয় প্ৰযুক্তিবিদ্যা প্ৰতিষ্ঠান কোকৰাঝাৰ\nকেন্দ্ৰীয় প্ৰযুক্তিবিদ্যা প্ৰতিষ্ঠান কোকৰাঝাৰ (ইংৰাজী: Central Institute of Technology Kokrajhar) কোকৰাঝাৰ জিলাত অৱস্থিত। এই ৰাজহুৱা অভিযান্ত্ৰিক প্ৰতিষ্ঠানখন ২০০৬ চনত ভাৰত চৰকাৰে স্থাপন কৰে। ই উত্তৰ-পূৰ্বাঞ্চলৰ অসমত অৱস্থিত।\nএই প্ৰতিষ্ঠানখনে কোকৰাঝাৰৰ দেৱৰগাওঁ-তিনিআলী পথ এলেকাৰ প্ৰায় ২০ একৰ ভূমি আৱৰি আছে। কোকৰাঝাৰ ৰেল ষ্টেচনৰ পৰা ই প্ৰায় ১০ কিঃমিঃ নিলগত অৱস্থিত। গুৱাহাটীৰ পৰা টেক্সীৰে যাত্ৰা কৰিলে ৪ ঘণ্টা সময় লাগে। কেইবাখনো ৰেলগাড়ীৰ দ্বাৰা ই দিল্লী আৰু কলকাতাৰ লগত সংযোগিত। কেন্দ্ৰীয় প্ৰযুক্তিবিদ্যা প্ৰতিষ্ঠান বড়োলেণ্ড বিশ্ববিদ্যালয়ৰ কাষতেই অৱস্থিত।\n↑ "PIB Press Releases". pib.nic.in. http://pib.nic.in/archieve/others/2005/nedocuments2005dec/nescdocuments2005dec_hrd.asp। আহৰণ কৰা হৈছে: 2015-10-29.\n"https://as.wikipedia.org/w/index.php?title=কেন্দ্ৰীয়_প্ৰযুক্তিবিদ্যা_প্ৰতিষ্ঠান,_কোকৰাঝাৰ&oldid=319744"ৰ পৰা অনা হৈছে\nএই পৃষ্ঠাখন ২৮ এপ্ৰিল, ২০২২ তাৰিখে ২৩:৩২ বজাত অন্তিম সংশোধন কৰা হৈছিল।


Covid-19ক লৈ সমীক্ষাত পোহৰলৈ আহিছে বহু তথ্য, গ্ৰাম্যাঞ্চলৰ কিমান শতাংশ লোক Corona Virusক লৈ সচেতন ?– News18 Assam\n»Covid-19ক লৈ সমীক্ষাত পোহৰলৈ আহিছে বহু তথ্য, গ্ৰাম্যাঞ্চলৰ কিমান শতাংশ লোক Corona Virusক লৈ সচেতন ?\nUpdated:June 12, 2021, 7:37 PM IST\nনগাঁও, মৰিগাঁও আৰু কাৰ্বিআংলং জিলাক সামৰি ৫০জনীয়া NSS ৰ সদস্যৰ সমীক্ষা।\nLast Updated: June 12, 2021, 7:37 PM IST\nনগাঁও-কলেজ (অট'ন'মাচ) ৰ ৰাষ্ট্ৰীয় সেৱা যোজনা (এন.এছ.এছ) গোট আৰু আভ্যন্তৰীণ মানদণ্ড আশ্বাসন কোষৰ যৌথ উদ্যোগত 'গ্ৰাম্য আৰ্থ-সামাজিক ক্ষেত্ৰত কভিড মহামাৰীৰ প্ৰভাৱ' শীর্ষক অধ্যয়নে বহু গুৰুত্বপূৰ্ণ তথ্য উন্মোচিত কৰিছে।\nমহাবিদ্যালয়ৰ অধ্যক্ষ ড০ শৰৎ বৰকটকীৰ পৃষ্ঠপোষকতাত আৰু এন. এছ. এছ ৰ প্ৰগাম অফিচাৰ ড০ ভুৱন চন্দ্র চুতীয়াৰ নেতৃত্বত মহাবিদ্যালয়ৰ কেইবাগৰাকীও অধ্যাপক আৰু এন. এছ. এছ সদস্যৰ এটি ৫০জনীয়া দলে যোৱা ২৬ এপ্রিলৰ পৰা ২৫মে' ২০২১ লৈ এক উচ্চ স্তৰীয় সমিতিয়ে নিৰূপণ কৰি দিয়া অনলাইন প-পত্ৰৰ যোগেদি নগাঁও জিলাৰ ৭খন , মৰিগাঁও জিলাৰ দুখন আৰু কাৰ্বি আংলং জিলাৰ দুখন গাঁৱৰ প্ৰায় ২৫০০ জনসাধাৰণক সামৰি ৫০০ ঘৰ মানুহৰ জৰীপ সম্পন্ন কৰি বিজ্ঞানসন্মতভাৱে কৰা বিশ্লেষণত গ্ৰাম্য চহা জীৱনৰ কভিড সচেতনতা, সামাজিক, অৰ্থনৈতিক নিয়োগ, জীৱন আৰু জীৱিকাৰ কেইবাটাও গুৰুত্বপূৰ্ণ তথ্য উন্মোচিত হৈছে।\nতথ্য অনুসৰি গ্ৰাম্য অঞ্চলৰ প্ৰায় ২০% জনসাধাৰণ এতিয়াও ক'ভিড অতিমাৰীৰ প্ৰতি সচেতন নহয় আৰু প্ৰায় ৫০% গ্ৰাম্য চহা জনসাধাৰণে এই মহামাৰীৰ সাধাৰণ চৰ্ডি, জ্বৰ আৰু কাঁহ বুলিহে অভিহিত কৰে, যাৰ ফলত হয়তো ক'ভিড মহামাৰীৰ দ্বিতীয় ঢৌৱে গ্ৰাম্য জীৱনত বাৰুকৈয়ে চুই গৈছে। তথ্য মতে ২০.৪% চহা জনসাধাৰণ এতিয়াও ক'ভিড পৰীক্ষণৰ প্ৰতি উদাসীন আৰু কভিড পৰীক্ষণ কেন্দ্রৰ প্ৰতি অৱগত নহয়। যাৰ ফলত হয়তো নিৰ্দিষ্ট সময়ত পৰীক্ষা নোহোৱাৰ বাবে সংক্রমণ আৰু লগতে মৃত্যুৰ সংখ্যাও বাঢ়িছে। গুৰুত্বপূৰ্ণভাৱে তথ্যত উন্মোচিত হৈছে যে কেৱল মাত্ৰ ১১.৩% গ্ৰাম্য চহা জনসাধাৰণহে জ্ঞাত ক'ভিড মহামাৰীৰ প্ৰতি ল'ব লগা সাৱধানতা আৰু বৰ্তমান স্বাস্থ্য বিভাগৰ নতুন নিৰ্দেশনাৰ বিষয়ে।\nসুস্থ সামাজিক সমন্বয় আৰু যোগাযোগ মানৱ জীৱনৰ স্বাস্থ্য, মানসিক জীৱনত প্ৰভাৱ বিস্তাৰ কৰে। জৰীপ তথ্যৰ পৰা উন্মোচিত হৈছে যে ক'ভিড মহামাৰীয়ে গ্ৰাম্য জীৱনৰো জীৱন ধাৰণ প্ৰক্ৰিয়াত বাৰুকৈয়ে প্ৰভাৱান্বিত কৰিছে। তথ্যত প্ৰকাশ পোৱা মতে চহা জীৱনৰ প্ৰায় ৬৪.২%জনসাধাৰণ ক'ভিড মহামাৰীৰ ভয়াবহ তাতকৈয়ো নিজৰ কৰ্মসংস্থান হেৰুওৱা, উপাৰ্জন আৰু অন্য জীৱন জীৱিকাৰ ক্ষেত্রত হোৱা বাধাৰ বাবেহে তীব্র মানসিক চাপত ভুগিছে। ৰেচন কাৰ্ডৰ যোগেদি চৰকাৰৰ পৰ্যাপ্ত খাদ্য সামগ্রী উপলব্ধ যদিও ২২.৬% জনসাধাৰণে খাদ্য সামগ্রী নাটনিৰ কথা অৱগত কৰে। তথ্য মতে প্ৰায় ৪১.৫% জনসাধাৰণেহে ক'ভিড টীকাকৰণ প্ৰক্ৰিয়াৰ সৈতে জড়িত হৈছে। নগাঁও কলেজ এন. এছ. এছ গোটে সম্পন্ন কৰা এই অধ্যয়নৰ পৰা প্ৰতিফলিত হৈছে যে গ্ৰাম্যাঞ্চলত এতিয়াও চহা জনসাধাৰণে প্ৰশাসন আৰু স্বাস্থ্য বিভাগৰ নীতি নিৰ্দেশনা সম্পূর্ণভাবে পালন কৰা নাই। সম্পূর্ণভাৱে মাক্স পৰিধান, সামাজিক দূৰত্ব, বজাৰ আৰু ৰাজহুৱা স্থান আদিত এতিয়াও জনসমাগম পৰিলক্ষিত হয়।\nগুৰুত্বপূৰ্ণভাৱে তথ্যত প্ৰকাশিত হয় যে চহা জনসাধাৰণ তেওঁলোকৰ দৈনন্দিন জীৱন-যাপন খাদ্য আদি পূৰ্বতকৈ বহু পৰিমাণে সীমিত কৰিবলৈ বাধ্য হৈছে। বহু জনসাধাৰণে উপাৰ্জনৰ অভাৱত ঋণ আদি লৈয়ো জীৱিকা নিৰ্বাহ কৰিব লগা হৈছে। প্ৰায় ৮১.১% জনসাধাৰণে ব্যক্ত কৰে যে তেওঁলোকে থলুৱাভাৱে ভিটামিন চি উৎস হিচাপে ফলৰ ৰস, নেমুৰ লগতে গৰম পানীৰ ব্যবহাৰ, আদা আৰু হালধি আদি গ্ৰহণ কৰে। এই অধ্যয়ন নিশ্চিতভাৱে গ্ৰাম্য চহা জীৱনৰ ক'ভিডৰ সৈতে সংগ্ৰাম আৰু প্ৰশাসন-স্বাস্থ্য বিভাগে ভৱিষ্যতে ল'ব লগা পদক্ষেপৰ ক্ষেত্রত গুৰুত্বপূৰ্ণ ভূমিকা পালন কৰিব।\nFirst published: June 12, 2021, 7:37 PM IST


মিঠা হাঁহিয়েই কাল হ’ল : পার্থ প্ৰতীম শৰ্মা – ফটাঢোল\nAugust 1, 2021 গল্প\t5 Comments\nমিঠা হাঁহিয়েই কাল হ’ল : পার্থ প্ৰতীম শৰ্মা\n: হ’লেও বাপুকণে এইটো কাম কৰিব নালাগিছিল। সমাজ এখন আছেতো। আমাৰো সন্মানৰ কথা আছে।\nগোটেই কথাখিনি শুনি উঠি বৰদেউতাকে বকলা মেলিবলৈ আৰম্ভ কৰিলে। বাপুকণৰ কথাটোক লৈ আজি ঘৰৰ জ্যেষ্ঠসকল আলোচনাত বহিছে। আচলতে গধূলি এইখিনি সময়ত বাপুকণে ব্যায়াম কৰে, গানৰ ৰেৱাজ কৰে, সেয়ে সি নোহোৱাকৈ কিবা এটা আলোচনা কৰিবলৈ বুলি এয়াই উত্তম সময়। সেয়ে বাপুকণৰ মাক-দেউতাক, বৰদেউতাকহঁতৰ ঘৰলৈ গৈছে, আলোচনাৰ বাবে। বাক্যটো কৈ উঠি কোনো সঁহাৰি নাপাই বৰদেউতাকে বাপুকণৰ দেউতাকৰ ফালে চালে। অলপ কঠিন সুৰতেই বাপুকণৰ দেউতাকক ক’লে,\n: মাজু, তয়ো তাক বৰ মূৰৰ ওপৰত তুলিছিলি নহয়। সি কোৱা কথাবোৰ খুউব গুৰুত্ব দিছিলি। এতিয়া দেখিছ নহয় সি কি কৰিলে। মই এতিয়াই কৈ দিছোঁ, যিদিনাই তোৰ ঘৰত সেই বিজতৰীয়া বিদেশীজনী বোৱাৰী হৈ সোমাব, মোৰ লগত তহঁতৰ সম্পৰ্ক শেষ।\n: ৰ’বচোন দাদা। ইমান খং নকৰিব। কিবা এটা উপায় কৰিব লাগিব।\nবাপুকণৰ মাকে সেঁহাই সেঁহাই ক’লে। পিচে, বৰদেউতাকৰ খং কমক চাৰি বাঢ়িহে গ’ল। তেওঁৰ মাতটো আৰু ডাঙৰ হৈ ওলাল,\n: মোৰ জীৱিকাটোও এবাৰ চা। মই পুৰোহিত। কাইলৈ মোৰেই ঘৰত যদি এইবোৰ ব্যভিচাৰ হয়, মোক কোনে পূজা কৰিবলৈ মাতিব। গতিকে, মাজু যি ভুল কৰিলি কৰিলি, এতিয়া তাক কঠোৰভাৱে দমন কৰ। আৰু মূৰত নুতুলিবি তাক।\n: মইনো কি বুজাম ঔ দাদা। এই সমাজৰ নিয়ম-নীতিবোৰ সি গ্ৰাহ্যই নকৰে। কিন্তু সেইবুলিয়েই বেয়া কাম বুলি ক’ব পৰা একো কামেই আজিলৈ সি কৰা নাই। আনকি সকলো ক্ষেত্ৰত মোক সুস্থিৰভাৱে সিহে বুজাব পাৰে। সেয়ে সি এনেকুৱা এটা সিদ্ধান্ত ল’ব পাৰে বুলি মই ঘূণাক্ষৰেও ভাবিব পৰা নাছিলোঁ। অৱশ্যে সিদিনা আবেলি সি মোক মানৱ ইতিহাসৰ কাহিনী এটা কৈছিল। চাগে, সি সেই কাহিনীৰেই মোক কিবা বুজাব বিচাৰিছিল নেকি?\n: কি কাহিনী?\n: এই আমাৰ পূৰ্বপুৰুষ আৰ্যসকলৰ কাহিনী। ভাৰতলৈ অহাৰ আগতে তেওঁলোক হেনো মধ্য এছিয়াত আছিল। কিন্তু জলবায়ু পৰিৱৰ্তনৰ বাবেই হওক বা আন কোনো কাৰণতেই হওক তেওঁলোকৰ কিছু অংশ ভাৰতৰ ফালে আহিল আৰু কিছু অংশ ইউৰোপৰ ফালে। আমাৰ ভাষাবোৰৰো সেয়ে দুই এক মিল আছে হেনো। সি কিবা ইণ্ডো-ইউৰোপীয় ভাষাৰ কথা উদাহৰণসহ বুজাইছিল। যেনে ধৰ, ভ্ৰাতৃ, ব্রাদাৰ, ভাই, ভায়া এই গোটেইবোৰ বিভিন্ন ভাষাৰ একেই ধৰণৰ একেই অৰ্থ বুজোৱা শব্দ। সি শেষত কৈছিল, যদিও আমি দেশ-বিদেশ বুলি হৈ হাল্লা কৰি থাকোঁ, কিন্তু মূলতঃ আমি সকলো একেই হেনো। মানুহৰ প্ৰথম বিকাশ আফ্ৰিকাত হোৱাৰ কথাও কৈছিল। তাৰ পৰা কিদৰে সকলো ঠাইলৈ মানুহৰ প্ৰব্ৰজন হ’ল, কিদৰে প্ৰায় পয়ষষ্ঠি হাজাৰ বছৰ পূৰ্বে অন্ধ্ৰপ্ৰদেশৰ কুৰনুল নে কিবা এটুকুৰা জেগাত তেওঁলোক আহি বাস কৰিছিল। কিন্তু সেইবোৰ কথাৰে সি যে ইমান ডাঙৰ কথা এটা বুজাব বিচাৰিছিল, সেইটো কোনে জানে?\n: সেইবোৰ ইতিহাসৰ কথা খুচৰি লাভ নাই। আমি আমাৰ সমাজৰ নিয়মতেহে চলিব লাগিব। আমাৰ সমাজত নিজৰ বৰ্ণতে বিয়া হ’ব লাগে। তাৰ অন্যথা কেনেকৈ মানি লোৱা যায়। তাতেই সিটো হিন্দু এৰি একেবাৰে খ্ৰীষ্টান পালেগৈ। সেইবোৰ গো-ভোজী তেজত কি আছে সেয়া আমাৰ জানিবলৈ বাকী নাই।\nএইবাৰ বাপুকণৰ মাকে মাত লগালে,\n: খ্ৰীষ্টানবোৰেও গৰু খাই নেকি? তাকেহে সি সেইদিনা মোক ইমান বুজালে। মানে টিভি চাওঁতে সেই কিবা গৰুৰ বিলৰ কথাক লৈ সি উভতি ধৰিছে মোক। বোলে, গৰু হেনো পৃথিৱীৰ বহু ঠাইৰ মানুহৰ খাদ্য। আমি গৰু নাখাওঁ সেয়া আমাৰ প্ৰাধান্য, কিন্তু খোৱাসকলক সেয়া তেওঁলোকৰ পচন্দৰ প্ৰতি সন্মান হিচাপে ধৰিব লাগে। সি এনেও প্ৰতিটো কথাতেই উভতি ধৰাটো স্বভাৱেই তাৰ। সেইবাবে মই গুৰুত্বও দিয়া নাছিলোঁ। কিন্তু সি যে এই অজিনপাতকী বিদেশীজনীৰ বাবেহে মোৰ লগত তৰ্ক কৰি আছিল সেয়ানো কেনেকৈ জানিম। হেৰি, মই কিন্তু কৈ দিছোঁ, মই জীয়াই থাকোঁতে মোৰ পাকঘৰত গৰু সোমালে মই আৰু জীয়াই নাথাকোঁ। কিয় যে ল’ৰাটো এনেকুৱা হ’ল!\nহুমুনিয়াহ এটা কাঢ়ি বৰদেউতাকে মাত দিলে,\n: সেইবাবে সন্তানক বাকী স্কুলৰ পঢ়াৰ লগতে অলপ ধৰ্ম-কৰ্মৰ কথাও শিকাব লাগে।\n: দাদা, বিশ্বাস কৰক। আপুনি বা মই ধৰ্মৰ কথা যিমান জানো, সি তাতকৈও বেছিকৈ জানে। বেদ, উপনিষদ, গীতা সকলো পঢ়ি আজৰি। শৰশয্যাত পৰি থাকোঁতে ভীষ্মক কৃষ্ণই কি কি কৈছিল? কেনেকৈ ভগৱান বুদ্ধ দশম অৱতাৰৰ ভিতৰত এটা হৈছিল? হিন্দু ধর্মৰ জন্ম কেনেকৈ হৈছিল, কেনেকৈ আৰু কিয় প্ৰথমে ইন্দ্ৰক বেছিকৈ পূজা কৰা হিন্দুসকলে নাৰায়ণ বা শিৱক পূজা কৰা হ’ল? কি কোৱা নাই সি মোক! মই কিবা এটা ক’লেই সি মোক তাৰ লগত সংলগ্ন থকা দহটা কথা বুজাই দিয়ে। কিন্তু তথাপিও সি যে খ্ৰীষ্টান ছোৱালী এজনী বিয়া পতাৰ কথা ভাবিব সেয়া মোৰ সপোনৰো অগোচৰ। ইমান ডাঙৰ কথা এটা মোৰ পৰা লুকুৱালে সি! তাৰ কোনটো ছাত্ৰ ভাল, কোনটো অলপ দুষ্ট, সিহঁতে ক্লাছত কি বদমাছি কৰে, হোষ্টেলৰ ধেমেলীয়া কথা, সি খুউব শ্ৰদ্ধা কৰা ছাৰসকলৰ কথা, সকলো কথাই কৈছিল মোক। কিন্তু যিটো আটাইতকৈ দৰকাৰী সেইটো নক’লে সি!\nতেনেতে চাহ দিবলৈ অহা বৰদেউতাকৰ ছোৱালীজনীয়ে মাত দিলে,\n: তাৰমানে বাপুকণে বিদেশী মেম অনাটো খাটাং নেকি?\nইমানদেৰি একো মাত নিদিয়া বৰমাকে প্ৰথমবাৰলৈ মাত দিলে,\n: তই এইবোৰত সোমাব নালাগে যা। নিজৰ কাম কৰগৈ।\n: কথাটোহে সুধিছোঁ। আপোনালোকক কোনে কৈছেনো সি বিদেশী ছোৱালী আনিব বুলি?\nবাপুকণৰ মাকে লাহেকৈ মাত দিলে,\n: বৌৱেকে। তাই গম পাই চাগে আগৰ পৰাই।\nসমৰ্থনৰ ভাৱত মূৰ দুপিয়াই তাই কোঠাৰ বাহিৰলৈ ওলাই আহিল। পিচে, তাইৰো মনটো উচপিচাই আছে। সঁচাকৈ বাপুকণে যদি বিদেশী বৌ এজনী আনে, তাইৰ বংশৰে কোনোবা এজনক তাই নিজলৈ ভাবিব পাৰিব। এনেও ফৰেইনাৰ ল’ৰাবোৰ ইমান হেণ্ডচাম। সেয়ে কথাটো ভালকৈ বুজিবলৈ তাই বাপুকণৰ বৌৱেকক ফোন কৰিলে। ফোন ধৰাৰ লগে লগে তাই বৌৱেকক সুধিলে,\n: হেলৌ, বৌ কথাটো সঁচা নেকি?\n: বাপুকণে যে কোনোবা ফৰেইনাৰ খ্ৰীষ্টান এজনী বিয়া পাতিব?\n: হাঁ! তোমাক কোনে ক’লে?\n: কি কোনে ক’লে? ঘৰত ৰুদ্ধদ্বাৰ বৈঠক। সৱৰে টেনশ্যন, ধৰ্মভ্রষ্ট হ’ব বুলি। তোমাক সি আগতেই কৈছিল নেকি ঔ? তাকো মানিলোঁ কিন্তু। এই ভিতৰুৱা গাঁওখনৰ পৰা পঢ়া-শুনা কৰি, চাকৰি-বাকৰি কৰি ক’ৰ পৰা কেনেকৈ যে বিদেশী এজনী পতাই ল’লে…\n: ৰ’বাহে। কথাটো তেনেকুৱা নহয়। ঘৰত বহুত টেনশ্যন লৈছে নেকি?\n: এহঃ নক’বা। পৰিবেশ যিমান গৰম হৈছে, গোলকীয় উষ্ণতা আৰু বাঢ়িব যেন পাওঁ।\n: ধেৎ তেৰি।\n: কি ধেৎ তেৰি?\n: ধেই, বাপুকণে কোনো বিদেশী ছোৱালী ঠিক কৰা নাই ঔ। এইবাৰ বাপুকণে লকডাউনত ঘৰলৈ যাওঁতে শাহুমাক ফোন এটা দি হোৱাটচাপ চলাবলৈ শিকাই দিলে। আজি পুৱা সি কোনোবা এজনী হলিউডৰ এক্ট্ৰেছৰ কিবা হাঁহি থকা ভিডিঅ’ এটা ষ্টেটাছত দি “মোৰ মন ভাল লগাই যোৱা, মোৰ মনত সপোন জগাই তোলা হাঁহি” বুলি কেপচন দিলে। মায়ে নিজৰ ফোনত ষ্টেটাছটো দেখিলে। একো বুজিব নোৱাৰি মোক সুধিলে। মই আকৌ ৰং চাবলৈ বুলি মাক ক’লোঁ, বোলে মা বাপুকণৰ বয়সেই উতনুৱা দিয়ক। মায়ে বা কি বুজিলে! তুমি গৈ মাহঁতক বুজাই দিয়াচোন কথাটো।\nফোনটো কাটি বৰদেউতাৰ ছোৱালীজনীয়ে বাপুকণৰ হোৱাটচাপ ষ্টেটাছ চালে। তাত জিলিকি আছে কেথৰিন লেংফৰ্ডৰ মিঠা হাঁহি।\n« ষ্টেণ্ডাৰ্ড-চন্দামিতা শৰ্মা\nউৎপতীয়া ছোৱালীজনী-নীলাক্ষী ভট্টাচাৰ্য্য »\nবৰ সুন্দৰ লিখনি । ভাল লাগিল পঢ়ি।\nপিছে বাপুকণৰ বিজতৰিয়া জনীক মই আদৰি লম দেই।


সন্তাপ (মূল ৰুছিয়ান: এণ্টন ছেখভ। ইংৰাজীৰ পৰা অনুবাদ: ড° বসন্ত কুমাৰ বৰা) - মুক্ত চিন্তা\nসন্তাপ (মূল ৰুছিয়ান: এণ্টন ছেখভ। ইংৰাজীৰ পৰা অনুবাদ: ড° বসন্ত কুমাৰ বৰা)\n“কাক কওঁ মোৰ দুখবিলাক ?”\nসন্ধিয়া হৈছে। ডাঙৰ ডাঙৰ বৰফৰ চকলাবিলাক লাহে লাহে এইমাত্ৰ জ্বলোৱা হোৱা পথবন্তিবিলাকৰ ওপৰত উৰি ফুৰিছে; আৰু ঘৰৰ চালবিলাক, ঘোঁৰাৰ পিঠিবিলাক, মানুহৰ কান্ধবিলাক আৰু টুপীবিলাকত পাতলীয়াকৈ পৰিবলৈ ধৰিছে। আয়’না প’টাপ’ভ নামৰ শ্লেজ-চালকগৰাকীক পুৰা-পুৰি বগা এটা ভূতৰ দৰে দেখা গৈছে। সি চালকৰ আসনত অকণো লৰচৰ নকৰাকৈ, জীয়া শৰীৰ এটাত যিমান ভাঁজ লাগিব পাৰে, তাতকৈ দুগুণ ভাঁজ লগাই বহি আছে। বৰফৰ বুজন টুকুৰা এটা গাত আহি পৰিলেও যেন সি সেইটো আঁতৰাই দিয়াৰ প্ৰয়োজন বোধ নকৰিব … তাৰ সৰু ঘোঁৰীজনীও তাৰ দৰেই বগা আৰু স্থিৰ হৈ আছে। তাইৰ অলৰ-অচৰ অৱস্থা, তাইৰ শৰীৰৰ কোণীয়া-কোণীবিলাক আৰু তাইৰ চিধা ভৰি দুখনৰ বাবে তাইক আধা পেনি দামৰ ৰুটিত লগাই থোৱা সস্তীয়া ঘোঁৰাৰ আকাৰটোৰ দৰে লাগিছে। তাই কিজানি চিন্তাত হেৰাই গৈছে। হালৰ নাঙলৰ পৰা, চিনাকী গাঁওখনৰ পৰা আঁতৰাই এই নিস্তেজ, ভয়ংকৰ পোহৰৰ বাতিবিলাক, আৰু শেষ নোহোৱা চিঞৰ-বাখৰ আৰু অনবৰত দৌৰা-দৌৰি কৰি ফুৰা মানুহবিলাকৰ মাজলৈ লৈ আহিলে চাগে’ সকলোৱেই এইদৰে ভাবনাত পৰিব ।\nআয়’না আৰু তাৰ এই লগৰী ঘোঁৰীজনী লৰচৰ নকৰা বহুদেৰি হ’ল। সন্ধিয়াৰ আহাৰৰ আগেয়েই সিহঁত আস্থানৰ পৰা ওলাই আহিছিল আৰু অদ্যপি এটাও ভাড়া পোৱা নাই। এতিয়া নগৰত আন্ধাৰেই হ’ল। পথবন্তিবিলাকৰ শেঁতা পোহৰবিলাক উজ্জল হৈ উঠিছে আৰু ৰাস্থাৰ হট্টগোলবিলাকো ক্ৰমান্বয়ে বাঢ়ি আহিছে ।\n“ভ্যবৰ্গস্কায়ালৈ যাবানে?”, আয়’নাই শুনা পালে, “যাবানে ?”\nআয়নাই সম্বিৎ ঘূৰাই পালে আৰু তাৰ বৰফেৰে ঢকা চকুৰ পতাৰ মাজেৰে দেখা পালে সামৰিক অ’ভাৰকোট আৰু টুপী পৰিহিত এজন বিষয়া।\n“ভ্যবৰ্গস্কায়ালৈ যাবানে?”, বিষয়াজনে দোহাৰিলে, “শুই আছানেকি তুমি? ভ্যবৰ্গস্কায়ালৈ যাবানে?”\nহয়বোধক ভংগীৰে আয়’নাই লেকামডাল টান মাৰি দিলে আৰু ঘোঁৰীজনীৰ পিঠি আৰু কান্ধৰপৰা বৰফৰ চকলাবোৰ চিটিকি পৰিল। বিষয়াজন শ্লেজখনত উঠি পৰিল। চালকে ঘোঁৰীজনীক ভৰিৰে খুন্দিয়ালে, ৰাজহাঁহৰ দৰে এবাৰ ডিঙিটো ঘূৰালে, আসনত উঠিল আৰু প্ৰয়োজনত নহয় যেন অভ্যাসবশতঃহে চাবুকডাল কোবালে। ঘোঁৰীজনীয়েও ডিঙিটো ঘূৰালে, ভৰিকেইখন লৰালে আৰু ইতঃস্ততকৈ আগুৱাবলৈ ধৰিলে …\n“ক’ত সোমাৱগৈ, চয়তান?” লগে লগে আয়’নাই সমুখৰ আন্ধাৰখিনিৰ পৰা চিঞৰা শুনিবলৈ পালে,“ক’ত যাৱ, তই চয়তান? সোঁফালে যা।”\n“চলাব নেজানানেকি তুমি! সোঁফালেৰে যোৱা”, খঙেৰে বিষয়াজনে ক’লে।\nগাড়ীৰ চালক এজনে তাক গালি পাৰি গ’ল, ৰাস্তা পাৰ হোৱা পথিক এজনৰ কান্ধত ঘোঁৰীজনীৰ নাকটো লগাত তেওঁ আয়’নালৈ খঙেৰে চালে আৰু হাতৰ পৰা বৰফবিলাক আঁতৰালে। আয়’নাই আসনত এনেকৈ লৰচৰ কৰিলে যেন যে সি কিছুমান কাঁইটৰ ওপৰতহে বহি আছে, কিলাকুটিকেইটা জোকাৰিলে আৰু ভূতে পোৱা মানুহৰ দৰে চকুকেইটা ঘূৰালে; যেন সি নিজেই নাজানে সি কোন আৰু ইয়াত কি কৰি আছে!\n“কি অভদ্ৰহে’ ইহঁত!” বিষয়াজনে পেংলাই কৰি ক’লে, “ইহঁতে খালী তোমাৰ বিৰুদ্ধে লাগিবলৈ নহ’বা ঘোঁৰাটোৰ গচক খাবলৈ যৎপৰোনাস্তি কৰিছে। ইহঁত সবেই ইচ্ছা কৰিয়েই এনেকুৱা কৰিছে চাগৈ।”\nআয়’নাই তেওঁৰ ভাৰাতীয়াজনলৈ চালে আৰু ওঁঠকেইটা লৰচৰ কৰিলে … সি কিজানি কিবা এটা ক’ব খুজিছিল, কিন্তু তাৰ নাকেৰে এটা নিশাহৰ বাহিৰে একো ওলাই নাহিল ।\n“কি?” বিষয়াজনে সুধিলে।\nআয়’নাই এবাৰ বিকৃতভাবে হাহিঁলে, আৰু গল-হেকাৰি এটা মাৰি, থোকথোকালে, “মোৰ ল’ৰাটো … সি … যোৱা সপ্তাহত ঢুকাল, মহাশয়।”\n“অ’! কেনেকৈ ঢুকাল সি ?”\nআয়’নাই পুৰা-পুৰি ভাৰাতীয়াজনৰ ফালে ঘূৰি লৈ ক’লে, “কেনেকৈনো ক’ম! জ্বৰেই হ’ব চাগে’ … তিনিদিন সি চিকিৎসালয়ত পৰি থাকিল আৰু তাৰ পিছত ঢুকাই থাকিল … ঈশ্বৰৰ ইচ্ছা।”\n“এইফালে ঘূৰ, চয়তান!” আন্ধাৰৰ মাজৰপৰা ভাঁহি আহিল, “ঐ বুঢ়া কুকুৰ, পগলা হ’লিনেকি? ৰাস্তাটো চাই যাব নোৱাৰ!”\n“ব’লা ! ব’লা ! …”, বিষয়াজনে ক’লে, “এনেকৈ হ’লে আমি কালিলৈকে গৈ নাপামগৈ। খৰকৈ ব’লা!”\nশ্লেজ-চালকজনে আকৌ ডিঙিটো ঘূৰালে, আসনত উঠি ল’লে, আৰু চাবুকডাল জোৰেৰে কোবালে। কেইবাবাৰো সি বিষয়াজনলৈ ঘূৰি চালে, কিন্তু তেওঁ চকু দুটা বন্ধ কৰি ৰাখিছিল আৰু কিজানি আৰু একো শুনাৰ ইচ্ছা কৰা নাছিল। ভাৰাতীয়াক ভ্যবৰ্গস্কায়াত নমাই থৈ আয়’না চৰাইখানা এখনৰ ৰ’ল, আৰু আকৌ কুঁচি-মুচি চালকৰ আসনত বহি থাকিল … আকৌ ভিজা বৰফবিলাকে তাক আৰু তাৰ ঘোঁৰীজনীক বগা ৰঙেৰে বোলাই পেলালে। এঘণ্টা পাৰ হ’ল, আৰু এঘণ্টা …\nতিনিজন ডেকা মানুহ, তাৰে দুজন ওখ আৰু ক্ষীণ, আনজন চাপৰ আৰু কুঁজা, ইজনে সিজনক ধৰাধৰিকৈ আৰু তেওঁলোকৰ ৰবৰৰ গাম-বুটেৰে পদপথত ডাঙৰ ডাঙৰকৈ শব্দ কৰি আগবাঢ়ি আহিল।\n“অ’ই, পুলিচ-ব্ৰিজলৈ!” খহটা মাতেৰে কুঁজাজনে চিঞৰিলে। “আমি তিনিজন, … বিশ ক’পেক!”\nআয়নাই লেকামডাল জোকাৰি দিলে আৰু ঘোঁৰীজনীক হেঁচুকি দিলে। বিশ ক’পেকে নোপোছায়, কিন্তু সি সেইবোৰ ভাবিব নোৱাৰে। এক ৰুবলেই নে পাঁচ ক’পেকেই, সেই কথা তাৰ বাবে এতিয়া গুৰুত্বপূৰ্ণ নহয়, মাথোন ভাড়া হ’লেই হ’ল … ডেকা মানুহ তিনিজনে ইজনে সিজনে ঠেলা-ঠেলি কৰি আৰু অশ্লীল গালি পাৰি শ্লেজখনত উঠিল আৰু কোন দুজন বহিব আৰু কোনজন থিয় হৈ যাব ঠিক নকৰাকৈয়ে তিনিওজনেই একেলগে বহিব খুজিলে। দীঘলীয়া তৰ্কাতৰ্কি, খঙা-খঙি আৰু গালি-গালাজৰ পিছত সিদ্ধান্ত হ’ল যে যিহেতু কুঁজাজনেই আটাইতকৈ চাপৰ, তেৱেই থিয় হ’ব লাগিব ।\n“ব’ল, চলা”, ভালকৈ থান-থিত লৈ আৰু আয়’নাৰ গলধনৰ ফালে নিশাহ এৰি খহটা মাতটোৰে কুঁজাজনে ক’লে, “লৰা-লৰি কৰ! আৰে’ দোস্ত, এইটো কি টুপি পালি তই! গোটেই পিটাৰ্ছবুৰ্গতে ইয়াতকৈ কিজানি বেয়া টুপি এটা নোলাব …”\n“হে হে! … হে হে! …”, আয়’নাই হাঁহিলে, “কিনো ক’ম আৰু!”\n“ঠিক আছে, ক’বলৈ একো নাই যদি চলাই থাক! তই পিছে পুৰা ৰাস্তা এনেকৈয়ে চলাবিনেকি, বে’? নে থলামূৰি এটা খাবি?”\n“মোৰ মূৰ বিষাইছে ভাই”, ওখ-পাখ এজনে ক’লে, “কালি ডুকমাছ’ভৰ তাত মই আৰু ভাস্কাই চাৰি বটল ব্ৰেণ্ডি খতম কৰি দিছোঁ।”\n“মই ক’ব নোৱাৰো ভাই তই এনেকুৱা কথা কিয় কৱ”, সিজন ওখই বিৰক্তিৰে ক’লে, “তই অধমৰ দৰে মিছা কথা কৱ, বে’।”\n“কচম বে’, … একদম সঁচা কৈছোঁ …”\n“তোৰ কথা সৌ চিকৰাটোৰ কাঁহৰ দৰেই সঁচা দে।”\n“হে হে!”, অনিচ্ছাৰে মিচিকীয়াই আয়নাই ক’লে, “কুশল হওক, ভদ্ৰলোকসকল।”\n“ফুঃ, চয়তানে নিয়ক তোক!”, কুঁজাজনে ক্ৰুদ্ধভাবে চিঞৰিলে, “অলপ জোৰ লগাবিনে নাই, অ’ই বেমাৰী বুঢ়া? তই এনেকৈয়ে চলাৱনেকি? তাইক চাবুকেৰে দুকোব লগাই দে না! অপদাৰ্থ ঘোঁৰী!”\nআয়’নাই পিছফালে কুঁজাজনৰ খোঁচ আৰু কম্পিত কণ্ঠ শুনিবলৈ পালে। তাক দি অহা গালিবিলাক সি শুনি যাবলৈ ধৰিলে, ইফালে-সিফালে মানুহবিলাক দেখিবলৈ ধৰিলে, আৰু অকলশৰীয়া ভাবটো তাৰ ভিতৰত অকণ অকণকৈ কমি আহিবলৈ ধৰিল। কুঁজাজনে কিবা এটা অকথ্য অশ্লীল গালি পাৰিবলৈ গৈ চৰ্চৰণি খাই কাঁহ নহালৈকে গালি পাৰি থাকিল । তেওঁৰ ওখ লগৰীয়াকেইজনে কোনোবা নাডেঝডা পেট্ৰ’ভ্‌নাৰ বিষয়ে কথা পাতিবলৈ ধৰিলে। আয়’নাই তেওঁলোকলৈ ঘূৰি চালে। তাৰ পিছত তেওঁলোক আকৌ এবাৰ যেতিয়া ৰ’ল, সি ঘূৰি চাই মাত লগালে –\n“এই সপ্তাহত, মা … মা … মানে, মোৰ ল’ৰাটো ঢুকাল!”\n“আমি সকলো মৰিম দে”, কুঁজাজনে কাঁহি উঠি ওঁঠকেইটা মোহাৰি নিশাহ এটা এৰি ক’লে, “ব’ল, চলা, চলা! দোস্তহঁত, মই কোনোপধ্যেই এনেকৈ শামুকীয়া গতিৰে গৈ থাকিব নোৱাৰো দেই। ই আমাক কেতিয়া নি পোৱাবগৈ, বে’!”\n“অ’, তাক অলপ উৎসাহ দে আকৌ, … দে থলামূৰি এটা!”\n“শুনিছনে, ঐ বুঢ়া বেমাৰী? ৰ, মই তোক ঠিক কৰি দিম। কোনোবাই কিবা কামত তোৰ লগত যোৱাতকৈ খোজ কঢ়ায়েই ভাল হ’ব। শুনিছনে, ঐ বুঢ়া গাহৰি? নে আমি কি কৈছো, তই পাত্তাই দিয়া নাই নেকি?”\nআয়’নাই অনুভৱ কৰাতকৈ ডিঙিৰ পিছফালে এটা থাপৰ শুনিবলৈহে পালে।\n“হে হে! …”, সি হাঁহিলে, “কুশল হওক, ভদ্ৰলোকসকল … ভগৱানে আপোনালোকক সুস্বাস্থ্য দিয়ক!”\n“চালক, তই বিয়া পাতিলিনে?” ওখ এজনে সুধিলে।\n“মই ? হে হে ! কুশ … ল হও … ক ভদ্ৰলোকসকল। এতিয়া মোৰ একমাত্ৰ পত্নী হ’ল ভিজা মাটিখিনি … হে হ হ ! … মোৰ কবৰটো! … মোৰ ল’ৰাটো ঢুকাল, মই জীয়াই আছো … কি আচৰিত কথা, মৃত্যু ভুল মানুহলৈ আহিল … । মোলৈ নাহি মৃত্যু আহিল মোৰ ল’ৰালৈ …”\nকেনেকৈ তাৰ ল’ৰাটো ঢুকাল ক’বলৈ আয়না ঘূৰিল; কিন্তু একে সময়তে কুঁজাজনে এটা পাতলীয়া নিশাহ পেলাই ঘোষণা কৰিলে যে তেওঁলোক গন্তব্যস্থান পালেহি। বিশ ক’পেক ভাড়া লৈ আয়’নাই স্ফূৰ্তিবাজ ডেকাকেইজন আন্ধাৰত নেদেখা হোৱালৈকে বহু সময় ধৰি চাই থাকিল। সি আকৌ অকলশৰীয়া হৈ পৰিল আৰু উভতি আহিল একেই নিঃশব্দতা … ক্ষণিকৰ বাবে আঁতৰি যোৱা তাৰ মনৰ সন্তাপ আকৌ উভতি আহিল আৰু তাৰ অন্তৰখন আগতকৈও নিষ্ঠুৰভাবে মোহাৰি পেলাবলৈ ধৰিলে। দুঃশ্চিন্তা আৰু দুৰ্ভগীয়া দৃষ্টিৰে আয়’নাৰ চকুকেইটাই ৰাস্তাৰ দুয়োফালে ইফালে-সিফালে ব্যস্ততাৰে ঘূৰা-ঘূৰি কৰি ফুৰা মানুহবিলাকৰ মাজেৰে ঘুৰ্মুটিয়াই ফুৰিবলৈ ধৰিলে: এই হাজাৰ-হাজাৰ মানুহৰ মাজত সি তাৰ কথাখিনি মন দি শুনিবলৈ এজন মানুহো বিচাৰি নাপাবনে? কিন্তু তাৰ প্ৰতি, তাৰ সন্তাপখিনিৰ প্ৰতি সম্পূৰ্ণ উদাসীনতাৰে মানুহবিলাক উৰি ফুৰিল… তাৰ সন্তাপ হৈ পৰিল যেন অন্তহীন, সীমাহীন। আয়’নাৰ অন্তৰখন বিস্ফোৰিত হৈ তাৰ ভিতৰত দুখবিলাক বৈ যোৱাহেঁতেন, গোটেই পৃথিৱীখন কিজানি সন্তাপৰ বানত উটি গ’লহেঁতেন। কিন্তু সেই সন্তাপবিলাক ইমান সুক্ষ্ম এটা খোলাৰ ভিতৰত লুকাই আছে যে দিনৰ বেলাত মম জ্বলাইও সিহঁতক বিচাৰি পোৱা নাযাব …\nআয়’নাই টোপোলা এটা কঢ়িয়াই নিয়া এজন কুলীক দেখা পালে আৰু তাক মাত লগাবলৈ স্থিৰ কৰিল।\n“সময় কিমান হ’ল নো, বন্ধু?” আয়’নাই সুধিলে।\n“দহেই হ’ব এতিয়া …। এইখিনিত কিয় ৰ’লা ? যোৱা ইয়াৰপৰা!”\nআয়’নাই কিছুদূৰ আগবাঢ়ি গ’ল, পুনৰ কোঁচ খাই বহিল আৰু সন্তাপৰ মাজত নিজকে এৰি দিলে। মানুহক অনুৰোধ কৰি একো লাভ নাই যেন অনুভৱ কৰিলে সি। কিন্তু পাঁচ মিনিটো হোৱাৰ আগতেই সি প্ৰকৃতিস্থ হ’ল, তীক্ষ্ণ বিষ এটা অনুভৱ কৰাৰ দৰে মূৰটো জোকাৰিলে আৰু লেকামডালত টান মাৰি দিলে … সি আৰু সহ্য কৰিব নোৱাৰিছে।\n“আস্থানলৈ যাওঁগৈ!”, সি ভাবিলে, “আস্থানলৈ!”\nতাৰ মনৰ ভাব বুজি পোৱাৰ দৰে তাৰ সৰু ঘোঁৰীজনীয়ে খৰখেদাকৈ যাবলৈ ধৰিলে।\nদেৰঘণ্টা সময় পাৰ হ’ল। এতিয়া সি এটা ডাঙৰ লেতেৰা চৌকাৰ ওচৰত বহি আছে। চৌকাটোৰ ওপৰত, মজিয়াত, ওচৰৰ বেঞ্চবিলাকত বহুকেইজন মানুহ ঘোৰঘোৰাই শুই আছে। ভিতৰৰ আবহাৱা বিভিন্ন গোন্ধেৰে ভৰা আৰু গোমোঠা। আয়’নাই শুই থকা শৰীৰবিলাকলৈ চালে, গাত খজুৱালে আৰু ইমান সোনকালে উভতি অহাৰ বাবে অনুতাপ কৰিলে…\n“মই আনকি ওটখিনি কিনিবৰ জোখাৰেও ভাড়া নাপালো”, সি ভাবিলে। “সেইবাবেই মোৰ এই দুৰ্দশা। নিজৰ কাম কৰিব জনা মানুহ… ভালকৈ খাবলৈ পোৱা মানুহ, নিজৰ ঘোঁৰাটোৱে ভালকৈ খাবলৈ পোৱা মানুহ সদায় স্ফূৰ্তিত থাকিব পাৰে … ”\nএচুকত এজন ডেকা চালকে সাৰ পালে, ডিঙিটো পৰিষ্কাৰ কৰিলে আৰু পানীৰ বাল্টিটো বিচাৰি খপজপালে।\n“পানী খোৱা নেকি?” আয়’নাই সুধিলে।\n“বাৰু…। কিন্তু মোৰ ল’ৰাটো মৰিল, দোস্ত … শুনিছানে? সিদিনা চিকিৎসালয়ত… বৰ দুখৰ কথা… ”\nতাৰ কথাই শুনোতাৰ ওপৰত কি প্ৰভাৱ পেলাইছে, সেয়া সি লক্ষ্য কৰিলে, কিন্তু একো দেখা নাপালে। মূৰটো ঢাকি লৈ ডেকা মানুহজন আকৌ শুই থাকিল। হুমুনিয়াহ এৰি আয়’নাই আকৌ গাতো খজুৱালে… ডেকা মানুহজনৰ পিয়াহ লগাৰ দৰেই তাৰো যেন পিয়াহ লাগিছে, কথাৰ বাবে। তাৰ ল’ৰাটোৰ মৃত্যৰ এসপ্তাহেই হ’বৰ হ’ল, কিন্তু সি আজিলৈকে কাৰো সৈতে কথাই পতা নাই… সি এই বিষয়ে ভালকৈ কথা পাতিব খোজে, ধীৰে-সুস্থিৰে… সি ক’ব খোজে, কেনেকৈ তাৰ ল’ৰাটোৰ অসুখ হৈছিল, কেনেকৈ সি বেমাৰত ভূগিছিল, সি মৃত্যুৰ আগে আগে কি কৈছিল, আৰু কেনেকৈ তাৰ মৃত্যু হৈছিল… সি তাক কবৰ দিয়াৰ বিষয়েও ক’ব খোজে, সি ক’ব খোজে সি ল’ৰাটোৰ কাপোৰখিনি চিকিৎসালয়ৰ পৰা আনিবলৈ যোৱাৰ কথাও। গাঁৱত তাৰ জীয়েক আনিচ্যা এতিয়াও আছে… সি তাইৰ বিষয়েও ক’ব খোজে… হয়, তাৰ এই সময়ত ক’বলৈ বহুত কথাই আছে। শুনোতাই নিশ্চয় হুমুনিয়াহ কাঢ়িব, আৰ্তনাদ কৰিব আৰু শোকত ভাগি পৰিব… কোনোবা মহিলাৰ লগত কথা পাতিবলৈ আৰু ভাল হ’ব। যদিও সিহঁত নিৰ্বোধ জীৱ, সিহঁতে দুটা কথা শুনিলেই কান্দিবলৈ আৰম্ভ কৰিব।\n“এবাৰ ওলাই গৈ ঘোঁৰীজনীকে চাই আহোঁচোন”, আয়’নাই ভাবিলে। “শুবলৈ সময়ৰ অভাৱ নাই… বহুত শুব পাৰিম, ভয় নাই… ”\nকোটটো পিন্ধি সি আস্তাবলত সোমাল, তাতে তাৰ ঘোঁৰীজনী থিয় হৈ আছিল। সি ওট, খেৰ আৰু বতৰটোৰ কথা ভাবিলে,… কিন্তু সি অকলে থাকিলে তাৰ পুতেকৰ কথা ভাবিব নোৱাৰে… কাৰোবাৰ লগত তাৰ বিষয়ে কথা পাতিব পাৰি, কিন্তু তাৰ বিষয়ে চিন্তা কৰা আৰু চকুৰ আগত তাৰ ছবিখন উপলব্ধি কৰাটো অসম্ভৱ কথা…\n“চোবাই আছনে?” আয়’নাই ঘোঁৰীজনীৰ চিকমিকাই থকা চকু দুটা দেখি সুধিলে। “চোবা, চোবা… ওট কিনিবৰ জোখাৰে আমাৰ উপাৰ্জন নহ’ল নহয়, আমি খেৰকে খাম… তাকেই… গাড়ী চলাবলৈ মই একেবাৰেই বুঢ়া হ’লো যে… মোৰ ল’ৰাটোৱেহে চলাব লাগিছিল, মই নহয় নহয়… । সি বৰ ভাল চালক আছিল… সি জীয়াই থাকিব লাগিছিল… ”\nআয়’না এখন্তেক নিৰৱে থাকিল, তাৰ পিছত আৰম্ভ কৰিলে, “সেইটোৱে কথা, মোৰ আইজনী… কুজমা আয়’নিট্‌ছ ঢুকাই থাকিল… সি মোৰ পৰা বিদায় ল’লে… সি কোনো কাৰণ নোহোৱাকৈ ঢুকাই থাকিল… এই ধৰ, তোৰ এটা সৰু পোৱালী হ’ল, তই তাক লালন-পালন কৰি ডাঙৰ কৰিলি… আৰু হঠাতে পোৱালীটো এদিন ঢুকাই থাকিল… তোৰ কিমান দুখ লাগিব, হয়নে নহয়?… ”\nসৰু ঘোঁৰীজনীয়ে চোবাই থাকিল, শুনি থাকিল আৰু তাইৰ মালিকৰ তলুৱাত উশাহ এৰি থাকিল। আয়’নাই যেন পৃথিৱীখনক পাহৰি গ’ল, আৰু তাইৰ আগত মন খুলি সকলোবোৰ কৈ গ’ল।\nNo Comments : "সন্তাপ (মূল ৰুছিয়ান: এণ্টন ছেখভ। ইংৰাজীৰ পৰা অনুবাদ: ড° বসন্ত কুমাৰ বৰা)"


ৱিকিপিডিয়া:ৱিকিপত্ৰিকা/নৱেম্বৰ-২০১৯ - অসমীয়া ৱিকিপিডিয়া\nৱিকিপিডিয়া বা ৱিকিউৎসত কাম কৰা দেখি বহুতেই মোক প্ৰায়ে প্ৰশ্ন কৰিছিল, যে ৱিকিপিডিয়াত কাম কৰিলে অৰ্থাৎ লিখিলে কিবা মাননী পোৱা যায় নেকি? এই প্ৰশ্নটোৰ মুখামুখি বহুবাৰ হৈছিলোঁ, যদিও সকলোকে কথাটো বুজাই কৈছিলোঁ যে জীৱনত কিছুমান এনে কাম কৰা হয় যাক মূল্যৰে জুখিব নোৱাৰি। অসম আৰু অসমীয়াক প্ৰকৃততে যদিহে ভাল পোৱা যায়, তেনেহলে নিজৰ গাঁঠিৰ ধন ভাঙি হলেও কাম কৰাত মাদকতা আছে। মোৰো তেনে অনুভৱ হয়। মই এটা কথাই বুজিছিলোঁ, জীৱনত আন একো কৰিব নোৱাৰিলেও অসম আৰু অসমীয়াৰ বাবে নীৰৱে কিবা কৰাৰ এয়াই মোৰ বাবে সোণালী সুযোগ, এই সুযোগ হেৰুৱাবলৈ মই নিবিচাৰোঁ। তাৰ উপৰি ভাল লাগিছিল এইটো ভাবি যে মই মোৰ জীৱনত যিবোৰ পৃষ্ঠা ৱিকিপিডিয়াত বা ৱিকিউৎসত সৃষ্টি কৰি থৈ যাম সেইবোৰৰ ইতিহাস যুগযুগান্তৰলৈ মোৰ নামতেই ৱিকিপিডিয়াত খোদিত হৈ থাকিব। আমি এনেকৈ সৃষ্টি কৰা পৃষ্ঠাবোৰে আমাৰ ভবিষ্যত প্ৰজন্মৰ বাবে সদায় সহায়ক হৈ পৰিব। আজি এই কথা বহুতেই উপলদ্ধি কৰিব পৰা নাই যদিও, অনাগত দিনত এই কথা নিশ্চয় স্বীকাৰ কৰিবই লাগিব। এই কথাটোৱেই মোক বহুত প্ৰেৰণা দি আহিছে।\nবৰ্তমান সময়ত অসমীয়া ভাষাৰ যি সংকটৰ সন্মুখীন হৈছে তাৰ বাবে ইণ্টাৰনেটত অসমীয়া ভাষাৰ ব্যৱহাৰ নিতান্তই প্ৰয়োজনীয়। সেই দৃষ্টিত অসমীয়া ৱিকিপিডিয়াও সমানে গুৰুত্বপূৰ্ণ। নিজৰ মাতৃভাষাত ইন্টাৰনেটত কিবা পঢ়িবলৈ পোৱা নিশ্চয় এক বুজাব নোৱাৰা অনুভূতি। তদুপৰি ৱিকিত কিবা লিখিলে আত্মসন্তুষ্টি লাভ হয়। ৱিকিপিডিয়া সম্পাদনা কৰিলে নিজৰ জ্ঞান বঢ়াৰ লগতে আন বহুজন পাঠকৰ লাভ হয়। --অজয় দাস\nঅসমীয়া ৱিকিপিডিয়াক সমৃদ্ধিশালী কৰাৰ ক্ষেত্ৰত ছাত্ৰ সমাজে অগ্ৰণী ভূমিকা গ্ৰহণ কৰিব পাৰে। শিক্ষাৰ্থীসকলে তেঁওলোকৰ পাঠ্যবিষয় সমূহ, যেনে- বিজ্ঞান, গণিত, অৰ্থনীতি, ৰাজনীতি, সাহিত্য আদিৰ বিষয়সমূহ ৱিকিপিডিয়াত লিখিব পাৰে। ই দুই প্ৰকাৰৰ লাভ প্ৰদান কৰিব, প্ৰথমতে শিক্ষাৰ্থীসকলৰ নিজৰ অধ্যয়ন হ'ব লগতে ৱিকিপিডিয়াও জ্ঞানবৰ্ধক লিখনিৰে সমৃদ্ধিশালী হ'ব। 'ফেচবুক'ৰ দৰে সামাজিক ৱেবছাইটত আজিৰ যুৱ-সমাজে যিমান সময় খৰছ কৰে তাৰ আধা সময়ো যদি ৱিকিপিডিয়াত খৰছ কৰে, তেতিয়া তেঁওলোকৰ লগতে সমাজৰো বহু উপকাৰ সাধন কৰা হ'ব বুলি ভাব হয়। সেইবাবে অসমৰ শিক্ষাৰ্থী তথা যুৱ-সমাজক ৱিকিপিডিয়াত বৰঙণি আগবঢ়াবলৈ আহ্বান জনালোঁ। --দিব্য দত্ত\nবহুখিনি হোৱা দেখিলোঁ। বহুখিনি হ'বলৈ এতিয়াও বাকী। বহু ভাৰতীয় ভাষাৰ ৱিকিপিডিয়া, ৱিকিউৎসৰ তুলনাত আমি এতিয়াও পিছপৰা। ফে'চবুকত কথাৰ মহলা মৰা মানুহ বহুত, কিবা এটা কৰিবলৈ আগবাঢ়ি অহা মানুহ কম। তথাপিওতো হেঁপাহৰ শেষ নাই। অসমীয়া ৱিকিমিডিয়া প্ৰকল্পবোৰ জাকত জিলিকা হোৱালেই এতিয়া আমাৰ অপেক্ষা। --গীতাৰ্থ বৰদলৈ\nনাউৰু (আধিকাৰিক নাম: নাউৰু গণৰাজ্য; নাউৰুয়ান ভাষাত: Repubrikin Naoero, ৰিপুব্ৰিকিন নাওয়েৰো) দক্ষিণ প্ৰশান্ত মহাসাগৰৰ মাইক্ৰ'নেছিয়া অঞ্চলৰ এক ক্ষুদ্ৰ দ্বীপ ৰাষ্ট্ৰ। ইয়াৰ নিকটতম দ্বীপ হ'ল ৩০০ কিলোমিটাৰ পূব দিশে অৱস্থিত কিৰিবাছৰ বানাবা দ্বীপ। নাউৰু মাটিকালি মাত্ৰ ২১ বৰ্গ কিলোমিটাৰ; ই ভেটিকান চিটি আৰু ম'ন'ক'ৰ পাছতে পৃথিৱীৰ তৃতীয় ক্ষুদ্ৰতম ৰাষ্ট্ৰ। ই পৃথিৱীৰ ক্ষুদ্ৰতম গণতন্ত্ৰ আৰু দ্বীপ ৰাষ্ট্ৰও; আৰু ইয়াৰ কোনো ৰাজধানী নাই। জনসংখ্যাৰ ফালৰ পৰা জুলাই ২০১৬-ৰ তথ্য অনুসৰি ১১,৩৪৭ জন লোকেৰে নাউৰু ভেটিকান চিটি আৰু টুভালুৰ পাছতে পৃথিৱীৰ তৃতীয় কম জনবহুল ৰাষ্ট্ৰ।\nনাউৰুৰ আদি বাসিন্দাসকল হৈছে মাইক্ৰ'নেছীয় আৰু পলিনেছীয় মূলৰ লোক। ঊনবিংশ শতিকাৰ শেষভাগত জাৰ্মানীয়ে ইয়াক দখল কৰে। প্ৰথম বিশ্বযুদ্ধৰ পাছত ই অষ্ট্ৰেলিয়া, নিউজিলেণ্ড আৰু যুক্তৰাজ্যৰ অধীনৰ এক লিগ অফ নেছন মেণ্ডেট বা প্ৰশাসনিক অঞ্চলত পৰিণত হয়। কিন্তু দ্বিতীয় বিশ্বযুদ্ধৰ সময় জাপানে নাউৰু দখল কৰে। যুদ্ধৰ শেষত ই পুণৰ অধীনস্থ প্ৰশাসনিক অঞ্চল পৰিণত হয়, আৰু অৱশেষত ১৯৬৮ চনত পূৰ্ণ স্বাধীনতা লাভ কৰে।\nনাউৰু এক ফছফেট-শিলাৰ দ্বীপ। পূৰ্বতে ইয়াত ফছফেট আহৰণৰ বাবে অত্যাধিক খনন কাৰ্য চলিছিল আৰু এয়াই আছিল নাউৰুৰ অৰ্থনীতিৰ মূল উৎস। পিছে ২০১১ চনৰ তথ্য অনুসৰি দ্বীপটোত ফছফেটৰ পৰিমান প্ৰায় শেষ হৈ আহিছে আৰু ইয়াৰ খনন অৰ্থনৈতিক ভাবে লাভজনক হৈ ৰোৱা নাই।\nঅক্টোবৰ-২০১৯ত সৃষ্টি কৰা প্ৰবন্ধসমূহ\nটাই আহোম চিত্ৰশৈলী\nপিয়লী ফুকন (চলচ্চিত্ৰ)\nবৈষ্ণৱ জন তো\nপিটাৰ জন ৰেটক্লিফ\nযমুনামুখ (বিধানসভা সমষ্টি)\nগ্ৰেগ লিয়নাৰ্ড চেমেনজা\nউইলিয়াম কেলিন জুনিয়ৰ\nএম. ষ্টেনলী হুইটটিনগাম\nজন বেনিষ্টাৰ গুডএনাফ\nওপজা সোণৰ মাটি (চলচ্চিত্ৰ)\nশ্ৰীমন্ত শঙ্কৰদেৱ সংঘ\nআবি আহমেদ আলি\nভাৰতৰ ভুৱা বাতৰি\nটু কিল এ মকিংবাৰ্ড\nজোন অফ আৰ্ক\nঅসমৰ চিত্ৰকলাৰ ইতিহাস\nকামপুৰ উচ্চত্তৰ মাধ্যমিক আৰু বহুমুখী বিদ্যালয়\nশিক্ষক প্ৰশিক্ষণ মহাবিদ্যালয় ঢকুৱাখনা\n২০০৪ চনৰ ধেমাজিৰ বোমা বিস্ফোৰণ\nঅসমীয়া গীতি সাহিত্য\nকফিল উদ্দিন ছোনাৰ\nহাছিবুল ইছলাম মিজান\n২০০৯ চনৰ অসমৰ বোমা বিস্ফোৰণ\nইন্দৰ কুমাৰ গুজৰাল\nৰাম প্ৰবেশ মণ্ডল\nশঙ্কৰ দয়াল শৰ্মা\nদ্বীপান্বিতাৰ সন্ধিয়া অসমৰ গুৱাহাটী মহানগৰৰ দৃশ্য\nআলোকচিত্ৰশিল্পী: Kinshuk Kashyap\nপ্ৰতিভাবান নবাগত লেখক পদক\nএছ. এম. নাজমুছ ছাকিব\nনীতিশ কুমাৰ দুৱৰা\nঅসমীয়া ৱিকিপিডিয়াত লেখাৰ সংখ্যা ৬০৬০ টালৈ বৃদ্ধি পালে।\nৱিকিপিডিয়াত স্থানীয় ভাষাৰ সমল বৃদ্ধিৰ বাবে চলি আছে ৱিকিপিডিয়া:প্ৰজেক্ট টাইগাৰ ২.০। অসমীয়া ভাষাৰ প্ৰবন্ধ সৃষ্টি বা বিস্তাৰত আপুনিও সহযোগ কৰক আৰু লাভ কৰক আকৰ্ষণীয় পুৰস্কাৰ। সময়সীমা: ১০ অক্টোবৰ, ২০১৯ - ১০ জানুৱাৰী, ২০২০\nৱিকিউৎসত অক্টোবৰ, ২০১৯ মাহৰ উল্লেখযোগ্য সহযোগিতামূলক কাম হৈছে-\nগৃহ-লক্ষ্মী (মুদ্ৰণ সংশোধন বাকী আছে)\nকৃষ্ণ লীলা (মুদ্ৰণ সংশোধন বাকী আছে)\nঅসম সাহিত্য সভাৰ ষষ্ঠদশ বাৰ্ষিক সন্মিলনৰ অভ্যৰ্থনা সমিতিৰ সভাপতিৰ অভিভাষণ ( মুদ্ৰণ সংশোধন বাকী আছে)\nঅসমীয়া আদি পাঠ (মুদ্ৰণ সংশোধন বাকী আছে)\n১ অনামিকা(চুমু) বড়া ৯৫ ১,৮৩৫ - - (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n২ অম্লান বসুমতাৰী ৭৯৮ - - - (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৩ KhiLanTzi ২৭৭ - - - (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৪ দিব্য দত্ত ২৬০ - - - (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৫ ঈশান জ্যোতি বৰা ১৮৯ - - - (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৬ ভাস্কৰজ্যোতি ভূঞা ৮৩ - - - (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৭ অনিমেষ বৰা - ৫৪ - - (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৮ নয়ন জ্যোতি নাথ ৪৮ - - - (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n৯ অংশুমান দত্ত ৪২ - - - (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n১০ জলি ৰুমী বৰা ৩৭ - - - (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n১১ এছ. এম. নাজমুছ ছাকিব ৩৫ - - - (আলোচনা · সৃষ্টি কৰা প্ৰবন্ধসমূহ· গোলকীয় বৰঙণি )\n"https://as.wikipedia.org/w/index.php?title=ৱিকিপিডিয়া:ৱিকিপত্ৰিকা/নৱেম্বৰ-২০১৯&oldid=278871"ৰ পৰা অনা হৈছে\nএই পৃষ্ঠাখন 25 মে' 2021 তাৰিখে ১৮:১০ বজাত অন্তিম সংশোধন কৰা হৈছিল।


এক চিলকা পানী দেও - সাহিত্য ডট অৰ্গ\nগধূলিতে যেন মাজনিশাৰ নিস্তব্ধতা! ঘন অন্ধকাৰত ডুব মাৰি নিজকে নিঃশেষ কৰি পেলাবলৈকে ছাতলৈ উঠি গৈছে অপৰ্ণা। ক’তো লেশমাত্ৰও পোহৰ নাই, হয়তো সেয়া আঁউসী! গাটোত দুই এটোপাল বৰষুণৰ আছাৰকণি পৰিছে।\nসৰুতে এনেবোৰ ৰাতি পাছফালৰ জাৰণিৰ কাষত তাই পেচাব কৰিবলৈ বহিলে আইতাকে টিপচাকিৰে পোহৰ দেখুৱায়। কেতিয়াবা সেইখিনিৰে কিহবাই খচমচাই গুচি যোৱা যেন লাগিলে, তাইৰ পেচাবখিনি আধাতে ৰৈ যায়।\n‘কায়বা পাৰ হয়া গেল নেকি আবো? ’\nতাইৰ ডিঙিটো শুকাই কাঠ যেন হয়।\n‘ধেই, কায়ো নাই ৰে! এত ভয় কৰিলে কেমনে চলিব মাও? ’\nআইতাকে চাকিটো তাইৰ ওচৰ চপাই দিয়ে।\nবুজন হোৱাৰে পৰা তাই দেখিছিল, দীঘলীয়া খৰাং পৰিলে কোনোবা গভীৰ ৰাতি গাঁওখনৰ আন তিৰোতাবোৰৰ লগত মাক, খুড়ীয়েকহঁত ঘৰৰ বাহিৰ ওলায়। সেইদিনা ঠিক কোনোবা পূজা-পাৰ্বনৰ দৰে আয়োজনো চলে। অথচ পূজাখন কোনোদিনেই দেখা পোৱা নগৈছিল। আইতাকে মাথোঁঁ তাইক বুজাইছিল, পথাৰত সেই ৰাতি হুদু এটাই কান্দিব।\n‘হুদুৱে কান্দিলে কি হয়ৰে আবো? ’\nকোনোবাই হেনো তাইক স্কুলত কৈছে, হুদুৱে কোনোবা দেও-ভূত অহাৰ সংকেত দিয়ে!\nচাৰিটা সন্তান অকলে বুকুত বান্ধি ডাঙৰ কৰা আইতাকে তাইক সাৱতি ধৰি অভয় দিছিল, ‘ভূত-প্ৰেত এইগুলা কিচ্ছু নাই। মানসিয়ে আসল ভূত! মানসিৰ পৰা বাচিয়া থাকিবি। ’ এতিয়া বাৰে-বাৰে অপৰ্ণাৰ ভাৱ হয়, স্কুলৰ দুৱাৰডলি গচকি নোপোৱা পিছপৰা গাঁও এখনৰ সাধাৰণ মানুহজনীয়ে কোন কাহিনীবাই কোৱা কথাষাৰ কেনেকৈ জানো ইমান মিলি গ’ল! ভূত-প্ৰেত বুলিতো সঁচাকৈয়ে একো নাই। আচলতে মানুহেই ভূত। মানুহৰ পৰাহে বাচি থাকিব লাগে!\nদুপৰীয়াৰে পৰা অপৰ্ণাৰ মূৰৰ বিষ। উৎকট গৰমত ভাত ৰান্ধিবলৈকো মন যোৱা নাছিল। ৱালেটৰ পৰা এ টি এম-ৰ ষ্টেটমেণ্টখন উলিয়াই তাই এনেয়ে দুবাৰমান চালে। জমাৰ ঘৰত মাত্ৰ চাৰিটা সংখ্যাৰ হিচাপ দেখুৱাই থকা কাগজখন মুঠি মাৰি, ঘূৰ্ণীয়মান চিলিং ফেনখনলৈ চাই অপৰ্ণা বহুপৰ বিছনাতে পৰি ৰ’ল। চাওঁ-নাচাওঁকৈ মাজে মাজে তাই পুৱাতেই অহা হোৱাটছ্এপৰ মেছেজটোও চাই থাকিল, – ‘তেওঁ ৰসিক মানুহ। ৰসলগাকৈ কথা পাতিবা, গল্প শুনাবা, সেয়াই আৰু। মুঠতে তেওঁক সুখী কৰিব পাৰিলেই হ’ল। ’\nপ্ৰথমবাৰ মেছেজটো পঢ়োঁতে জিকাৰ খাই উঠিছিল অপৰ্ণা। দুৰ্দিনত চিনাকি মানুহৰ ওচৰত হাত পাতি তাই বুজি উঠিছিল, মূল্য অবিহনে পৃথিৱীত হয়তো একোৱেই পোৱা নাযায়। ৱালেটৰ শূন্যতা পূৰাব পৰাকৈ দীৰ্ঘদিন কৰ্মহীনতাত ভোগা অপৰ্ণালৈ অহা প্ৰস্তাৱটোৰো মূল্য নিৰ্ধাৰিত আছিল। মাথোঁঁ এটা ৰাত্ৰিযাপন, আৰু বিনিময়ত বেছ কিছুদিন চলিব পৰাকৈ অলপ সম্বল।\nদুদিনৰ আগতে তাই কৌশিকৰ লগত ফ’নত কথা পাতিছিল, – ‘তিনি মাহ পাৰ হৈ গ’ল। এইমাহৰ ঘৰ ভাড়াও দিব পৰা নাই। এতিয়াতো বজাৰ কৰিবলৈকে পইচা নাই। পাৰিলে অলপ সহায় কৰানা প্লিজ! ’\nঅপৰ্ণাৰ উচুপনিৰ সিটো পাৰে কৌশিকৰ নিৰুদ্বেগ কণ্ঠ, ‘মোৰ ফ্ৰেণ্ডচাৰ্কলত বহুতৰে একেই অৱস্থা। ৰাজাৰ জিম বন্ধ, বিকিৰ ফুডিং চাৰ্ভিছ, পল্লৱীৰ পাৰ্লাৰ কেতিয়া খুলিব একো ঠিকনা নাই। নিউজ চোৱা নাই? লাখ-লাখ মানুহ খোজ কাঢ়িয়েই ঘৰমুৱা হৈছে। তোমাকো মই তাকেই ক’ম অপৰ্ণা। ঘৰলৈকে যোৱাগৈ নহ’লে। ’\nঅপৰ্ণা নিৰ্বাক হৈ পৰিছিল। তাই বিশ্বাস কৰিছিল, অতবোৰ দিন আৰু ৰাতি একেলগে কটোৱাৰ পিছত ভালপোৱাৰ ৰসায়নৰ সৃষ্টি নহ’লেও কাৰোবাক অন্ততঃ উপেক্ষা কৰিব পৰা নাযায়! শৰীৰী আদান-প্ৰদানৰ উত্তাপে মনটোকো কোনোবাখিনিত স্পৰ্শ কৰেগৈ। অথচ অসুস্থ পৃথিৱীয়েই তাইক শিকালে, সকলো মানুহেই আচলতে কোনোবাখিনিত বৰ অকলশৰীয়া!\nপাঁচ বছৰ আগতে, কোকৰাঝাৰৰ ভিতৰুৱা গাঁও এখনৰ পৰা তাইৰ গুৱাহাটীমুখী যাত্ৰাটো একেবাৰে সহজ নাছিল। প্ৰথমতে দুই-এঠাইত মডেলিং, আৰু পিছলৈ মাজে-মাজে কোনোবা ইভেণ্ট মেনেজমেণ্ট কোম্পানীৰ দ্বাৰা আয়োজিত অনুষ্ঠানবোৰত অতিথি আপ্যায়ন কৰিও কিছু উপাৰ্জন কৰিছিল তাই। তেনেকৈয়ে লাহে-লাহে দুই-এখন টেলিভিশ্যন ধাৰাবাহিকত ভূমুকি মৰাৰো সুবিধা পাইছিল। মহানগৰীৰ অলিয়ে-গলিয়ে গজি উঠা অজস্ৰ সপোন-বৃক্ষৰ মাজত গুটি সিঁচিছিল অপৰ্ণাৰ চকুহালেও। সেই দৃষ্টিয়ে সন্ধান পাইছিল উপাৰ্জনৰ সহজ পথবোৰৰো। কিন্তু কৃত্ৰিম মায়ানগৰীৰ ধোঁৱাবৰণীয়া বিষকণিকাই অপৰ্ণাৰ আত্মাক ছানি ধৰা নাছিল। অভাৱৰ দিনতো সেয়ে পণ্য হ’ব পৰা নাছিল সেই সমুজ্জ্বল সত্তা।\nঘৰৰ মালিকে ৰখা দৈনিক বাতৰিকাকতখনে নিয়মীয়াকৈ প্ৰথম পৃষ্ঠাত স্তম্ভ এটা ছপা কৰি আছে। প্ৰতিষ্ঠিত শিল্পীসকলে তাত মনৰ কথা কৈছে –\n‘শিল্পীয়ে সঁচাকৈ শিল পি খাব লাগিব’\n‘ছবিঘৰলৈ দৰ্শক উভতিবনে? ‘\n‘ভ্ৰাম্যমাণ থিয়েটাৰ হ’বগৈ ইতিহাসৰ পৃষ্ঠা’\n‘কলা-কুশলীৰ বাবে চৰকাৰ, প্ৰশাসন, সংগঠনবোৰে কিবা ব্যৱস্থা ল’বনে? ’\nমুখত মাস্কখন পিন্ধি বজাৰৰ পৰা খোজকাঢ়ি অহা অপৰ্ণাই তলৰ মহলাত মালিকৰ বাৰাণ্ডাখনতে ফোঁপনিটো মাৰ যোৱাবলৈ অলপপৰ ৰয়। তেতিয়াই তাই মেজত পৰি থকা কাকতখনতো চকু ফুৰায়। বিশেষকৈ শিল্পীসকলৰ দুখ-দুৰ্দশাবৰ্ণীত স্তম্ভটোৰ মাজত নিজৰ বাবেও তাই বাট এটা বিচাৰি থাকে। আজিৰ শিৰোনামটোৱে পুৱাৰে পৰা তাইৰ ভিতৰখন যেন জোকাৰিহে আছিল! চলচ্চিত্ৰৰ কোনোবা কাহিনীকাৰে আক্ষেপৰ সুৰত লিখা বাক্যশাৰী অৱচেতনতো কঢ়িয়াই ফুৰিছিল তাই, ‘ভোকাতুৰ মানুহবোৰ নিজেই একোটা গল্প’।\nচিন্তাৰ পাকঘূৰণিত সোমাই থাকোঁতে তাইৰ পেটটোৱে কলমলাই উঠিল। বিছনাৰ পৰা উঠি পানীৰ বটলটো লৈ খিৰিকীমুখত ৰ’লেগৈ তাই। অপৰ্ণাই বুজে, কেৱল তাইৰেই নহয়, জগতৰ সকলো মানুহৰেই এতিয়া কেৱল ভোক লাগিছে। হয়তো প্ৰাণ বচোৱাৰ ভোক, অথবা পেটৰ ভোকত কাতৰ হোৱা মানুহক কিনি পেলোৱাৰ ভোক। পৃথিৱীত এতিয়া কেৱল ভোকাতুৰ মানুহৰ দীঘলীয়া শাৰী। অপৰ্ণাৰ চকুৰ আগত ভাঁহি উঠিল নাদৰ পাৰত এলুমিনিয়ামৰ চৰিয়াত চাউল দুমুঠিমান ধুই থকা তাইৰ মাকজনী। দুপৰবেলাৰ পাকঘৰত হয়তো মাকে বাৰীৰ শাক দুডালমান কুটি আছে! ৰঙা মাটিৰে মচি থোৱা পিৰালিত বহি দেউতাকে হয়তো গাই আছে এটা দেহবিচাৰৰ গীত! বহুদিনৰ মূৰত মাকৰ মাতটো শুনিবলৈ তাইৰ বৰকৈ মন গ’ল।\n– ভাল’ আছিস মাও? তোৰ গলাটা কতদিন পৰে শুনিলুং। ফ’ন ট’ন কেনে না কৰিস?\nএই স্নেহসনা মাতটোলৈ, ‘মাও’ বুলি তাইক মতা আকুল কণ্ঠটোলৈ বৰ ভয় কৰে অপৰ্ণাই। ফ’নটো থৈ দিয়াৰ পিছতো বহুপৰলৈ কন্দুৱাই থাকে সেই মাতে।\nযোৱাবাৰ দুৰ্গা পূজাত তাই গুৱাহাটীৰ বৃহৎ বজাৰ এখনত দহ দিনৰ বাবে গ্ৰাহকসকলৰ মাজত নানান প্ৰতিযোগিতা অনুষ্ঠিত কৰাৰ কাম এটা পাইছিল। দিনে বাৰ ঘণ্টাকৈ কষ্ট কৰিলেও পঁচিশ হাজাৰ টকাৰ চেকখনে যেন নিমিষতে পাহৰাই পেলাইছিল সেইখিনি। তেতিয়াই মাকলৈ বুলি সাধাৰণ ফ’ন এটা কিনিছিল তাই।\n– আছোং আৰো। হাতত টাকা পয়সা কিচ্ছু নাই মা।\nঅপৰ্ণাৰ দুচকুৰে ঢল বৈ আহিল। নকওঁ বুলি ভাবিয়ো মাকৰ পৰা তাই নিজৰ অভাৱখিনি লুকুৱাব নোৱাৰিলে। উচুপি উঠিল মাকজনীও। দিন হাজিৰা কৰি, বাঁহৰ পাচি-খৰাহী বেচি, কেতিয়াবা শালত বোৱা দুই এখন গামোছা-পাটানী বিক্ৰী কৰি চলা ঘৰখনে এই অতিমাৰীৰ সময়ত যে পেটত জুই লৈ জীয়াই আছে, সেই কথাতো অপৰ্ণাৰ অজানা নহয়।\n– ঘৰেৰো অৱস্থা খুব বেয়াৰে মাও। তবু ধৈৰ্য ধৰিয়া আছং। ভাবছং, দিনগুলাতো সদায় সমান নাহয়। বেমাৰ যেমনে আসিছে, একদিন চলিয়াও যাব।\nমাকৰ কথাবোৰে তাইক সাহ দিয়ে। ঠিক যেন আইতাকৰ দৰে!\nফ’নটো থোৱাৰ পৰতেই তাইৰ কোঠাৰ দুৱাৰত টোকৰ পৰিল।\nতাইৰ সন্মুখত ঘৰটোৰ কাষৰ অংশটোত থকা ছেৰী লিংড’।\n– বৰ বেয়া খবৰ অপৰ্ণা! বুবু আৰু নাই!\nতৎমুহূৰ্ততে অপৰ্ণাই ছেৰীৰ লগত তলৰ মহলালৈ নামি গ’ল। বাহিৰৰ পৰাই শুনা গৈছে কান্দোনৰ ৰোল। ঘৰখনৰ মালিকৰ একমাত্ৰ সন্তান বুবু চেন্নাইৰ পৰা এমাহ আগতে গুৱাহাটীলৈ উভতি আহিছিল। ক’ভিড পৰীক্ষাত পজিটিভ ফলাফল ওলোৱাত প্ৰথমে কিছুদিন সৰুসজাইৰ ক’ভিড কেয়াৰ চেণ্টাৰত থকাৰ পিছত ক্ৰমান্বয়ে বেছিকৈ অসুস্থ হৈ পৰিছিল সি। আই চি ইউৰ ভিতৰত তীব্ৰ নিউমোনিয়াত আক্ৰান্ত হোৱা বুবুৰ চিকিৎসা চলিছিল। কিন্তু অৱশেষত অচিন শত্ৰুৰ সৈতে হোৱা যুঁজখনত ঢলি পৰিছিল বিশ বছৰীয়া ল’ৰাটো।\n– তাক এবাৰ ঘৰলৈ আনক অ’ কোনোবাই! এনেকৈ যাব নোৱাৰে সি। মোৰ বুবু এনেকৈ গুচি যাব নোৱাৰে। শুনিছেনে…? তই ঘূৰি আহ বুবু…!\nঅসমলৈ ঘূৰি অহাৰ পিছত বুবুক এবাৰৰ বাবেও চুবলৈ নোপোৱা মাকজনীক বুজাব পৰাকৈ কাৰো মুখতে এটাও শব্দ নাছিল। ঘৰখন পোহৰাবলৈ বুবু আৰু কোনোদিন উভতি নাহে। নিজে উমলি ফুৰা চোতালখনৰ তুলসীতলত এপলক জিৰাবলৈ নোপোৱাকৈয়ে সি একেবাৰেই গ’লগৈ। আনকি বুবুক শেষ বিদায় জনাবলৈও অনুমতি নাপালে তাৰ আপোনজনে।\nঅপৰ্ণাৰ গাটো অৱশ লাগি আহিল।\nসময় ইমান নিষ্ঠুৰ কেনেকৈ হ’ল? যাওঁ বুলিয়েই যে মানুহবোৰ গুচি গৈছে! ইমান সহজনে মৃত্যু?\nকথাবোৰ ভাবি তাই আৰু থিৰেৰে ৰৈ থাকিব নোৱাৰিলে। কোনোমতে নিজৰ কোঠাটোলৈ গৈ মজিয়াতে বহি পৰিল তাই।\nলহিওৱা আবেলিটোৰ হাতত ধৰি আন্ধাৰ নামি আহিছিল। চৌহদটোত এক জয়াল নিস্তব্ধতা। অপৰ্ণাৰ মনত পৰিল, কেইমাহমান আগতে পঢ়িবলৈ যাবলৈ ওলোৱা বুবুয়ে তাইক হাঁহিমুখে মাত লগাইছিল, ‘মই চেন্নাইত থাকোঁতেই এবাৰ সাগৰ চাবলৈ যাবা দেই অৰ্ণা বা! ’ তাইৰ দুচকু তিতি গ’ল। কিয় এনে হয়? সাগৰৰ ঢৌৰ দৰে অকস্মাত একোটা দুৰ্যোগ আহে আৰু অসহায় উচুপনিবোৰ ৰৈ যায় সময়ৰ ধবংসস্তুপৰ মাজত! বুবুৰ স্মৃতিয়ে তাইক মনত পেলাই দিলে কোনোবাই ফেইছবুকত লিখা আলবে’ৰ ক্যেম্যুৰ ‘দ্য প্লেগ’ উপন্যাসখনৰ এষাৰ উক্তিলৈ, – ‘প্লেগ আৰু জীৱনৰ মাজৰ সংঘৰ্ষত মানুহৰ প্ৰাপ্তি কেৱল জ্ঞান আৰু সোঁৱৰণি। ’\nআইতাকৰ পৰা বুবুলৈকে বৈ অহা ভাৱনাৰ সোঁতটোতে সন্ধিয়াটো উটি গৈ আছিল। বিজুলীৰ চমকত অপৰ্ণাই চক্ খালে। নিশাৰ বুকু ফালি ৰিণি-ৰিণিকৈ ভাঁহি আহিল কাৰোবাৰ সুৰীয়া বিননি।\n…হুদুম ঘৰেৰ সাত ভাই\nআমৰা খানিক পানী চাই…\nআবিয়ৈ হৈয়ো এবাৰ তাই মনে-মনে তিৰোতাজাকৰ মাজত সোমাই সেই গীতবোৰ শুনিছিল। তেতিয়াই কেনেকৈ জানো বুকুত দাগ কাটি বহিছিল সেই প্ৰাচীন আকুতিবোৰ!\nজেঠমহীয়া ছিঁৰালফটা পথাৰখনত হুদুমখুটি পোতা তিনিদিন পাৰ হৈ গৈছে, কিন্তু আকাশত মেঘ নাই। মৰআঁউসীত হুদুমদেওক পূজা লাগে। এজাক নিৰ্বস্ত্ৰা, মুক্তকেশী তিৰোতাৰ আৱাহন আৰু সমৰ্পণ লাগে। ঘোপমৰা আন্ধাৰত কাৰো শৰীৰ কোনেও দেখা নাই। হুদুমখুটিৰ চাৰিওফালে উদ্দাম ভংগীত নৃত্যৰতা তিৰোতাজাকৰ ঘামৰ টোপালত তিতি গৈছে পথাৰৰ শুকান মাটি। বহু বছৰ আগতে দেখা নাৰী অৱয়বকেইটাই নাচি নাচি যেন অপৰ্ণাৰ কাষ চাপি আহিছে, আৰু কোনোবাই তাইক ফুচফুচাই মনত পেলাই দিছে পৃথিৱীৰ সেই আদিমতম সত্য, – বৰষুণ কামনা কৰিবা, অথচ তিতিবলৈ নিজকে উদং কৰি নিদিবা, সেয়া কেনেকৈ সম্ভৱ?\nউচপ খাই উঠিল অপৰ্ণা। তাইৰ ভিতৰখন বৰকৈ ধপধপাবলৈ ধৰিলে। ক’ৰবাত যেন হুদু এটাই মাতিছে! এয়া বৰষুণৰ দেৱতা অহাৰ সংকেত! মৰুভূমি হৈ পৰা জীৱনবোৰলৈ সুখৰ বৰষুণ এজাক নামিবনে?\nএক চিলকা পানী দেও…\nএচলু পানী বিচাৰি হাহাকাৰ কৰা মানুহবোৰৰ হাতত দেৱতাক অৰ্পণ কৰিবলৈচোন একোৱেই নাই! নাই… নাই… প্ৰাণৰ বাদে একোৱেই নাই…! মৃত্যু অবিহনে এই যাতনাৰ পৰা তেন্তে মুক্তি কিজানি সম্ভৱেই নহয়!\nকিন্তু মাকে যে কৈছিল, বেমাৰটো যেনেকৈ আহিছে তেনেকৈ এদিন গুচিও যাবগৈ! সেয়াওতো সত্য। প্ৰতিখন যুদ্ধৰে এদিন অৱসান ঘটে। হাজাৰ-হাজাৰ দুৰ্যোগে বিধস্ত কৰাৰ পিছতো পৃথিৱীৰ বুকুত পুনৰ গজি উঠে সভ্যতাৰ অংকুৰ।\nবৰষুণজাকৰ বেগ বাঢ়িছিল। ক্ৰমান্বয়ে যেন সিক্ত হৈ আহিছিল অপৰ্ণাৰ শুকান অভ্যন্তৰ। ছাতৰ পৰা আন্ধাৰৰ মাজত ডুব যোৱাৰ আগতে তাইৰ আকৌ এবাৰ পোহৰ অকণমান গাটোত সানি ল’বলৈ মন গৈছিল। কোবাকুবিকৈ কোঠালৈ ঘূৰি গৈ তাই তিতা কাপোৰসাজ সলাই পেলালে। খুলি পেলালে মৃত্যুভাৱনাৰ শেলুৱৈ সাজ। যেন চেতনাৰ পৰা প্ৰবল নৈৰাশ্যক জোকাৰি পেলাব পৰাকৈ জীৱনৰ প্ৰতি তাইৰ মোহ উপজিছিল।\nমনৰ খিৰিকীখন খুলি দিবলৈ অপৰ্ণাৰ বৰকৈ ইচ্ছা জাগিল। কথাবোৰ কৈ পেলাব পাৰিলেহে তাইৰ অন্তৰখন মুকলি হ’ব।\n– ভিতৰলৈ আহিবানে?\nদুৱাৰখন খুলিয়েই ছেৰীয়ে সুধিলে।\nনাৰ্ছ ছেৰী লিংড’য়ে হস্পিটেলৰ ক’ভিড ৱাৰ্ডত ডিউটী কৰাৰ পিছত আন চিকিৎসাকৰ্মীসকলৰ দৰে চৈধ্য দিন গৃহবন্দীত্বৰ নিৰ্দেশ মানি আছিল। ‘হোম কোৱাৰেন্‌টিন্’ ল’বৰে পৰা চৌহদটোৰ কাৰো সংস্পৰ্শলৈ অহা নাছিল তাই।\n– আজি ৰাতিটো তোমাৰ লগত থাকিবলৈ দিবা ছেৰী?\nছেৰীৰ কোঠাটোত সোমায়ে অপৰ্ণাই দেখিলে দেৱালত আঁৰি থোৱা যীশুৰ সন্মুখত সেই মাজনিশালৈ জ্বলি আছে তিনিডাল মমবাতি। কঁপি থকা স্নিগ্ধ পোহৰখিনিয়ে যেন চৌদিশে প্ৰশান্তি চটিয়াই আছে!\nসিজোৱা গৰম নুডলছ্ এবাটি অপৰ্ণাক খাবলৈ দি ছেৰীয়ে তাইৰ পৰা অলপ আঁতৰত বহি ল’লে।\n– জানানে অপৰ্ণা, মোৰ দেউতা এজন কাঠমিস্ত্ৰী আছিল। পাকৈত হাতেৰে প্ৰায়ে তেওঁ কি সাজিছিল জানা? কফিন!\nছেৰীৰ কথাষাৰত অপৰ্ণা ক্ষন্তেক থমকি ৰ’ল। পৃথিৱীত কিছুমান মানুহে যে কেৱল আনৰ মৃত্যুযাত্ৰাৰ বাবে সমল সাজে, সেই কথাটো তাই কোনোদিনে ভাৱি চোৱা নাছিল।\n– দেউতাই কৈছিল, গাঁওখনত যিমান বেছিকৈ মানুহ মৰিব, সিমানেই তেওঁৰ লাভ। অথচ তেনে লাভৰ বাবে ঈশ্বৰৰ ওচৰত প্ৰাৰ্থনাও কৰিব নোৱাৰি। বিচাৰিব পাৰি কেৱল মানুহৰ মুক্তিৰ সহজ বাট। আনকি নিজে সজা কফিন এটাতে দেউতা নিজেও এদিন শুই পৰিছিল। তেতিয়া ভাবিছিলোঁ, নিজৰ মৃত্যুৰ বাবেও তেওঁ আয়োজন কৰি থৈ গ’ল!\nছেৰীৰ কথাত থৰ লাগিল অপৰ্ণা।\n– ক’ভিড ৱাৰ্ডত ডিউটী নকৰা হ’লে হয়তো বুজিয়েই নাপালোঁহেঁতেন, ইমান সন্তৰ্পণেও যে মৃত্যু আহিব পাৰে! এই জীৱনটোক প্ৰাণভৰি ভাল পাবা অপৰ্ণা। ই কেতিয়া থমকি ৰয়, তাৰ যে একো ঠিকনা নাই!\nঅপৰ্ণাৰ ডিঙিটো যেন কিহবাই সোপামাৰি ধৰিলে। তাইৰ হেঁপাহ পলুৱাই কান্দিবলৈ মন গ’ল। সেই কান্দোন কাৰোবাৰ মৃত্যুশোক অথবা নিজৰ অসহায় স্থিতিৰ বাবে নাছিল। অতিমাৰীৰ গ্ৰাসৰ মাজত, মহাজগতৰ এটি ক্ষুদ্ৰাতিক্ষুদ্ৰ কণিকা হৈয়ো জীৱনক ধাৰণ কৰি থকাৰ অমল অনুভূতিখিনিহে অপৰ্ণাৰ দুচকুৰে বৈ আহিছিল। ছেৰীয়েও তাইক বাধা দিয়া নাছিল।\n– অন্ততঃ দিনবোৰ ভাল হোৱালৈ চলি থাকিব পৰাকৈ মোক কিবা এটা বাট দেখুৱাব পাৰিবা নেকি ছেৰী?\nমনৰ অৰ্গল খুলি পেলোৱা অপৰ্ণাৰ মাতটো ৰাতিৰ শেষ প্ৰহৰলৈ বৰ কাতৰ হৈ পৰিছিল। কোনো আৱৰণহীনতাই চুব নোৱাৰাকৈ নিজকে আবুৰ কৰিব বিচাৰে তাই। তেতিয়ালৈ যীশুৰ সন্মুখত জ্বলি থকা মমবাতিবোৰো গলি গলি নিঃশেষ হৈছিল।\n– মোৰ চিনাকি বৃদ্ধা এগৰাকী আছে। একেবাৰে অকলশৰীয়া। ল’ৰা-ছোৱালী সকলো বিদেশত থাকে। তেওঁক চোৱা-চিতা কৰা মানুহগৰাকীয়ে কৰ’না আৰম্ভ হওঁতেই কাম এৰি দিলে। বৃদ্ধাগৰাকীৰ তেনে কোনো বিশেষ অসুখ-বিসুখো নাই। মাত এষাৰ মাতিবলৈহে তেওঁক কাৰোবাৰ সংগ লাগে।\nছেৰীৰ কথাষাৰে অপৰ্ণাৰ ক্ষত-বিক্ষত কলিজাটোত যেন সঞ্জীৱনীহে সানি দিলে! মৃত্যু উপত্যকাৰ মাজেৰে উৰি থকা পখী এটিয়ে যেন ডেউকা কোবাই উৰণ সলালে নতুন জীৱনৰ দিশে।\nফ’নটো খুলি অপৰ্ণাই হোৱাটছ্‌এপ মেছেজৰ উত্তৰটো টাইপ কৰিলে, – ‘ভোকাতুৰ মানুহবোৰ নিজেই একোটা গল্প। লাখ লাখ ভোকাতুৰৰ শাৰীত থিয় হৈ মই আৰু কোনো নতুন গল্প শুনাব নোৱাৰোঁ। শৰীৰৰ ক্ষুধাৰ বণিজ কৰাতকৈ পাৰিলে কাৰোবাৰ পেটৰ ভোক গুচাবলৈহে চেষ্টা কৰিম। ’\nমেছেজটো পঠিয়াইয়ে তাই ছেৰীৰ কোঠাৰ বেলকনিলৈ ওলাই গ’ল। বাহিৰত তেতিয়া বৰষুণ নাছিল। পূবে ফেঁহুজালি দিয়া পৰতেই ফৰকাল আকাশখন চাবলৈ অপৰ্ণা উদ্বাউল হৈ পৰিছিল।\nহুদুমদেও – ৰাজবংশী সমাজত হুদুমদেওক অনাবৃষ্টিৰ দেৱতা বুলি বিশ্বাস কৰা হয়। দীৰ্ঘকালীন অনাবৃষ্টি দূৰ কৰিবলৈ বৰষুণ আনিবৰ বাবে মহিলাসকলে জেঠ মাহৰ অমাৱশ্যাত হুদুম পূজা পতাৰ পৰম্পৰা আছে।


গছত আঁৰি থোৱা এখন জাননীয়ে টোপনি হৰিছে ৫০০ টা পৰিয়ালৰঃ "আমি ক'লৈ\nগছত আঁৰি থোৱা এখন জাননীয়ে টোপনি হৰিছে ৫০০ টা পৰিয়ালৰঃ “আমি ক’লৈ যাম? ক’ত থাকিম?” কেমেৰাৰ সন্মুখত হুকহুকাই কান্দিলে দুৰ্ভগীয়াই\nUpdated: 24-Feb-21 @ 10:11\nগছত আৰি থোৱা এখন জাননীৰ পাছতে পাঁচশ টা পৰিয়ালৰ মাজত এক হাহাকাৰ পৰিস্থিতি। কলৈ যাব? ক’ত থাকিব? নিদ্ৰাহৰণ গাঁওবাসীৰ। কেমেৰাৰ সন্মুখত হুকহুকাই কান্দিলে দুৰ্ভগীয়া লোকে।\nহোজাই সমষ্টিৰ যোগীজান মৌজাৰ অন্তৰ্গত বাৰপুটীয়া পঞ্চায়তৰ বালিৰাম পথাৰ গাঁৱৰ গেজিং ৰিজার্ভত দীৰ্ঘদিনৰ পৰা বসবাস কৰি আহিছে একাংশ লোক। মৰিগাঁও জিলাৰ লাহৰিঘাটৰ পৰা গঢ়াখহনীয়াৰ কবলত পৰি সর্বস্থ হেৰুৱাই আহি হোজাইৰ বালিৰাম পথাৰত এইখন গ্রেজিং ৰিজার্ভত বাহৰ পাতি বিগত বহু বছৰ ধৰি এইসকল লোকে বসবাস কৰি আহিছে।\nএকাংশ স্থানীয় লোকৰ দখলত থকা এই ভূমিখিনি ক্রয় কৰি বসবাস কৰাৰ সমান্তৰালভাৱে কৃষি কর্ম কৰি জীৱন নিৰ্বাহ কৰি আহিছে। কিন্তু হঠাৎ হোজাই ৰাজহ চক্ৰ বিষয়াৰ কাৰ্যালয়ৰ পৰা গাঁওখনৰ গছত, বিদ্যুতৰ খুটিত আৰি দিয়া হৈছে উচ্ছেদৰ জাননী।\nজাননীখনত উল্লেখ কৰা অনুসৰি,বালিৰাম পথাৰ কিছামতৰ ১১৭ দাগৰ ৩০৩ বিঘা ৩ কটা ১৫ লোছা চৰকাৰী গ্রেজিং ৰিজার্ভ আৰু ১২০ নং দাগৰ ২১ বিঘা ১ কটা ৩ লোছা চৰকাৰী গ্রেজিং ৰিজার্ভত বসবাস কৰি থকা লোক সকলে ১৫ দিনৰ ভিতৰত ভূমিখিনি মুক্ত কৰি দিয়াৰ নির্দেশনা প্রদান কৰে।\nএই জাননীখন পোৱাৰ লগে লগে এইসকল লোকৰ মাজত হাহাকাৰ পৰিস্থিতি সৃষ্টি হৈছে। দীৰ্ঘদিনৰ পৰা বসবাস কৰি অহা এইসকলৰ মাজত অধিকাংশই হোজাই সমষ্টিত নিজৰ ভোটাধিকাৰ সাব্যস্ত কৰি আহিছে। লাভ কৰিছে চৰকাৰী প্রতিটো আঁচনি। এওঁলোকে ৰেচন কাৰ্ড, চৰকাৰী আবাস গৃহ, চৰকাৰী বিদ্যুৎৰ সুবিধা সকলো লাভ কৰিছে ।\nএই ৰিজার্ভ ভূমিতে নির্মান কৰিবলৈ লাভ কৰিছে প্রায় এশখন প্রধান মন্ত্রী আবাস যোজনাৰ গৃহ। পঞ্চায়তৰ যোগেদি যাতায়তৰ বাবে পথ নির্মাণ কৰি দিয়া হৈছে ।\nইয়াৰ পাছতে হঠাৎ উচ্ছেদৰ এই জাননীখনে হাহাকাৰ লগাইছে এইসকলৰ মাজত।\nলোকৰ অভিযোগ অনুসৰি ৰাজনৈতিক ষড়যন্ত্ৰৰ বলি হৈছে এইসকল লোক। কিয়নো ইয়াৰ পূর্বে কেবাবাৰো হোজাইৰ বিধায়ক শিলাদিত্য দেৱে গাঁওখনত উপস্থিত হৈ বেদখল কৰা ভূমিখিনিৰ উঠি যাবলৈ হুংকাৰ প্রদান কৰিছিল।\n“মুখ্যমন্ত্ৰী সৰ্বানন্দ সোনোৱাল,বিধায়ক শিলাদিত্য দেৱক কাতৰ অনুৰোধ – আমাক নেখেদিব, আমি ক’লৈ যাম? ক’ত থাকিম? আমি ৰিজার্ভ ভূমিত আছো, আমাৰে ভুল কিন্তু ইয়াৰ পৰা উঠি যাবলৈ আমাক সময় দিয়ক।”কেমেৰাৰ সন্মুখত হুকহুকাই কান্দি উঠিল গাওঁবাসী।\nআৰু পঢ়ক : কাকপথাৰত চোৰাং কয়লা পৰিবাহী ট্ৰাকৰ দৌৰাত্ম্যঃ লোক শুই থকা অৱস্থাতে মহতিয়াই লৈ গ’ল বাসগৃহ\n24-Feb-21 @ 8:57


আত্মিক-তুলিকা সোণোৱাল৷ – ফটাঢোল\nMarch 1, 2020 গল্প\t2 Comments\nমাজে মাজে বুকুত বিষ এটাই উক দিয়ে শাৰদীক৷ এৰা, নিদিবনো কিয়! বয়স তিনিকুৰি পাৰ হ’ল৷ আপোন বুলিবলৈ এই পৃথিৱীত একমাত্ৰ ল’ৰা আলোক৷ সিয়ো কামৰ হেঁচাত মূৰ তুলিব নোৱাৰা হৈছে৷ বিয়াৰ তিনিবছৰ পাছতেই যেতিয়া শাৰদীক স্বামী নন্দনে Divorce দিছিল তেতিয়া আলোকৰ বয়স আছিল মুঠেই দুবছৰ৷ সি তেতিয়াও মাকৰ গাখীৰ এৰাই নাছিল আনকি দেউতাকক “দেউতা” বুলি ফুটাই ক’ব পৰাই নাছিল সি৷ শাৰদী যেতিয়া সংসাৰৰ সপোন গোঁঠাত ব্যস্ত আছিল, যেতিয়া আলোকক নিজৰ গৰ্ভত আলফুলকৈ বাঢ়ি আহিবলৈ যতন লৈছিল ঠিক তেনে সময়তে নন্দন ব্যস্ত আছিল কোনোবা আন প্ৰেয়সীৰ লগত মাত্ৰ নিজৰ বাসনা পূৰাবলৈ৷ বহুত বুজাইছিল শাৰদীয়ে তাক৷ কিন্তু আকোঁৰগোজ মানুহজনে অলপো বুজিবলৈ যত্ন নকৰিলে৷ বৰঞ্চ তাইক পাছলৈ মাৰ পিটহে কৰিব ধৰিলে৷ শাৰদীৰ আজিও স্পষ্ট কৈ মনত আছে আলোকৰ জন্মৰ দিনাখন যেতিয়া তাই প্ৰসৱ বেদনাত চটফটাই ফুৰিছিল তেতিয়া তাই বিচাৰিছিল মানুহজনে আহি আলফুলকৈ তাইৰ কপালত চুমা এটা আঁকি দি ক’ব “ তুমি ভয় নকৰিবা মোৰ সোণ, মই আছোঁ তোমাৰ লগত৷ ” কিন্তু কথাষাৰ তেনে নহ’ল৷ আলোকৰ জন্মৰ দিনাখন নন্দন আনকি হস্পিটাললৈও যোৱা নাছিল৷ সেইদিনা প্ৰসৱ বেদনাতকৈ তাইৰ বুকুৰ বেদনা বেছি হৈছিল৷ তেনে সময়ত শাৰদীৰ মাকেই একমাত্ৰ তাইৰ কাষত আছিল৷ কথা এইটো নাছিল যে সি খবৰ পোৱা নাছিল৷ কিন্তু সি কি ভাবি যোৱা নাছিল সেয়া শাৰদীয়ে বিচাৰ কৰিব নুখুজিলে কোনোদিনে৷ আচলতে সাহস নহ’ল শাৰদীৰ৷ সাহস গোটাইনো ক’ৰপৰা তাই! ছয়বছৰ ভাল পোৱাৰ পাছত সিহঁতৰ বিয়াখন হৈছিল৷ শাৰদী এগৰাকী ফেশ্বন ডিজাইনাৰ আৰু নন্দন চৰকাৰী চাকৰী কৰাৰ লগতে এজন ভাল নাট্যশিল্পীও৷ এখন ধুনীয়া সুখৰ সংসাৰ আছিল সিহঁতৰ৷ কলেজত পঢ়ি\nথাকোঁতেই দুয়োৰে প্ৰেমৰ আৰম্ভণি৷ প্ৰথমে দুয়োখন ঘৰৰ আপত্তি থাকিলেও পাছলৈ দুয়োখন ঘৰৰ সন্মতিত খুউব ধুমধামেৰে সিহঁতৰ বিয়াখন হৈছিল৷ কিমান যে ভাল পাইছিল ইজনে সিজনক, কিমান যে সপোন দেখিছিল সিহঁতে – সন্মুখত এখন বহল চোতাল থকা নিজাকৈ এটা ঘৰ, দুয়োৰে পছন্দৰ এখন ৰঙা গাড়ী, এটা ল’ৰা আৰু এজনী ছোৱালী সন্তান৷ ল’ৰাৰ নাম আলোক আৰু ছোৱালীৰ নাম…\nসকলো আছে আজি শাৰদীৰ৷ কিন্তু তাইৰ সেই দুৰ্দান্ত প্ৰেমিক নন্দন নাই লগত৷ কেতিয়াবা বৰকৈ মনত পৰে তালৈ৷ কোনেও নেদেখাকৈ তাই হুকহুকাই কান্দি উঠে তেতিয়া৷ কেতিয়াবা মনৰ দুখ পাতলাবলৈ শাৰদীয়ে ডায়েৰীৰ পাতত কিবাকিবি লিখে৷ সিহঁতৰ ছবছৰীয়া প্ৰেম আজিও এক সাঁথৰ তাইৰ বাবে৷ বয়স বাঢ়ি অহাৰ লগে লগে নন্দনৰ প্ৰতি থকা তাইৰ ভালপোৱাবোৰ দিনে দিনে আৰু দৃঢ় হৈ পৰিছে৷ কিন্তু তাই নাজানে নন্দনৰ সঠিক ঠিকনা, তাৰ বৰ্তমানৰ খবৰ৷ আনকি শাৰদীয়ে এইটো নাজানে যে নন্দন জীয়াই আছে নে নাই! বৰ অসহায় অনুভৱ কৰে তাই৷ কেতিয়াবা এনে লাগে তাইৰ পাছফালৰ পৰা নন্দন দৌৰি আহি জোৰকৈ সাৱটি ধৰিব আৰু ক’ব – “চোৱা মই ঘূৰি আহিলোঁ তোমাৰ ওচৰলৈ, একেবাৰে৷ মোক ক্ষমা কৰি দিয়া মোৰ সোণ৷ তোমাৰ অনুপস্থিতিত মোৰ দিনবোৰ কিমান কষ্টকৰ তোমাক কেনেকৈ বুজাই কওঁ! ” আৰু শাৰদীয়ে সকলো অভিমান পাহৰি নন্দনক আলফুলকৈ বুকুত সুমুৱাই ল’ব৷\nনন্দন আৰু শাৰদীৰ প্ৰেমৰ সাক্ষী আলোক কেতিয়াবা আজৰি পালে মাকৰ কোলাত মূৰ থৈ সোধে দেউতাকৰ কথা৷ শাৰদীয়ে কোনো দিনে দেউতাকৰ আদৰ নোপোৱা আলোকক কথাবোৰ সাজি সাজি কয় দেউতাকে তাক ভালপোৱা কথাবোৰ, তাৰ লগত খেলা সেই কাল্পনিক উপাখ্যানবোৰ৷ যিবোৰ শাৰদীয়ে সৰুৰে পৰা মিছা কৈ মাতি আহিছে আলোকক৷ তাই জানে মিছা মাতি ভাল কৰা নাই, কিন্তু তাই আলোকৰ মনত দেউতাকৰ এখন বেয়া প্ৰতিচ্ছবি বহোৱাই দিবলৈ বিচৰা নাই৷ তাই কয় আলোকক যে তাৰ দেউতাক এটা এক্সিডেণ্টত মৃত্যু হৈছে৷ আৰু আলোকে তেনে বুলিয়েই জানি আহিছে সৰুৰে পৰা৷ আজি শাৰদী নিজৰ জন্মৰ ঠাইখনৰ পৰা ইমান দূৰত আছেহি যে স্বয়ং নন্দনেও আহি সঁচাটো ক’ব নোৱাৰে বুলি তাইৰ বিশ্বাস কৰে৷\nপুৱা বাতৰি কাকতখন পঢ়ি থাকোঁতেই শাৰদীৰ বুকুৰ বিষটো হঠাৎ বাঢ়ি আহিল৷ এটা সময়ত বিষত অচেতন হৈ ঢলি পৰিল পকাত৷ ঘৰত থকা কাম কৰা ৰান্ধনী গৰাকীয়ে শাৰদীক চাহকাপ দিবলৈ আহি তেনে অৱস্থাত দেখি আলোকক চিঞৰি মাতিলে৷ শাৰদীক হস্পিতালত নিয়া হ’ল৷\nভেণ্টিলেচনত ৰাখিছে তাইক৷ লাষ্ট ষ্টেজ৷ অসহায় আলোক৷ ডক্টৰে কৈছে বহুত বেছি ষ্ট্ৰেজ লৈছিল লগতে হঠাতে কিবা কথাত চক্ খাই ষ্ট্ৰক হ’ল তাইৰ৷\nনিজৰ কামত খুবেই ব্যস্ত আলোকে এইকেইদিন মাকৰ লগত কথা পাতিলেও আনদিনাৰ দৰে সময় দিব পৰা নাছিল৷ কোনোবা এখিনিত নিজকে দোষী বুলি ভাবি লৈছে সি৷ তথাপিও মাকক এনে কি কথাই আমনি কৰিছিল বুলি জানিবলৈ সি মাকৰ ডায়েৰিখন এবাৰ পঢ়ি চাবলৈ ইচ্ছা কৰিলে৷\nমাকৰ ডায়েৰীখন পঢ়ি আলোকৰ শিল পৰা কপৌৰ দৰে অৱস্থা হ’ল৷ শাৰদীয়ে ডায়েৰীখনত প্ৰতিটো কথা স্পষ্টকৈ লিখি থৈছিল৷ ডায়েৰীৰ পৃষ্ঠাবোৰত নন্দনলৈ লিখা চিঠিবোৰ পঢ়ি আলোক তাৰ দেউতাকৰ কথাবোৰ স্পষ্ট হ’ল৷ সি বুজিলে মাত্ৰ সি তাৰ দেউতাকৰ প্ৰতি বেয়া ধাৰণা ল’ব বুলিয়েই মাক শাৰদীয়ে তাক দেউতাকৰ মনে সজা সাধুবোৰ কৈছিল৷ সি মনত কষ্ট পাব বুলিয়েই অতবোৰ বেদনাৰ কথা এবাৰো মুখ ফুটাই নক’লে তাক৷ মূৰটো আচন্দ্ৰাই কৰিছিল তাৰ৷ মাকলৈ অযুত মৰমৰ লগতে সন্মানো বাঢ়ি আহিল তাৰ৷ তেনেতে বাতৰি কাকতখনলৈ চকু গ’ল আলোকৰ৷ কাকতখনত বৰ বৰ হৰফেৰে লিখা আছিল\n“বিশিষ্ট নাট্য শিল্পী নন্দন শইকীয়াৰ দেহাৱসান৷ ”\n« জাতি-ৰাষ্ট্ৰ আৰু নাৰী -অসমী গগৈ\nফটাপ্ৰেম-বিজু বুঢ়াগোহাঁ‌ই »\nভাল লাগিল তুলিকা


শব্দ বিভ্ৰাট – জিন্না বৰদলৈ – ফটাঢোল\nপ্ৰাথমিক বিদ্যালয়ত পঢ়াৰ সময়ত সহপাঠী এগৰাকী আছিল, উপাধিতো চুতীয়া ফুকন। খুব সুন্দৰ কণ্ঠৰ অধিকাৰী আছিল বাবে তাই ছাৰ বাইদেউৰপৰা বেছি মনোযোগ পাইছিল, যিটো আমাৰ দৰে ধিতিঙালি কৰি ফুৰাসকলৰ বাবে আছিল ঈৰ্ষাৰ কাৰণ। চতুৰ্থ শ্ৰেণীৰ পাছত ছোৱালীজনী নাপাত্তা হৈ গ’ল। বহুত বছৰৰ মূৰত অনা অসমীয়া বন্ধুকেইজনৰ সৈতে এদিন আড্ডা দি থাকোতে সহপাঠীগৰাকীৰ কথা ক’লো। তাইৰ উপাধিটো শুনিয়েই আটাইবোৰে গির্জনী মাৰি হাঁহিবলৈ ধৰিলে। এজনে আনকি তাইৰ উপাধিটোৱেই তাই নাপাত্তা হৈ যোৱাৰ কাৰণ বুলিও ক’লে। আটাইৰে হাঁহি শাম কটাৰ পিছত মোক এজনে বুজাই দিলে যে মোৰ সহপাঠীৰ উপাধিতো তেওঁলোকৰ বাবে গালি পৰা শব্দহে। পৰিবেশ আকৌ এদিন হাঁঁহিময় হৈ পৰিছিল যিদিনা মই অসমীয়াত কম বয়সীয়া পুৰুষক ‘ল’ৰা’ বুলি কয় বুলি কৈছিলো।\nএটা ভাষাৰ মধুৰ শব্দ কিছুমান বেলেগ ভাষাত কেতিয়াবা একেই আৰু কেতিয়াবা সম্পূৰ্ণ বেলেগ অৰ্থ বহন কৰিব পাৰে। সেইকাৰণে ভিন্নভাষী মানুহৰ মাজত ভাষা বিভ্ৰাট হোৱাটো সাধাৰণ কথা। কেতিয়াবা আকৌ শ্ৰোতাৰ মানসিক অৱস্থায়ো শব্দৰ অৰ্থ সলনি কৰি দিয়ে।\nনীতা আৰু অভিনৱে একেলগে ইউনিভাৰ্চিটিত নাম লিখাইছিল। ভাগ্যচক্ৰত দুয়োজনে প্ৰজেক্ট একেজন প্ৰফেছাৰৰ তত্বাৱধানত কৰিবলগীয়া হ’ল। সুন্দৰী নীতাক সহযোগী হিচাপে পাই অভিনৱ সুখী। সি মনে মনে নীতাৰ লগত প্ৰেমৰ সম্পৰ্ক এটাও আশা কৰি আছে বুলি আমি বন্ধুমহলত চৰ্চা কৰো। প্ৰয়োজনত তাক উপদেশো দিওঁ কেনেকৈ নীতাৰ মন মুহিব পাৰি।\nঅত্যন্ত প্ৰখৰ বুদ্ধিৰ নীতাৰ মনত আকৌ অভিনৱৰ বাবে একো ভাৱ নাই।\nএদিন অভিনৱৰ কম্পিউটাৰ লেবত কাৰোবাৰ সৈতে মতানৈক্য হ’ল। তেনেকুৱাতে সোমাই আহক নীতা। অভিনৱে আশা কৰিছিল নীতাই তাৰ পক্ষ লৈ বাক-বিতণ্ডাত লিপ্ত হ’ব। কিন্তু তাই কাকো একো নকয় নিজৰ কামত লাগি গ’ল। নিজৰ প্ৰেয়সীৰপৰা (অভিনৱে মনতে ভাবি লোৱা) বিপদৰ সময়ত সঁহাৰি নাপায় অভিনৱৰ মনত খুব দুখ লাগিল। সি নীতাৰ ওচৰত বহি লৈ মনৰ ক্ষোভ উজাৰি দিলে।\n“আজি তোক কোনোবাই কিবা কোৱা হ’লে মই ওপৰৰপৰা তললৈ ধুই দিলো হয়। কিন্তু তই আজি মোৰ হৈ একো নক’লি।”\n– নীতাই ক’লে।\n– কথাই কথাই আই শপত বুলি কোৱা মাৰাঠী ল’ৰা অভিনৱে ক’লে।\n“মে হগ নে যা ৰহী হু, তু ভী চল।”\n– নীতাই ক’লে অভিনৱক।\nঅভিনৱৰ মূৰত সৰগ ভাগি পৰিল। যিজনী ছোৱালীক লৈ সি প্ৰেমৰ সপোন দেখিছে,তাই তাক কৈছে তাই হাগিবলৈ যাব আৰু সি লগত যাব লাগে। কি ক’ম কি নক’ম ভাবি থাকোতেই নীতাই আকৌ ক’লে,\n“ওপৰৰপৰা তললৈ ধুই দিম! কথা ক’বলৈ আহে। আহ যদি আহ, নহ’লে মই বেলেগ কাৰোবাৰ সহায় ল’ম।”\nহতভম্ব হৈ অভিনৱ বহি থাকিল। অভিনৱৰপৰা কোনো উত্তৰ নাপায় নীতা গুচি গ’ল হাগিবলৈ।\nঘুনুক ঘানাক কৈ ঘটনাতো বন্ধুমহলত জনাজাত হৈ গ’ল। সকলোৱে নীতাক তাইৰ আচৰণৰ বাবে গৰিহণা দিলে। অভিনৱৰ ঘনিষ্ঠ কেইজনে নীতাৰপৰা আঁতৰি থাকিবলে অভিনৱক ক’লে।\nআই আই টি বোম্বেৰপৰা ইঞ্জিনীয়াৰিং পঢ়া নীতা অত্যন্ত প্ৰখৰ বুদ্ধিৰ ছাত্ৰী। মোটা দৰমহাৰ চাকৰি এৰি গৱেষণা কৰি ঝাৰখণ্ডৰ জলসিঞ্চন ব্যৱস্থালৈ আগবঢ়োৱা অৱদানৰ বাবে তাই ৰাষ্ট্ৰীয় পৰ্যায়ত খ্যাতি অাৰ্জি থৈছে। যিমানবাৰে ঝাৰখণ্ড যাব লগা হৈছে সিমানবাৰে নীতাৰ ঘৰেই মোৰ ঠিকনা হৈ আছে। তাইক মই ভালদৰে জানো। বন্ধু-বান্ধৱীৰ মাজত তাইৰ মুখৰ লাগ বান্ধ নাই। হ’লেও তাই কোনোবা ল’ৰাক হাগিবলৈ যাওঁতে ধুৱাই দিবলৈ মাতিব বুলি মোৰ মনে নধৰে। সেয়ে এদিন নীতা আৰু অভিনৱ দুয়োটাকে বহুৱাই লৈ আমি আটাইবোৰে ঘটনাটো কি হৈছিল সুধিলো। নীতাই তেতিয়ালৈ কি ঘটি আছে একো ভূ নাপায়। তাই অতি স্বাভাৱিকভাৱে কৈ গ’ল,\n“তাৰ মনটো বেয়া আছিল তেতিয়া। সেয়ে মই টপিকটো সলনি কৰিবলৈ ক’লো, ‘মেই মগ্ নে যা ৰহী হু, তু ভী চল’। কিন্তু সি একো নোকোৱাত মই বিৰক্ত হৈ গুচি আহিলো।”\nআমি সকলোৱে ইটোৱে সিটোৰ মুখলৈ চাই ৰ’লো।\n“মগ্ না” আই আই টি বোম্বেৰ ছাত্ৰ-ছাত্ৰীৰ শব্দ। যাৰ অৰ্থ ‘পঢ়া’। mug up শব্দটোৰ হিন্দীকৰণ কৰি ‘মগ’ হিচাপে ব্যৱহাৰ কৰে। আন কিছুমান জেগাত ‘ৰত্ না’ বুলি কয় একে অর্থ বুজাবলৈ। অভিনৱে পঢ়া জেগাত ‘ৰত না’ শব্দটো ব্যৱহাৰ কৰা হয়, সেয়ে সি মগ্ না শব্দটো ইয়াৰ আগতে কেতিয়াও শুনা নাছিল। সেই সময়ত উঠা খং, অলপ আগতে ওপৰৰপৰা তললৈ চব ধুই দিম বুলি কোৱা কথা, সাতে-পাঁচে মিলাই অভিনৱে মগ্ নাক হগ না বুলি বুজি থ’লে। আৰু তাৰপৰাই ভুল বুজাবুজি আৰম্ভ হ’ল। আৰু আমি তাকে লৈ বহুদিনলৈ হাঁহিৰ খোৰাক পালো।\nএনেকৈ মানসিক অৱস্থা, শব্দ বিভ্ৰাট বা ভাষা বিভ্ৰাটৰ বাবে কিমানে বা মোক ভুল বুজি থৈছে, ময়ে বা কিমানক ভুল বুজি থৈছোঁ।\nহাঁহিলো দিয়ক কিছু…. বাপৰে\nহৰি বেচেৰাৰ মনটো কি হৈছিল ভাবি অন্ত পোৱা নাই, ম‌ই হ…বলৈ যাও তয়ো বল\nইচ্ ৰাম। ক’ৰ অৰ্থ ক’ত থাকিল।


খ্বন মৗঙ | The Spirit of The State : কেলা আৰু অন্যান্য প্ৰসংগ ණ...টুনুজ্যোতি গগৈ\nকেলা আৰু অন্যান্য প্ৰসংগ ණ...টুনুজ্যোতি গগৈ\nঅসমৰ, বিশেষকৈ উজনি অসমৰ গ্ৰাম্য সমাজত কেলা শব্দটো শিক্ষিত-অশিক্ষিত বহু ব্যক্তিয়েই নিজৰ চূড়ান্ত আৱেগ (খং, উত্তেজনা, মৰম আদি) প্ৰকাশ কৰিবলৈ দ্বিধা-সংকোচহীনভাৱে ব্যৱহাৰ কৰে৷ অৱশ্যে, ৰাজহুৱা স্থানত বা তথাকথিত ভদ্ৰ সমাজত এই শব্দটো ‘অশ্লীল' বুলি প্ৰায়ভাগেই ব্যৱহাৰ নকৰে৷ এইখিনিতে প্ৰশ্ন হয় – শব্দটো সঁচায়ে অশ্লীল বা অবাচ্য নে? যদি এই শব্দটো অশ্লীলেই, তেন্তে অন্যান্য অশ্লীল শব্দৰ তুলনাত গ্ৰাম্য সমাজৰ কথন-মথনত এই শব্দটোৰ সঘন ব্যৱহাৰ কিয় হয়? এই শব্দটো আৰ্যমূলীয় নে অনাৰ্যমূলীয়? এনে প্ৰশ্নবোৰৰ উত্তৰ বিচাৰি অসমীয়া ভাষা-সাহিত্যৰ ছাত্ৰ-ছাত্ৰী, গৱেষক-অধ্যাপকসকলে বিদ্যায়তনিক পৰ্যায়ত পদ্ধতিগতভাৱে আলোচনা-গৱেষণা কৰিলে অসমীয়া ভাষা-সাহিত্যৰ কিবা ক্ষতি হ'ব বুলি নাভাবো, বৰং অলপ হ'লেও লাভহে হ'ব৷ নিজৰ ভাষাটোৰ সমৃদ্ধি আৰু বৈচিত্ৰ্য প্ৰকাশ কৰিবৰ বাবেই বিশ্বৰ কেইবাটাও শক্তিশালী ভাষাত অশ্লীল শব্দৰ অভিধান পৰ্যন্ত প্ৰণয়ন হৈছে৷ কিন্তু, অসমীয়া ভাষাত তেনে এখন অভিধান ইমান সোনকালে আৰু সহজে প্ৰণয়ন হ'ব বুলি আশা কৰিব নোৱাৰি৷ অৱশ্যে, শেহতীয়াভাৱে অসমীয়া ভাষাত প্ৰচলিত গালি-শপনি, অশ্লীল শব্দৰাজিক লৈ বিদ্যায়তনিক পৰ্যায়ত গৱেষণা আৰম্ভ হৈছে, কিন্তু কেৱল ‘কেলা' শব্দটোক লৈ গৱেষণা আৰম্ভ হৈছে বুলি অদ্যপি শুনা নাই৷ বহু প্ৰচলিত এই শব্দটোক লৈ গৱেষণাৰ এখন বহল ক্ষেত্ৰ পৰি আছে – এই শব্দটো কেতিয়াৰ পৰা, কোনখন সমাজত, কেনেদৰে প্ৰচলিত হৈ আহিছে; শব্দটোৰ সৈতে অসমৰ মধ্যযুগীয় সামন্তীয় সমাজখনৰ বা বৰ্ণবাদী সমাজ ব্যৱস্থাৰ কিবা সম্পৰ্ক আছে নেকি আদি বিষয়ত বিস্তৃত আৰু নিৰপেক্ষ আলোচনাৰ স্থল আছে৷\n‘কেলা' শব্দটোৰ প্ৰসংগত বিদ্যায়তনিক পৰ্যায়ত গৱেষণা নহ'লেও তাই ভাষা-সংস্কৃতিৰ গৱেষক, অৱসৰপ্ৰাপ্ত প্ৰশাসনিক বিষয়া নগেন হাজৰিকাই এই শব্দটোৰ সম্পৰ্কত এক আকৰ্ষণীয় আলোচনা আগবঢ়াইছে৷ তেওঁ ‘‘ক্লা' শব্দৰ বুৰঞ্জী' শীৰ্ষক ৰচনাখনত লিখিছে– ‘... গুৱাহাটীৰ বি. বৰুৱা কলেজত চাকৰি কৰোতে অসমীয়া ভাষাৰ ওপৰত বিশেষ ব্যুৎপত্তি প্ৰদৰ্শন কৰাৰ বাবে সোণৰ পদক লাভ কৰা শ্ৰীবিশেশ্বৰ হাজৰিকাদেৱক লগ পালো৷ তেখেতে মোতকৈ এদিনৰ আগতে সেই কলেজত প্ৰৱক্তা হিচাবে যোগদান কৰিছিল৷ লগতে লগ পাইছিলো সেই কলেজত ডঃ নিৰ্মলপ্ৰভা বৰদলৈ, যোগেশ দাস, ডঃ বীৰেন দত্ত প্ৰভৃতি অসমীয়া ভাষা-সাহিত্য জগতৰ নামজ্বলা ব্যক্তিসকলক৷ তেখেতসকলক ‘কেলা' শব্দটোৰ অাঁতিগুৰি সম্পৰ্কে সুধিলো৷ তেখেতসকলে ‘ওভত মাত' বুলি সামৰিলে৷ ডঃ বৰদলৈয়ে সেই শব্দটো আৰ্য প্ৰসূত নহয় বুলি ক'লে৷'\nবিশিষ্ট ভাষাবিদ-লোক সংস্কৃতিৰ গৱেষকসকলে এই শব্দটো ‘ওভত মাত' বুলিয়েই প্ৰসংগটো সামৰি-সুতৰি থ'লেও হাজৰিকাই শব্দটোৰ সম্পৰ্কত নিজা মতামত এনেদৰে আগবঢ়াইছে–‘ গঠন তথা উচ্চাৰণৰ লগত মিল থকা আহোম শব্দবোৰ ফঁহিয়াই চালে আমি দেখা পাওঁ যে আহোম ভাষাত ‘ক্লা' (বা ‘কু-লা') নামৰ এটা শব্দ আছে, যাৰ অৰ্থ হ'ল ‘হিন্দু'৷ বৌৰঞ্জিক পটভূমিত চালি-জাৰি চালে ‘কেলা' শব্দটো ‘ক্লা' শব্দৰ অপভ্ৰংশ বুলি নিৰ্দ্ধাৰণ কৰিব পৰা যায়৷ আহোমসকল মৗং-দুন ছুন-খামলৈ আহিয়েই ‘ক্লা'সকলক লগ পোৱা নাছিল, লগ পাইছিল সেই সময়ত উজনিত থকা বৰাহী, মৰাণ, চুতীয়া, কছাৰী, নগা ইত্যাদি সকলক, যিসকল তেতিয়া হিন্দু হোৱা নাছিল আৰু তেখেতসকলে নিজ নিজ মংগোলইদ ধৰ্ম সমূহহে পালন কৰি আছিল৷ চাও-লুং ছ্যু-কা-ফাৰ দিনত কিছুমান আৰু চাও-ফা ছ্যু-দাং-ফাৰ দিনত কেইজনমান ‘ক্লা'ক লগ পোৱা হৈছিল যদিও সৰহ সংখ্যক আহোমে বেছি সংখ্যক ‘ক্লা'ক লগ পাইছিল তেতিয়াহে, যেতিয়া চাও-ফা ছ্যু-হুং-মৗঙৰ দিনত ১৫৩৩ খৃঃত আহোম ৰাজ্য বা অসমৰ সীমা কৰতোৱো নদীলৈকে বিস্তাৰিত হ'ল৷'\nহাজৰিকাই একেখন ৰচনাতে আৰু লিখিছে–‘বহুতো ভাষাবিদে ভাবিব পাৰে যে মতা মানুহৰ ঘাই যৌন অংগটো দেখাত কল এটাৰ নিচিনা আৰু ‘কল' >‘কলা'> ‘কেলা হৈছে, হিন্দী ভাষাত কলক ‘কেলা ' বোলা হয়৷... উক্ত বিশ্লেষণটো মনঃপুত নহয়৷ কাৰণ হিন্দীত ‘কেলা' শব্দৰ অৰ্থহে কল, ‘কেলা' বুলি উচ্চাৰণ কৰা শব্দ হিন্দীত থকাৰ কথা জনা নাযায়৷ এই ‘কেলা' শব্দটো অসমলৈ আমদানি হোৱা ৫০ বছৰ মানহে হৈছে৷ দ্বিতীয়তে, অসমত ‘কলা' >‘কল' হয়, যেনে– কলাবাৰী, কলাকটা ইত্যাদি৷ সেয়ে ‘কেলা' শব্দটোৰ মূল ‘কল' নহৈ অন্য শব্দহে হ'ব৷ ‘কেলা' শব্দটোৰ মূল হিচাবে কোনো সংস্কৃত শব্দ বিচাৰি পোৱা নাযায়৷ অসমত বসবাস কৰা অন্যান্য জনগোষ্ঠীসমূহৰ ভাষাবিদ দুই চাৰিজনৰ লগত এই বিষয়ে আলোচনা কৰা হৈছিল৷ তেখেতসকলৰ মতে তেখেতসকলৰ ভাষাতো তেনে কোনো শব্দ নাই, য'ৰ পৰা ‘কেলা' শব্দটো আহিব পাৰে৷'\nপ্ৰসিদ্ধ ভাষাবিদ ডঃ বাণীকান্ত কাকতিয়ে তেওঁৰ গৱেষণা গ্ৰন্থ ‘Assamese, Its Formation And Development’-ত ‘কেলা'ক অশ্লীল শব্দৰূপেই গণ্য কৰি ‘কেলা'ৰ লগতে ‘চেত', ‘কেতি', ‘পোকৰ' আদি অশ্লীল শব্দসমূহ অষ্ট্ৰো-এছীয় ভাষাগোষ্ঠীৰ মালয়ী ভাষাসমূহৰ পৰা আহিছে বুলি মন্তব্য কৰিছে৷ অৱশ্যে, তেওঁ এই শব্দবোৰৰ অৰ্থ আৰু ব্যুৎপত্তি সম্পৰ্কে আগবঢ়োৱা মতামতসমূহ অনুমান নিৰ্ভৰহে, সঠিক তথ্যনিৰ্ভৰ নহয় বুলিও স্বীকাৰ কৰি গৈছে–‘The comparative grammars of the non-Aryan language are not yet fully settled and one is not sure about the real origin of any word found in them. In selecting non-Aryan words for comparison with Assamese words of unknown origin in the following lists, the only guiding principle has been similarity in sound and meaning (which of course, is notasure guide in etymology). (P.32)\nউজনি অসমৰ মংগোলীয় জনগোষ্ঠীসমূহৰ ব্যৱহাৰিক জীৱনত অন্য অশ্লীল শব্দৰ তুলনাত ‘কেলা'ৰ সঘন ব্যৱহাৰ হোৱালৈ চাই শব্দটোৰ মূল অষ্ট্ৰো-এছীয় ভাষাগোষ্ঠীৰ যেন নালাগে, এই শব্দটো তাই-আহোম ভাষাৰ অন্তৰ্গত ‘ক্লা' শব্দৰ অপভ্ৰংশ ৰূপ বুলিয়েই ঠাৱৰ কৰিব পাৰি৷ অৱশ্যে, বিস্তৃত আৰু পদ্ধতিগত গৱেষণা-অধ্যয়নে এই শব্দটোৰ মূল উৎস সম্পৰ্কে নতুন তথ্য উদ্ধাৰ কৰাৰ সম্ভাৱনাও নথকা নহয়৷ কিন্তু, শুচিবায়ুগ্ৰস্ত অসমৰ বিদ্বৎ মহলে এনে শব্দক লৈ চলা চিন্তা-চৰ্চাক অলাগতীয়াল অথবা উদ্বেগজনক বুলি পোনেই নসাৎ কৰি দিয়ে বাবে ‘কেলা'ৰ মূল উৎস সম্পৰ্কে সঠিক আৰু প্ৰামণিক তথ্য উদ্ধাৰ হোৱাৰ আশাও ক্ষীণ৷ তৰুণ গৱেষক অংকুৰ তামুলী ফুকনৰ পৰা এই খবৰ পাই সুখী হ'লো যে ‘কেলা' শব্দটোক লৈ চিকাগো বিশ্ববিদ্যালয়ৰ নৃতত্ব বিষয়ৰ Sean Dowdy নামৰ তৰুণ গৱেষক এজনে, আমাৰ তথাকথিত শিক্ষিতসকলৰ ভৎৰ্সনাৰ সন্মুখীন হৈয়ো, এখন গৱেষণা-পত্ৰ প্ৰস্তুত কৰিছে৷ কিন্তু, গৱেষণা পত্ৰখন এতিয়াও প্ৰকাশ কৰা নাই বাবে তেওঁৰ ‘কেলা' সম্পৰ্কীয় তথ্যবোৰ অনুন্মোচিত হৈ আছে৷\nতিব্বতবৰ্মী মংগোলীয় জনগোষ্ঠীবোৰৰ মাজত ইটো জনগোষ্ঠীৰ ব্যক্তিয়ে সিটো জনগোষ্ঠীৰ ব্যক্তিক মাতিবলৈ একোটা বিশেষ শব্দ ব্যৱহাৰ কৰাৰ পৰম্পৰা আছিল৷ অধ্যয়নশীল ব্যক্তি তথা বন বিষয়া ব্ৰহ্মানন্দ পাতিৰিয়ে জনোৱা মতে, মিচিংসকলে অনামিচিঙক ‘মিপাক', বড়োসকলে অনাবড়োক ‘হাৰছা', কাৰ্বিসকলে বড়োক ‘পাৰক' আদি নামেৰে মাতিছিল৷ সেইদৰে, আহোম জনগোষ্ঠীৰ লোকসকলেও সৌমাৰত লগ পোৱা বৰ্ণহিন্দুসকলক ‘ক্লা' বুলি মাতিছিল৷\nএকোটা ভাষাৰ একোটা শব্দৰ অৰ্থ বহু সময়ত একেদৰে নাথাকিবও পাৰে৷ কেতিয়াবা পুৰণি অৰ্থ বিলুপ্ত হৈ নতুন অৰ্থৰ প্ৰয়োগ হয়, কেতিয়াবা পুৰণি অৰ্থৰ কিছু সালসালনি ঘটে৷ কেতিয়াবা অৰ্থ সংকুচিত হয় আৰু কেতিয়াবা অৰ্থ বিস্তাৰিত হয়৷ WP Lehmann-ৰ Historical linguistics: an introduction গ্ৰন্থত ইংৰাজী ভাষাত শব্দাৰ্থ পৰিৱৰ্তনৰ কাৰণবোৰ ফঁহিয়াই দেখুৱাইছে৷ উদাহৰণ স্বৰূপে, ইংৰাজী ভাষাত ‘person’-ৰ অৰ্থ পুৰুষ হ'লেও পোনতে এই শব্দটো লেটিন আৰু ইংৰাজী ভাষাত ‘‘persona’ বুলি প্ৰচলিত হৈছিল, যাৰ অৰ্থ হ'ল– মুখা৷ ৰোমান নাটবোৰ মঞ্চস্থ কৰাৰ সময়ত মুখা ব্যৱহৃত হৈছিল বাবে ‘persona’' শব্দই মুখাই নিৰ্দেশ কৰা চৰিত্ৰক বুজাইছিল৷ পৰৱৰ্তী সময়ত ‘persona’ শব্দই ‘person’-ৰ ৰূপ লৈ কেৱল পুৰুষক বুজোৱা হ'ল৷ ইংৰাজী ‘meat' শব্দই প্ৰথমে যিকোনো আহাৰকে বুজালেও পাছলৈ কেৱল মাংসকহে বুজোৱা হ'ল৷ সংস্কৃত ভাষাৰ ‘দুহিতৃ'ৰ অৰ্থ পোনতে গাখীৰ খীৰোৱা লোক আছিল যদিও পাছলৈ ‘দুহিতৃ'ৰ পৰা অহা ‘দুহিতা'ৰ অৰ্থ জীয়ৰী হৈ পৰিল৷ এসময়ত ‘ধুৰন্ধৰ' শব্দৰ অৰ্থ ‘প্ৰধান'হে আছিল, কিন্তু অসমীয়া ভাষাত ইয়াৰ অৰ্থ হৈ পৰিল বদমাচ৷ ‘মিঞা' শব্দৰ প্ৰকৃত অৰ্থ ভদ্ৰলোক হ'লেও এই শব্দটো অসমীয়া ভাষাত এচাম লোকে তুচ্ছাৰ্থতহে ব্যৱহাৰ কৰে৷ এনে উদাহৰণবোৰৰ পৰা এই সিদ্ধান্তত উপনীত হ'ব পাৰি যে শব্দৰ অৰ্থ পৰিৱৰ্তনৰ কেইটিমান বিশেষ ধাৰা আছে আৰু ভাষা বিজ্ঞানত সেই ধাৰাকেইটিক অৰ্থবিস্তাৰ, অৰ্থসংকোচ আৰু অৰ্থসংশ্লেষ বোলা হয়৷\nসি যি নহওক, আহোমসকলৰ মাজত প্ৰচলিত ‘ক্লা' শব্দৰ অৰ্থ পৰৱৰ্তী সময়ত হয়তো বিস্তাৰিত হৈছিল অৰ্থাৎ এই শব্দটোৱে সকলো অনা-আহোমকে সামৰি লৈছিল৷ হয়তো আহোম ৰাজতন্ত্ৰৰ বিষয়াসকলে ৰাজকাৰ্য তদাৰক কৰাৰ সময়ত পাইকসকলকো ‘ক্লা' বুলিয়েই সম্বোধন কৰিবলৈ লৈছিল৷ কোনো বিষয়াৰ ক্ষেত্ৰতে সকলো পাইকৰ নাম মনত ৰখাটো সম্ভৱপৰ নাছিল বাবে বৰা-শইকীয়া-হাজৰিকা আদি বিষয়াসকলে পাইকসকলক ‘ক্লা' বুলি সম্বোধন কৰিয়েই কামৰ নিৰ্দেশ দিছিল৷ সময়ৰ সোঁতত এই শব্দটো ৰজাঘৰীয়া-প্ৰজাঘৰীয়া সকলোৱে ব্যৱহাৰ কৰিবলৈ লৈছিল বাবে ইয়াৰ অপভ্ৰংশ ৰূপ ‘কেলা' হৈ পৰিছিল৷ এই শব্দটো কেৱল কাৰোবাক আদেশ দিয়াৰ ক্ষেত্ৰত বা অচিনাকি জনক সম্বোধন কৰাৰ ক্ষেত্ৰত ব্যৱহৃত হৈ নাথাকিল; ই উৎসাহ প্ৰদান, চূড়ান্ত আৱেগ প্ৰকাশ আদিৰ ক্ষেত্ৰতো ব্যৱহাৰ হ'বলৈ ধৰিলে৷\nবৰ্ণহিন্দু বা অনা আহোমক বুজোৱা ‘ক্লা' শব্দই ‘কেলা' শব্দৰ মূল বুলি ধৰি ল'লে প্ৰশ্ন হয় – এই শ্লীল শব্দটোৰ অৰ্থসংশ্লেষ (অৰ্থাৎ প্ৰথমতে প্ৰচলিত মূল অৰ্থটো পৰৱৰ্তী সময়ত সম্পূৰ্ণ পৃথক অৰ্থলৈ পৰিৱৰ্তন হোৱা) কেনেদৰে ঘটিল? কোনে, কেতিয়া আৰু কি কাৰণত এই শ্লীল শব্দটোত অশ্লীলতা আৰোপ কৰিলে? এই প্ৰশ্নবোৰৰ উত্তৰ বিচাৰিবলৈ হ'লে আমি অসম বুৰঞ্জীৰ দুপৃষ্ঠামান লুটিয়াই চাব লাগিব৷ কথাষাৰ এনেদৰেও ক'ব পাৰি যে ‘কেলা'ৰ দৰে কেইবাটাও অসমীয়া লৌকিক অথচ শ্লীল শব্দৰ অৰ্থ পৰিৱৰ্তনৰ ক্ষেত্ৰত বৰ্ণবাদী সমাজৰ ধ্যান-ধাৰণায়ো প্ৰধান ভুমিকা লৈছিল৷\nবিভিন্ন কাৰণত আহোম ৰাজতন্ত্ৰৰ পতন ঘটাৰ পাছত এই জনগোষ্ঠীটোৰ লোকসকল পূৰ্বৰ সকলো ৰাজকীয় ক্ষমতা আৰু গৌৰৱ হেৰুৱাই দিশহাৰা হৈ পৰিছিল৷ সেয়া হয়তো সামন্তীয় শাসন ব্যৱস্থাৰ অৱশ্যম্ভাৱী কৰুণ পৰিণতিয়েই আছিল৷ ১৮২৬ চনৰ পাছত আৰ্থিক-সামাজিক-মানসিকভাৱে পশ্চাদমুখী হৈ পৰা জনগোষ্ঠীটোক এচাম জাত্যভিমানী শিক্ষিত বৰ্ণবাদীয়ে, প্ৰশাসনীয় কাম-কাজ চম্ভালিবৰ বাবে ইষ্ট ইণ্ডিয়া কোম্পানীয়ে অসমলৈ অনা একাংশ বঙালী আমোলাৰ লগ হৈ, বিভিন্ন প্ৰকাৰে পদদলিত কৰিবলৈ অপচেষ্টা চলাইছিল৷ এই বৰ্ণবাদীসকলে ‘কেলা' শব্দটোৰ প্ৰকৃত অৰ্থ জানিছিল বাবে তেওঁলোকে এই শব্দটো সমাজত প্ৰচলন হৈ থকাটো বিচৰা নাছিল৷ তেওঁলোকে হয়তো ভাবিছিল যে ৰাজকীয় ক্ষমতা হেৰুৱা জনগোষ্ঠীটোৰ অহমিকা প্ৰকাশ কৰি থকা ‘কেলা' শব্দটো তেওঁলোকৰ বাবে অপমানজনক৷ তেওঁলোকে অসমৰ সমাজ জীৱনত এই শব্দটোকেই নিষিদ্ধ কৰিবৰ বাবে শব্দটোৰ অৰ্থ পুৰুষৰ যৌনাংগ বুলি অপপ্ৰচাৰ চলালে৷ তেতিয়াৰ পৰাই তথাকথিত ভদ্ৰ সমাজত এই শব্দটো অবাচ্য ৰূপে পৰিগণিত হ'লেও লোকসমাজত পূৰ্বৰ দৰেই প্ৰচলিত হৈ থাকিল৷\nভাৰতীয় সমাজ-ব্যৱস্থাত বৰ্ণবাদৰ স্থিতি অতি শক্তিশালী হৈ আছিল বাবেই ইয়াৰ প্ৰভাৱ সংস্কৃতমূলীয় ভাৰতীয় ভাষাসমূহতো পৰিলক্ষিত হয়৷ ইংৰাজী বা তিব্বত-চিনীয় ভাষাসমূহত এজন ব্যক্তিক সম্বোধন কৰিবৰ বাবে এটা শব্দই আছে৷ কিন্তু, সংস্কৃতমূলীয় ভাৰতীয় ভাষাসমূহত এজন ব্যক্তিক সম্বোধন কৰিবৰ বাবে ‘আপুনি', ‘তুমি' আৰু ‘তই' বুলি তিনিটা শব্দ উপলব্ধ হয়৷ ‘আপুনি' শব্দটো তথাকথিত উচ্চশ্ৰেণীৰ সন্মানীয় ব্যক্তিক সম্বোধন কৰিবলৈ ব্যৱহাৰ হোৱাৰ পৰিৱৰ্তে ‘তই' শব্দটো নিম্নশ্ৰেণীৰ ব্যক্তিক সম্বোধন কৰিবলৈ ব্যৱহাৰ হয়৷ কিন্তু, ইংৰাজী ভাষাৰ ‘You' শব্দৰে সমাজৰ যিকোনো শ্ৰেণীৰ যিকোনো এজন ব্যক্তিক সম্বোধন কৰিব পাৰি৷ ইয়াৰ পৰা সহজে অনুমেয় যে অসমৰ একাংশ বৰ্ণবাদীয়ে ‘কেলা' শব্দটো তেওঁলোকৰ প্ৰতি তুচ্ছাৰ্থতহে প্ৰয়োগ কৰা হয় বুলি ভাবিয়েই অসমীয়া ভাষাত ইয়াৰ প্ৰচলন নিষিদ্ধ কৰিবলৈ উদ্যোগ লৈছিল৷\nকেৱল ‘কেলা' শব্দটোৱেই নহয়, অসমৰ লোকসমাজত প্ৰচলিত ‘বনৰা', ‘বনৰী' আদি শব্দও বৰ্ণবাদী সমাজ ব্যৱস্থাই অসমীয়া মান্যভাষাত নিষিদ্ধ কৰিলে৷ বনত গোৱা নামবোৰক ‘বনঘোষা' বুলি কোৱাৰ দৰে ঘৰৰ বহিৰত অৰ্থাৎ হাবিয়ে-বননিয়ে কাম কৰাসকলক ‘বনৰা' বা ‘বনৰী' বোলা হৈছিল৷ জনগোষ্ঠীয় সমাজত যিকোনো মহিলাই পুৰুষৰ সমানে বনে-পথাৰে মুকলিমূৰীয়াকৈ কাম কৰিছিল, গীতৰ মাজেৰে নিসংকোচে মনৰ ভাৱ প্ৰকাশ কৰিছিল৷ কিন্তু, বৰ্ণবাদী সমাজৰ কোনো মহিলাই তেনেদৰে ঘূৰা-মেলা কৰিব নোৱাৰিছিল; মংগোলীয় জনগোষ্ঠীৰ মহিলাই ‘তোমাৰ তিনিখনি, মোৰো তিনিখনি, ছখনি কাপোৰৰ জাপ/ তোমাৰ তিনিখনি, লোৱা বাচি বাচি, কুকুৰাই দিলে ডাক' জাতীয় আদি ৰসাত্মক বিহুনাম নিৰ্দ্বিধাই গাব পাৰিলেও তথাকথিত উচ্চবৰ্ণৰ মহিলাই ঘৰৰ ভিতৰত, তাকো ওৰণিৰ তলত, থাকিব লগা হৈছিল৷ অসমীয়া সমাজত আৰম্ভ হোৱা ওৰণি প্ৰথাৰ কুপ্ৰভাৱৰ আভাস এটি প্ৰবচনত এনেদৰে পোৱা যায়–\n‘জালকে বুলিলে জকাই৷\nএন্ধাৰে মুধাৰে চিনিব নোৱাৰি,\nপৈয়েকক বুলিলে ককাই৷'\nনাৰীজাতিক চিৰদিন পদদলিত কৰি ৰাখিব বিচৰা মনুবাদী সমাজখনে হাবিয়ে-বনে কৰ্মব্যস্ত হৈ থকা স্বাধীনমনা জনগোষ্ঠীয় নাৰীক ভাল চকুৰে চোৱা নাছিল৷ তেওঁলোকে ‘বনৰা' শব্দৰ অৰ্থ ‘পৰ নাৰীৰ প্ৰতি আসক্ত পুৰুষ' আৰু ‘বনৰী' শব্দৰ অৰ্থ ‘পৰ পুৰুষৰ প্ৰতি আসক্ত নাৰী' বুলি প্ৰক্ষেপ কৰাত হিন্দুধৰ্মত দীক্ষিত হোৱা জনগোষ্ঠীয় নাৰীয়ে অকলে ঘৰৰ বাজ হ'বলৈ ভয় কৰা হ'ল৷ হাবি-বনলৈ শস্য উৎপাদন- সংগ্ৰহৰ বাবে যোৱা নাৰীক ‘পৰ পুৰুষৰ সৈতে প্ৰণয় কৰিবলৈ যোৱা' বুলি অপবাদ দিলে কোনেনো অকলে ঘৰৰ বাজ হ'ব?\nএইখিনিতে একোটা ভাষাত পৰিলক্ষিত হোৱা লিংগবৈষম্যৰ বিষয়েও আলোচনা কৰিব পাৰি৷ নক'লেও হয়, সংস্কৃতিৰ অন্যতম উপাদান ভাষাৰ সৈতে সমাজ-জীৱনৰ গভীৰ সম্পৰ্ক থাকে৷ একোটা ভাষাৰ বহু শব্দ-প্ৰবচন-সাঁথৰ আদিয়ে প্ৰকাশ কৰে সমাজ মনস্তত্বও৷ প্ৰাচীন কালৰে পৰা বৰ্তমান পৰ্যন্ত ভাৰতীয় নাৰী-পুৰুষৰ মাজত পৰিলক্ষিত হোৱা সামাজিক ব্যৱধান ভাৰতৰ সংস্কৃতমূলীয় ভাষাসমূহতো ৰক্ষিত হৈ আহিছে৷ সমাজত পুৰুষৰ অৱস্থান যেনে শক্তিশালী, তেনেদৰে তেওঁলোকৰ ক্ষেত্ৰত প্ৰয়োগ হোৱা ভাষাও শক্তিশালী আৰু দম্ভ প্ৰকাশক৷ আনহাতে নাৰীৰ ভাষা কোমল, দুৰ্বল, নমনীয় আৰু অধস্তন৷ এনে বৈষম্যৰ কাৰণ হ'ল, পুৰুষতান্ত্ৰিক সমাজ ব্যৱস্থাত নাৰীৰ সামাজিক, সাংস্কৃতিক আৰু অৰ্থনৈতিক অৱস্থান৷\nভাৰতীয় পুৰুষে নাৰীৰ ওপৰত সময়ে সময়ে দৈহিক নিৰ্যাতনেই চলাই অহা নাই, ভাষিক নিৰ্যাতনো চলাই আহিছে৷ অলপ মন কৰিলেই দেখা যায় যে সংস্কৃতমূলীয় ভাষাসমূহত প্ৰায়বোৰ গালি-শপনি নাৰীক কেন্দ্ৰ কৰিয়েই সৃষ্টি হৈছে৷ বেশ্যা, ৰক্ষিতা, অভিসাৰিকা, অসতী, কুটনী, বাইজী, খানিক, মাগী, বন্ধ্যা আদি শব্দ বা গালিসমূহ নাৰীৰ ক্ষেত্ৰতহে প্ৰযোজ্য, এইবোৰৰ কোনো পুৰুষবাচক শব্দ নাই৷ অসমীয়া ভাষাত কেৱল নাৰীক উদ্দেশ্যি ব্যৱহাৰ হোৱা গালি-শপনিবোৰ হ'ল– ফুলতে বাৰী হোৱা, জীয়া বাৰী হোৱা, পাখৰী, বঁহিয়া পৰতী, থুপৰী, কাঠবাঁজী আদি৷ অসমীয়া বা বাংলা ভাষাত কবি-সাহিত্যিকসকলে সঘনাই ব্যৱহাৰ কৰা এটা শব্দ হ'ল– ৰমণী অৰ্থাৎ যাক ৰমণ কৰা হয়৷ এই শব্দটোৰো কোনো পুৰুষবাচক শব্দ নাই৷ (আগলৈ)


একুৰি এটা গল্প/ভয় - ৱিকিউৎস\nএকুৰি এটা গল্প/ভয়\n47524একুৰি এটা গল্প — ভয়প্ৰণামিকা অধিকাৰী২০১০\nহাঁহি হাঁহি আটাইকেইজন ঢলি পৰিছিলো। দহ-পঁচিশৰ শেষ চালটো মাৰি মাসীমাৰ মুখখন চাই আমি আটায়ে তৃপ্তিত হাঁহিছিলো। দহ-পঁচিশ খেলত ইমান নিমগ্ন হৈ যোৱা মানুহ মাসীমাৰ বাহিৰে মই দ্বিতীয় এজন দেখা নাই। মন-মগজু সমগ্ৰ তেওঁ খেলতেই কেন্দ্ৰীভূত কৰি দিয়ে। হাৰিলে পাৰ্টনাৰজনৰ ৰক্ষা নাই। চাল মাৰিব নাজানে, চাল দিওঁতে পৰামৰ্শ নলয় ইত্যাদি ... এশ-এবুৰি দোষ। এয়া খং কেৱল চাল আৰু গুটিবোৰ সামৰি মোনাটোত ভৰোৱা সময়লৈহে, তাৰ পাছত তেওঁ চেপা মাতেৰে ধমক দিয়ে— ‘চুপ কর, চুপ কর। খিট খিট করে হাসিয়া বাইরের মানুষকে শোনাইবার দৰ্কার নেই।’ লগে লগে আমি চুপ হৈ যাওঁ। চুপ হৈ যোৱা মানে মৰিশালিৰ নিস্তব্ধতা। বাহিৰত শুকান গছৰ পাত সৰিলেও আমি তাৰ উমান পাওঁ।\nচাকৰিৰ খাতিৰত চহৰৰ পৰা ৬৫ কিলোমিটাৰ নিলগৰ দ্ৰেংদিছা। নামৰ ঠাইখনলৈ গৈছিলো। প্ৰথমদিনাই মাৰুতি গাড়ীৰে কোনোমতে তালৈ গৈ কামত জইন কৰিয়ে মনটো শংকিত হৈছিল। পাৰিম জানো এনেকুৱা পিছপৰা এখন ঠাইত থাকিব? আশে-পাশে ঘূৰি চোৱাৰ পাছত সন্মুখৰ বাঁহ-টিন ঘৰটোৰ দুৱাৰমুখত এখন মুখ দেখিছিলো- মাসীমাৰ, সোমাই গ'লো, চা-চিনাকি হলো। তেওঁ আছে জীয়েকৰ লগত। তেওঁৰ সৰু ছোৱালীজনী সেই ঠাইৰে আন এখন স্কুলৰ শিক্ষয়িত্ৰী। এনে পিছপৰা ঠাই এখনত গাভৰু ছোৱালীজনীক অকলে এৰিব নোৱাৰে বাবে তেওঁ তাত থাকে। সেই যে সোমালো আৰু সোমায়ে মাত দিলো মাসীমা বুলি —পাছৰ জীৱনছোৱাত মাসীমা মোৰ বুকুৰ কুটুম হ’ল। সঁচাকৈয়ে মাসীমা নোহোৱা হলে সেইখন ঠাইত মোৰ দ্বাৰা চাকৰি কৰা সম্ভৱ নহ'লহেঁতেন চাগৈ।\nচুটি-চাপৰ গাঠলু শৰীৰৰ মাসীমাৰ ক’লা মুখখনত মাতৃত্বৰ মৰম সনা হাঁহিটোৰে মোক আদৰি ঠাই দিছিল তেওঁৰ একোঠালিৰ সংসাৰখনত। আন সময়ত গাৰ্জেন হোৱা মাসীমা দহ-পঁচিশৰ সময়ত ১০/১২ বছৰীয়া কিশোৰী হয়। খেলত হাৰিব খুজিলেই পৰিৱৰ্তন হোৱা তাইৰ মুখখনত ক্ৰোধৰ আভা বিয়পি পৰে। যেন খেলত জিকাটোৱেই তেওঁৰ একচেটিয়া স্বত্ব। কিন্তু খেল সামৰাৰ পাছতেই আকৌ আগৰ মাসীমা।\n[ ৪৩ ] দহ-পঁচিশ সামৰি আমি আটায়ে নিজৰ নিজৰ ঘৰলৈ আহো। আমি বুলিলে সেই স্কুল পৰিসীমাৰ ভিতৰত থকা দুজন আধা বয়সীয়া মানুহ (দুয়োজন স্কুলৰ শিক্ষক), মাসীমাৰ জীয়েকৰ লগত একেলগে কাম কৰা চুমী নামৰ শিক্ষয়িত্ৰীগৰাকীৰ লগতে তাইৰ মাক আৰু মই। কৰিবলৈ একো নথকা বাবে আবেলিৰ পৰা ৰাতি শোৱাৰ পৰলৈকে আমি আটায়ে মাসীমাৰ ঘৰত দহ-পাঁচিশ খেলৰ আড্ডা পাতো। খেলৰ শেষত হাতে হাতে টৰ্চ লৈ আমি আহো বাস্তৱৰ কঠোৰ পৰিৱেশলৈ। বিজুলী-বাতিৰ ব্যৱস্থা নোহোৱা ঠাইখনত কৃষ্ণপক্ষ হলে কথাই নাই। উস্! কি আদিম অন্ধকাৰ! চাৰিওফালে পাহাৰৰ মাজৰ দ ঠাইখনত আমাৰ বসতি। অলপ আঁতৰে আঁতৰে থকা জনজাতীয় মানুহবোৰৰ ঘৰবোৰ সন্ধিয়াতে নিজম পৰে। মাত্ৰ ডেকা বয়সৰ কোনো কোনো সাৰে থাকে। তাকো খুব কম। এই সাৰে থকা ডেকাবোৰলৈহে মাসীমাৰ ভয়। ক’বতো নোৱাৰি কাৰ মনত কেতিয়া পিশাচ সোমায়। সেই কাৰণে ৰাতি হলে জোৰেৰে হঁহা, চিঞৰা আদি বন্ধ।\nতলা খুলি ঘৰ সোমোৱালৈকে মাসীমাই আন্ধাৰতে তেওঁৰ ঘৰৰ বাৰীৰ পৰা চাই থাকে। মোৰ ঘৰটো তেওঁৰ ঘৰৰ সীমাতে লগা। ঘৰলৈ সোমোৱাৰ পাছতে মিহি মাতেৰে তেওঁ সোধে —‘হৈছেনি? মই সমান মিহি মাতেৰে উত্তৰ দিওঁ— ‘হা, হৈছে। মানে মই ঘৰত সোমাই দৰ্জা বন্ধ কৰিলো। তাৰ পাছত সকলো চুপ। তেতিয়াহে মোৰ নিজকে বেলেগ পৃথিৱীৰ মানুহ যেন লাগে। মই যেন এটা অন্য গ্ৰহত আছো। বহুদিনীয়া শুকান ঘৰটোৰ বেৰবোৰ তৰ্জাৰ। চাল টিনৰ। বাতাম কাঠৰ। বেৰত মাটি লিপা নাই বাবে বাঁহৰ বেৰৰ ফাঁকেৰে বাহিৰৰ পৰা ভিতৰখন দেখি। সেয়ে সামান্য পোহৰত কাম কৰিবলগীয়া হয়। ৰাতি বাহিৰলৈ যাবলগীয়া হ'লেও ভয় ভয় ভাৱেৰে যাবলগীয়া হয়। কাৰণ সেই আদিম অন্ধকাৰৰ স’তে ইয়াৰ আগতে মই কাহানিও পৰিচিত নাছিলো।\nসিদিনা কোঠাটোত সোমোৱাৰ পাছতে কিনকিনীয়া বৰষুণ পৰিবলৈ ধৰিলে। লেমটো-অকণমান বঢ়াই দি ভাতকেইটা লৰালৰিকৈ খাই উঠিছোহে, বাৰাণ্ডাৰ মোৰ অপৈণত হাতেৰে বান্ধি দিয়া জপনাখন জোৰেৰে ঠেলি কোনোবা সোমাই আহিল। ক্ষণিকৰ বাবে মোৰ শৰীৰৰ সমগ্ৰ কাৰ্য যেন বন্ধ হৈ গ'ল। কোন আহিল? কি হ’ব এতিয়া? বিবাহিত হলেও মোৰ দেহত যৌৱন আছে। যৌৱন থাকক-নাথাকক মই নাৰী। সতীত্ব নাশ হলে এইখন সমাজত ....। নাঃ, মই ভাবিব নোৱাৰিলো। অকণমান সময়ৰ পাছত মোৰ কোঠাৰ কাঠৰ দৰ্জাখনত [ ৪৪ ] কোনোবাই ঢকিয়াই দিলে— নাই। এনেকৈ হাৰ মানি গলে নহ'ব। সাহস কৰি এই পিছপৰা বস্তি এলেকালৈ চাকৰি কৰিবলৈ আহিছোৱেই যেতিয়া সাহস গোটাই লৈ যিকোনো পৰিস্থিতিৰ মুখামুখি হ'বই লাগিব। বাহিৰত দ্বিতীয়বাৰ দৰ্জাত আঘাত পৰিল। মই মাত নিদি হাতত অকণমান কটাৰী (একমাত্ৰ অস্ত্ৰ)খন লৈ খুপি খুপি বেৰৰ কাষলৈ আহিলো। জুপি জুপি ফুটাৰে বাহিৰলৈ চাবলৈ চেষ্টা কৰিলো। বাহিৰত মাথোঁ আন্ধাৰ। কোনোবাই লাহে লাহে পিতলৰ খাৰুযোৰ (তলা মৰা) জোকাৰি দিলে। মই সাহস গোটাই মাত দিলো। কৌন? বাহৰ মে কৌন হ্যায়? অলপ জোৰেই সুধিছিলো নেকি? বাহিৰৰ পৰা ধমহ কৰে দৰ্জাখনৰ ওপৰত আঘাত পৰিল। মই আৰু ৰব নোৱাৰিলো। সাতামপুৰুষীয়া দৰ্জা, হেলেক-পেলেক বেৰ, খহি পৰিবলৈ কিমান পৰ? প্ৰাণকাতৰ চিঞৰ মাৰিলো— ‘মাসীমা ...., আ-আমাকে বাচাও মাসীমা। পিছৰ বাৰৰ মাসীমা শব্দটো চাগৈ মহিমাময়ী মাসীমাৰ কাণত পৰিছিল। মই খিৰিকীখন খুলি অকণমান ফাঁক কৰি চিঞৰ মাৰিলো— ‘মাসীমা, মাসীমা, বাচাও আমাকে...' বুলি কৈ মোৰ দুৰ্বল খিৰিকীখন জপাই দিলো। চকু মুদি ভগৱানক মাতিলো ‘মোক ৰক্ষা কৰা, মোক সাহস দিয়া, বাহিৰত থকা মানুহজনৰ মনত সততা জগাই দিয়া প্ৰভু, মোক ৰক্ষা কৰা....। ' এ, তোৰ কি হৈছে ৰে? শুন্‌ছো কি হৈছে....?' সেয়া মাসীমাৰ মাত। হাতত টৰ্চ লৈ তেওঁ ঘৰৰ খিৰিকীৰে মুখ উলিয়াই মোক সুধিলে। মই খিৰিকীখন অকণমান খুলি ক'লো— ‘আমার বারাণ্ডায় কেও একজন আছে মাসীমা.... আমাকে বাচাও.... আমাকে নিয়া যাও। '\nকিন্তু মাসীমা আহে কেনেকৈ? নিজৰ গাভৰু জীয়েকজনীক লৈ তেওঁ মোৰ ঘৰলৈ এই আন্ধাৰ নিশা আহি মোৰ বাৰাণ্ডাত থকা অসুৰটোৰ পৰা মোক বচায় কেনেকৈ? কিন্তু মাসীমাৰ সহায় নহলেযে মোৰো উপায় নাই। বাহিৰৰ দৰ্জাত আকৌ কৰাঘাত। মাসীমা, আমাকে নিয়া যাও....। ' মোৰ মাতত আকুল। মিনতি। বৰষুণজাক শাম কাটিছিল। অকণমান পাছতে বেৰৰ ফুটাৰে দেখিবলৈ পালো হাতে হাতে ধৰা-ধৰি কৰি মাসীমাই তেওঁৰ ছোৱালীজনীৰ লগত মোৰ ঘৰৰ ফালে আহি আছে। মাসীমাৰ হাতত লেম আৰু ছোৱালীজনীৰ হাতত এডাল লাঠি। তেওঁলোকে মোৰ ঘৰৰ পদূলিমুখত থিয় দি বাৰাণ্ডালৈ টৰ্চৰ পোহৰ মাৰি চালে— ‘ক’ই কেও নাইতো! তোর বারাণ্ডায় কেও নাইরে। ’ মই সাহস পাই মাত দিলো—‘আছে, আছে। ভালকৈ চোৱা। টৰ্চৰ পোহৰটোও কমি আহিছিল। সেয়ে সাহস কৰি তেওঁ জীয়েকক হাতেৰে ধৰি ৰাখি নঙলা খুলি মোৰ বাৰাণ্ডাৰ [ ৪৫ ] ওচৰ চাপি আহিল। তাৰ পাছত...? মাক-জীয়েকৰ খুক্ খুক্ হাঁহি। মই অবাক হৈ গ’লো। ভিতৰত মই ভয়ত কাঠ হোৱাৰ উপক্ৰম হৈছো আৰু বাহিৰত? লাহেকৈ দৰ্জাখন খুলি বাহিৰ ওলাই আহিলো। বাহিৰলৈ আহি মোৰো ভয়ত শুকাই যোৱা মুখত মিচিকি হাঁহি এটা খেলি গ'ল। এটা প্ৰকাণ্ড ভাবোলা ছাগলী। বৰষুণজাকৰ পৰা ৰক্ষা পাবলৈ সি মোৰ হেলেক-পেলেক বেৰ ভাঙি বাৰাণ্ডাত আশ্ৰয় লৈছিল। আৰু গাৰ পৰা পানী সৰুৱাবলৈকে চাগে সি মোৰ দৰ্জাখনত গা ঘঁহাইছিল। হায়! হায়!\nচকু-মুখত কৃত্ৰিম খং লৈ থপ থপককৈ মাসীমা মোৰ কোঠালৈ সোমাই আহিল আৰু যেনেকৈ আছিল তেনেকৈয়ে বিছনাৰ কাপোৰখিনি নুৰিয়াই মূৰত তুলি কোঠাৰ লেমটো নুমুৱাই দি ক'লে— ‘চল্, এখানে থাক্বার কাম নাই। আমার ঘরে তোর শোবার জন্য অনেক জায়গা আছে। চল্...। ময়ো বাধ্য শিশুৰ দৰে দৰ্জাৰ তলাটো মাৰি হাতত টৰ্চ লৈ সেমেকা বনৰ ওপৰে ওপৰে মাসীমাৰ পিছে পিছে গতি কৰিলো....। মহিমাময়ীৰ ঘৰটো সৰু যদিও অন্তৰখনযে সাগৰৰ দৰে বহল....।\n"https://as.wikisource.org/w/index.php?title=একুৰি_এটা_গল্প/ভয়&oldid=109178"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ৩০ নৱেম্বৰ ২০২০ তাৰিখে ১৩:২৭ বজাত সলনি কৰা হৈছিল।


মাধুৰী দীক্ষিতৰ ফ্লেটৰ ভাৰা কিমান জানেনে? জানিলে আপোনাৰ চকু কপালত উঠিব! | Asom Live 24\nবলিউদৰ একালৰ ১ নম্বৰ স্থানৰ অভিনত্ৰী মাধুৰী দীক্ষিত৷ আমেৰিকান নিৱাসী চিকিৎসক ডাঃ শ্ৰীৰাম নেনেৰ সৈতে বিবাহপাশত আৱদ্ধ হৈ এতিয়া দুই সন্তানৰ সুখৰ সংসাৰ মাধুৰী দীক্ষিতৰ৷\nএই মাধুৰী দীক্ষিত আৰু ডাঃ শ্ৰীৰাম নেনে এতিয়া পুনৰ এক বিশেষ কাৰণত সংবাদ মাধ্যমৰ চৰ্চালৈ আহিছে৷\nপিংকভিল্লাৰ মতে চেলিব্ৰেটি দম্পতীহালে মুম্বাইৰ এক সম্ভ্ৰান্ত এলেকাত এটা ফ্লেট ভাৰাত লৈ বিশেষ চৰ্চালৈ আহিছে৷ মু্ম্বাই সম্ভ্ৰান্ত এলেকা ৱাৰ্লিত দম্পতীহালে এটা ভাৰাঘৰ লৈছে৷ আৰু এই ফ্লেটৰ মাহিলি ভাৰা হৈছে ১২.৫ লাখ টকা৷\nলগতে পঢ়ক ৩১ মাৰ্চৰ পূৰ্বে এইবোৰ কাম সম্পন্ন নকৰিলে বন্ধ হ’ব আপোনাৰ SBIৰ বেংক একাউন্ট!\nপ্ৰকাশ পোৱা মতে এই ফ্লেটটো আছে মাধুৰী দীক্ষিত আৰু শ্ৰীৰাম নেনেৰ এপাৰ্টমেন্টৰ ২৯ নং মহলাত য’ৰ পৰা দৃষ্টিনন্দন মুম্বাই চহৰখন দৰ্শন কৰিব পাৰি৷ কাৰ্পেট এৰিয়াৰ উক্ত বিলাসী ফ্লেটটোৰ ৫,৫০০ বৰ্গফুটৰ৷\nসামাজিক মাধ্যমত ফ’টো শ্বেয়াৰ কৰা উক্ত ফ্লেটটো দম্পতীহালৰ বাবে সজাই তুলিছে ডিজাইনাৰ অপূৰ্ব শ্ৰফে৷\nইফালে মোহময়ী অভিনেত্ৰীগৰাকীৰ শেহতীয়াকৈ অ’টিটি প্লেটফৰ্মতো অভিষেক ঘটিছে৷\nবিজয় নাম্‌বীয়াৰ আৰু কৰিশ্মা কোহলীৰ পৰিচালিত দ্য ফেম গেম নামৰ চিৰিজটোত সঞ্জয় কাপুৰ আৰু মানৱ কৌলৰ সৈতে অভিনয় কৰিছে মাধুৰী দীক্ষিতে৷ ৱেব চিৰিজটো যোৱা ২৫ ফেব্ৰুৱাৰিৰ পৰা নেটফ্লিক্সত আৰম্ভ হৈছে৷\nTags: asom live 24assam ka tazza khabarassam live 24axom live 24axom live 24 digitalbest news channel in assamBest news channel of assamBest News Portal in AssamBollywoodbollywood actressMadhuri Dixit


জহান্স কেপলাৰ - অসমীয়া ৱিকিপিডিয়া\nকেপলাৰৰ ১৬১০ চনৰ এখন পোৰ্ট্ৰেইট, শিল্পী অজ্ঞাত\n২৭ ডিচেম্বৰ, ১৫৭১\nষ্টুটগাৰ্টৰ সমীপৱৰ্তী ভাইল ডেআ ষ্টাটেৰ ফ্ৰি ইম্পেৰিয়াল চিটি, হলি ৰোমান এম্পায়াৰ (বৰ্তমান জাৰ্মানীৰ ষ্টুটগাৰ্ট)\n১৫ নৱেম্বৰ, ১৬৩০ (৫৮ বছৰ)\nৰেগেন্সবুৰ্গ, বাভাৰিয়াৰ ইলেক্টোৰেট, হলি ৰোমান এম্পায়াৰ (বৰ্তমান জাৰ্মানী)\nভিআটেমবেৰ্গ, ষ্টিৰিয়া, বোহেমিয়া, আপাৰ অষ্ট্ৰিয়া\nজ্যোতিৰ্বিজ্ঞান, জ্যোতিষ শাস্ত্ৰ, গণিত আৰু প্ৰাকৃতিক দৰ্শন\nইউনিভাৰ্চিটি অফ লিনৎস\nইউনিভাৰ্চিটি অফ টুবিঙ্গেন\nকেপলাৰৰ গ্ৰহীয় গতিসূত্ৰ\nজহান্স কেপলাৰ (জাৰ্মান: Johannes Kepler; ২৭ ডিচেম্বৰ, ১৫৭১ – ১৫ নৱেম্বৰ, ১৬৩০) এজন জাৰ্মান গণিতবিদ, জ্যোতিৰ্বিজ্ঞানী আৰু জ্যোতিষী আছিল। তেওঁ ১৭শ শতিকাৰ জ্যোতিৰ্বৈজ্ঞানিক বিপ্লৱৰ অন্যতম প্ৰধান ব্যক্তিত্ব আছিল। কেপলাৰৰ গ্ৰহীয় গতিসূত্ৰ আৰু কেপলাৰ কনজেকচাৰৰ কাৰণে তেখেত বিখ্যাত। পৰৱৰ্তীসময়ৰ জ্যোতিৰ্বিজ্ঞানীসকলে তেখেতৰ লেখা 'এষ্ট্ৰনমিয়া নোভা', 'হাৰমোনিকেছ মুন্দি' আৰু 'এপিতোমে এষ্ট্ৰনমিয়াই কোপেৰনিকানাই' গ্ৰন্থসমূহৰ মাজত লেখা নীতিসমূহকে তেখেতৰ সূত্ৰ হিচাপে নামকৰণ কৰিছে।\nকৰ্মজীৱনত কেপলাৰ আছিল অষ্ট্ৰিয়াৰ গ্ৰাৎস চহৰত অৱস্থিত এখন স্কুলৰ গণিতৰ শিক্ষক য’ত তেওঁ প্ৰিন্স হান্স উলৰিখ ফন এগেনবেৰ্গৰ এজন ঘনিষ্ঠ সহযোগীতে পৰিণত হয়। ইয়াৰ পাছত বিখ্যাত জ্যোতিৰ্বিজ্ঞানী ট্যুকো ব্ৰাহেৰ সহকাৰী হয় আৰু এটাসময়ত সম্ৰাট ৰুডলফ ২ আৰু তেওঁৰ দুই উত্তৰসূৰী মাটিয়াচ আৰু ফেৰ্ডিনাণ্ড ২ ৰ ৰাজগণিতবিদ হিচাপে কাম কৰে। ইয়াৰ বাদেও অষ্ট্ৰিয়াৰ লিনৎস চহৰত গণিত পঢ়িছিল আৰু জেনাৰেল ভালেনষ্টাইনেৰ উপদেষ্টা হিচাপেও কাম কৰিছিল। সমসাময়িকভাৱে তেওঁ আলোকবিদ্যাৰ মৌলিক নীতি লৈ কাম কৰিছে, প্ৰতিসৰণ দুৰবীনৰ এটা উন্নততৰ সংস্কৰণ নিৰ্মাণ কৰে যাৰ নাম বৰ্তমানেও কেপলাৰীয় দূৰবীণ হিচাপে পৰিচিত।\nকেপলাৰ যেতিয়া জীবিত অৱস্থাত আছিল তেতিয়া জ্যোতিৰ্বিজ্ঞান আৰু জ্যোতিষ শাস্ত্ৰৰ মাজত একো পাৰ্থক্য নাছিল, কিন্তু জ্যোতিৰ্বিজ্ঞানৰ সৈতে সুস্পষ্ট পাৰ্থক্য আছিল পদাৰ্থবিজ্ঞানৰ। সেইসময়ত পদাৰ্থবিজ্ঞান প্ৰাকৃতিক দৰ্শনৰ এটা শাখা আছিল আৰু জ্যোতিৰ্বিদ্যা আছিল লিবাৰেল আৰ্টচৰ অন্তৰ্ভুক্ত গণিতৰ এটা উপশাখা। কেপলাৰেও তেখেতৰ আবিষ্কাৰসমূহক ধৰ্মীয় যুক্তিৰ মাধ্যমেৰে সিদ্ধ কৰাৰ চেষ্টা কৰিছিল, তেওঁ মন কৰিছিল ঈশ্বৰে এটা মহাপৰিকল্পনাৰ অংশ হিচাপে বিশ্বজগত সৃষ্টি কৰিছে আৰু প্ৰাকৃতিক কাৰ্যকাৰণ অনুসন্ধানৰ মাধ্যমেই কেৱল সেই পৰিকল্পনাৰ কিছু বুজা সম্ভৱ। এইবাবেই বোধহয় কেপলাৰৰ গবেষণাকৰ্মক জ্যোতিৰ্বিজ্ঞান নুবুলি জ্যোতিৰ্বিদ্যা বুলিলেই বেছি যুক্তিসঙ্গত হ’ব। তেওঁ তেখেতৰ নতুন জ্যোতিৰ্বিদ্যাৰ নাম দিছিল "খ-পদাৰ্থবিদ্যা" (celestial physics) যাকে বিবেচনা কৰা যাব পাৰে এৰিষ্টটলৰ অধিবিদ্যাৰ জগতত এটা বিশেষ অভিযাত্ৰা আৰু এৰিষ্টটলৰ "অন দ্য হেভেনচ" গ্ৰন্থৰ উত্তৰখণ্ড হিচাপে। মূলকথা, জ্যোতিৰ্বিদ্যাক সৰ্বজনীন গাণিতিক পদাৰ্থবিদ্যাৰ এটা শাখা হিচাপে বিবেচনা কৰি তেওঁ ভৌত বিশ্বতত্ত্বৰ সুপ্ৰাচীন প্ৰথাক এটা নতুন আঙ্গিক মাত্ৰা প্ৰদান কৰিছিল।\nৱিকিমিডিয়া কমন্সত কেপলাৰ সম্পৰ্কীয় মিডিয়া ফাইল আছে।\nJohannesKepler.Info, কেপলাৰ সম্পৰ্কিত সকলো তথ্যৰ ৱেবছাইট।\nHarmonices mundi ("The Harmony of the Worlds") কাৰ্নেগি-মেলন ইউনিভাৰ্সিটিত সংৰক্ষিত সম্পূৰ্ণ টেক্সট\nDe Stella Nova in Pede Serpentarii ("On the new star in Ophiuchus's foot"), লিণ্ডা হল লাইব্ৰেৰিত সংৰক্ষিত সম্পূৰ্ণ টেক্সট\nWalter W. Bryant. Kepler সম্পৰ্কীয় তথ্য গুটেনবাৰ্গ প্ৰকল্পত চাওক। (১৯২০-এৰ গ্ৰন্থ Men of Science ছিৰিজেৰ অংশ)\nভিয়েনা ইনষ্টিটিউট অফ অ্যাষ্ট্ৰোনমিত সংৰক্ষিত বিৰল গ্ৰন্থসমূহৰৰ ইলেকট্ৰনিক সংস্কৰণ\nজহান্স কেপলাৰ বিষয়ে Curlie (DMOZ)-ত থকা তথ্য\nঅডিঅ’ – Cain/Gay (২০১০) Astronomy Cast, ইয়োহানেস কেপলাৰ ও তাৰ গ্ৰহীয় গতিসূত্ৰ\nকেপলাৰ সম্পৰ্কিত ৰেফাৰেন্স\nPlant, David, কেপলাৰ আৰু "Music of the Spheres"\nKepler, Napier, and the Third Law, ম্যাথপেইজেচ\nCalderón Urreiztieta, Carlos. Harmonice Mundi • গ্ৰন্থখনৰ ওপৰত ভিত্তি কৰে এনিমেশন\nReading the mind of God, কেপলাৰৰ জীৱনৰ ওপৰত ভিত্তি কৰে ৰচিত নাটক, লেখক প্যাট্ৰিক গ্যাব্ৰিজ, ১৯৯৭\nJohannes Kepler, জীৱনীমূলক নাটক, লেখক ৰবাৰ্ট ল্যালোণ্ড, ২০১০\nঅ’ কন্নৰ, জন যে.; ৰবাৰ্টছন, এডমাণ্ট এফ, "জহান্স কেপলাৰ", মেকটিউটৰ হিষ্ট্ৰী অৱ মেথমেটিকছ আৰ্কাইভ, ইউনিভাৰ্ছিটি অৱ ছেইণ্ট এনড্ৰিউছ, http://www-history.mcs.st-andrews.ac.uk/Biographies/Kepler.html .\nThe ICCU id RAVV062362 is not valid.\n"https://as.wikipedia.org/w/index.php?title=জহান্স_কেপলাৰ&oldid=301050"ৰ পৰা অনা হৈছে\nএই পৃষ্ঠাখন ২৬ ছেপ্টেম্বৰ, ২০২১ তাৰিখে ২০:১৬ বজাত অন্তিম সংশোধন কৰা হৈছিল।


ব্ৰেক্সিট - অসমীয়া ৱিকিপিডিয়া\nব্ৰেক্সিট হ'ল ইউৰোপিয়ান ইউনিয়নৰপৰা (ইইউ) যুক্তৰাজ্যৰ বিদায়। ই আছিল অনেক লোক, তৰ্ক গোট আৰু ৰাজনৈতিক দলৰ উদ্দেশ্য। ই যুক্তৰাজ্যই ১৯৭৩ত ইউৰোপীয় সংঘৰ পূৰ্বসুৰী ইউৰোপীয় অৰ্থনৈতিক সম্প্ৰদায় (ইইচি) যোগদান দিয়াৰ পাছৰে পৰাই গঢ় লৈ উঠিল। ইইচিত সদস্যপদ আগবঢ়াই নিয়াৰ সিদ্ধান্ত ১৯৭৫ত ৬৭% ভোটেৰে লোৱা হ'ল। ২০১৬ৰ জুনত ৫২% লোকে ইউৰোপীয় সংঘ ত্যাগ কৰাৰ হকে মতদান কৰিলে, যাৰ ফলস্বৰূপে ইউৰোপীয় সংঘৰপৰা বাহিৰ হোৱাৰ জটিল প্ৰক্ৰিয়া আৰম্ভ হ'ল। যুক্তৰাজ্যত বিভিন্ন ৰাজনৈতিক আৰু অৰ্থনৈতিক সাল-সলনি দেখা গৈছে।\n২০০৭ চনৰ পৰা ট্ৰিটি অন ইউৰোপীয়ান ইউনিয়নৰ আৰ্টিকল ৫০ অনুযায়ী সদস্য ৰাষ্ট্ৰসকলৰ ইউৰোপীয় সংঘ ত্যাগ কৰাৰ অধিকাৰ আছে। পিচে, যুক্তৰাজ্যৰ সংঘ ত্যাগৰ প্ৰক্ৰিয়া অনিশ্চিত, যিহেতু এই প্ৰবন্ধ পূৰ্বতে কেতিয়াও ব্যৱহাৰ কৰা হোৱা নাই।\n2 "ব্ৰেক্সিট" (Brexit) শব্দ\n3 সংঘ ত্যাগৰ পৰিণতি\n3.1 অন্যান্য সংঘ সদস্যসকলৰ সৈতে সম্পৰ্ক\n3.2 আন ইউৰোপীয় সংঘৰ সদস্যসকলৰ মাজৰ সম্পৰ্ক\n3.4 অৰ্থনৈতিক প্ৰভাৱ\nযুক্তৰাজ্যই ১৯৫৭ চনৰ ট্ৰিটি অৱ ৰ'ম স্বাক্ষৰ কৰা নাছিল, যিয়ে ইউৰোপীয় অৰ্থনৈতিক সম্প্ৰদায় সৃষ্টি কৰিছিল। যুক্তৰাজ্যই ১৯৬৩ আৰু ১৯৬৭ত ইউৰোপীয় সংঘটোত প্ৰৱেশ কৰিবলৈ আবেদন কৰিছিল। পিচে ফৰাচী ৰাষ্ট্ৰপতি চাৰ্লছ দে গলেই ভিট' ব্যৱহাৰ কৰি দুয়োবাৰেই যুক্তৰাজ্যই প্ৰৱেশৰ চেষ্টা অসফল কৰিছিল। তেওঁ কৈছিল: "এ' নাম্বাৰ অৱ এস্পেক্টছ অৱ ব্ৰিটেইনছ ইকনমি, ফ্ৰম ৱৰ্কিং প্ৰেক্টিছেছ টু এগ্ৰিকাল্সাৰ"এ "মে'ড ব্ৰিটেইন ইনকম্পেটিবল ৱিথ ইউৰোপ"।\nগলেই ৰাষ্ট্ৰপতিত্ব ত্যাগ কৰাৰ পাছত যুক্তৰাজ্যই পুনঃ চেষ্টা কৰিলে আৰু সফল হ'ল। ১ জানুৱাৰী ১৯৭৩ত যুক্তৰাজ্যই ইইচিত যোগদান কৰিলে। বিৰোধী লেবাৰ পাৰ্টিয়ে হেৰল্ড ৱিলছনৰ নেতৃত্বত ১৯৭৪ৰ নিৰ্বাচনত ভাগ লৈ ইইচিত ব্ৰিটেইনৰ সদস্যতাৰ কথা পুনঃ আলোচনা কৰি ৰেফাৰেণ্ডাম পতাৰ কথা ক'লে।\n"ব্ৰেক্সিট" (Brexit) শব্দ[সম্পাদনা কৰক]\nব্ৰেক্সিট ব্ৰিক্সিটৰ আগৰ সাল-সলনি। ই গ্ৰেক্সিটৰ সৈতে সম্পৰ্কিত। ব্ৰেক্সিট শব্দ প্ৰথম ১৫ মে' ২০১২ত ইউৰেক্টিভ ব্লগ প'ষ্টত ব্যৱহাৰ কৰা হৈছিল।\nসংঘ ত্যাগৰ পৰিণতি[সম্পাদনা কৰক]\nঅন্যান্য সংঘ সদস্যসকলৰ সৈতে সম্পৰ্ক[সম্পাদনা কৰক]\nইউৰোপীয় সংঘৰ ৰাজনৈতিক ব্যৱস্থা\nআন ইউৰোপীয় সংঘৰ সদস্যসকলৰ মাজৰ সম্পৰ্ক[সম্পাদনা কৰক]\nঅৰ্থনৈতিক প্ৰভাৱ[সম্পাদনা কৰক]\nৰেফাৰেণ্ডামৰ পূৰ্বে যুক্তৰাজ্যিক ট্ৰেজাৰিয়ে অনুমান কৰিছিল যে ইউৰোপীয় সংঘত থকাই বাণিজ্যত ধনাত্মক প্ৰভাৱ পেলাইছিল আৰু সংঘ ত্যাগে কু-প্ৰভাৱ পেলাব। আন্তৰ্জাতিক মুদ্ৰা নিধিয়ে ভৱিষদ্বানী কৰিছে যে বিশ্বৰ অৰ্থনৈতিক বিকাশ ০.১%ৰে হ্ৰাস পাব। যুক্তৰাজ্যৰ অৰ্থনীতিত বিকাশ অধিক হ্ৰাস পাব।\nসংঘ ত্যাগৰ সমৰ্থকসকলে কয় যে সংঘক দিবলগীয়া কৰৰ পৰা মুক্তি পোৱাৰ বাবে ব্ৰিটিছ চৰকাৰে অধিক খৰচ কৰিব পাৰিব। পিচে, যদি যুক্তৰাজ্যই ইউৰোপিয়ান ফ্ৰি ট্ৰেড এৰিয়া ত্যাগ নকৰে,, ই অলপ বৰঙণি এতিয়াও সংঘক দিব লাগিব পাৰে, বা দিব লগীয়া হ'ব। ইনষ্টিটিউট ফৰ ফিস্কেল ষ্টাডিজে মন কৰিছে যে সংঘক কৰ দিবলগীয়া নহ'লেও ব্ৰিটিছ চৰকাৰৰ হাতত খৰচ কৰিবলৈ কম ধন থাকিব।\n↑ "EU referendum: Would Brexit violate UK citizens' rights? – BBC News". http://www.bbc.com/news/uk-politics-eu-referendum-36705580। আহৰণ কৰা হৈছে:5July 2016.\n↑ "1967: De Gaulle says 'non' to Britain – again". BBC News. 27 November 1976. http://news.bbc.co.uk/onthisday/hi/dates/stories/november/27/newsid_4187000/4187714.stm। আহৰণ কৰা হৈছে:9March 2016.\n↑ "De Gaulle was quite right to say ‘Non’ to Britain". https://next.ft.com/content/69145f08-0a11-11e5-82e4-00144feabdc0.\n↑ "1973: Britain joins the EEC". BBC News. 1 January 1973. http://news.bbc.co.uk/onthisday/hi/dates/stories/january/1/newsid_2459000/2459167.stm। আহৰণ কৰা হৈছে:9March 2016.\n↑ "Britain and the EU: A Brixit looms". The Economist. 21 June 2012. http://www.economist.com/blogs/bagehot/2012/06/britain-and-eu-0। আহৰণ কৰা হৈছে: 25 June 2016.\n↑ "Explainer: The what, when and why of 'Brexit'". USA Today. http://www.usatoday.com/story/news/world/2016/02/22/explainer-what-when-and-why-brexit/80723334/। আহৰণ কৰা হৈছে: 25 June 2016.\n↑ "Stumbling towards the Brexit – EU opinion & policy debates – across languages | BlogActiv.eu". blogactiv.eu. http://blogactiv.eu/blog/2012/05/15/stumbling-towards-the-brexit/। আহৰণ কৰা হৈছে: 2016-07-22.\n↑ "Coining catchy 'Brexit' term helped Brits determine EU vote". http://www.nydailynews.com/life-style/coining-catchy-brexit-term-helped-brits-determine-eu-vote-article-1.2690231। আহৰণ কৰা হৈছে: 2016-07-22.\n↑ "HM Treasury analysis: the long-term economic impact of EU membership and the alternatives – Publications – GOV.UK". www.gov.uk. https://www.gov.uk/government/publications/hm-treasury-analysis-the-long-term-economic-impact-of-eu-membership-and-the-alternatives। আহৰণ কৰা হৈছে: 8 June 2016.\n↑ Brexit throws 'spanner in the works' of global growth\n↑ উদ্ধৃতি ত্ৰুটি: অবৈধ <ref> টেগ; europequestion নামৰ refৰ বাবে কোনো পাঠ্য প্ৰদান কৰা হোৱা নাই\n↑ "Brexit and the UK's Public Finances". Institute For Fiscal Studies (IFS Report 116). May 2016. http://www.ifs.org.uk/uploads/publications/comms/r116.pdf। আহৰণ কৰা হৈছে: 18 June 2016.\n"https://as.wikipedia.org/w/index.php?title=ব্ৰেক্সিট&oldid=217537"ৰ পৰা অনা হৈছে\nএই পৃষ্ঠাখন ২৭ মাৰ্চ, ২০২০ তাৰিখে ১৭:১৪ বজাত অন্তিম সংশোধন কৰা হৈছিল।


Himangsu gogoi কি ক'লে Gunjan priya ৰ ছিটি বাছৰ ঘটনাটোকলৈ চাওঁক সম্পূৰ্ণ ভিডিঅ চাওঁক? video - id 311d97987934c9 - Veblr\nHimangsu gogoi Live: BJP আৰু অতি হিন্দুত্ব সাম্প্ৰদায়িক সকলক তীব্ৰ সমালোচনা। কি কি ক'লে জানি লওঁক\nBJP আৰু অতি হিন্দুত্ব সাম্প্ৰদায়িক সকলক তীব্ৰ সমালোচনা হিমাংশু গগৈৰ কি কি ক'লে জানি লওঁক এতিয়াই\nFor my fellow non Assamese friends... Jai aai axom, jai Bharat সকলোৱে শ্বেয়াৰ কৰক। PLEASE DO SHARE EVERYONE\nThanks for watching.....Watch Himangsu gogoi Live: BJP আৰু অতি হিন্দুত্ব সাম্প্ৰদায়িক সকলক তীব্ৰ সমালোচনা। কি কি ক'লে জানি লওঁক With HD Quality\nপুনৰ আহিলো প্ৰতিবাদস্থলীলৈ ৷ ৰাতিৰ আন্ধাৰত কৰা আক্ৰমণ তথা ভয় ভাবুকিত থমকি নৰওঁ ৷ কাৰ বিৰোধীতা তথা বিনাচৰ্তে বন্দী মুক্তিৰ দাবীত অৱস্থান ধৰ্মঘট ৷ কা আমি নামানো ৷\nThanks for watching....Watch দম আছে যদি আগতে বাংলাদেশী উঠাই দে তাৰ পিছত খিলঞ্জীয়া Himangsu gogoi কি ক'লে চাওঁক! ft.akhilgogoinews With HD Quality\n#BJP #CAA #NRCassam #Ruhul360 #himangsugogoi\nWatch Himangsu gogoi এইবাৰ ইংৰাজী দি কথা পাতিলে। BJP ৰ ভক্ত সকলে এবাৰ চাই লওঁক ভিডিঅ টো ? With HD Quality\nHimangsu gogoi Live: জাতীয় শ্বহীদ পৰাগ কুমাৰ দাস ডাঙৰীয়ালৈ একাঁজলি শ্ৰদ্ধাঞ্জলি ????????জয় আই অসম ????\nজাতীয় শ্বহীদ পৰাগ কুমাৰ দাস ডাঙৰীয়ালৈ একাঁজলি শ্ৰদ্ধাঞ্জলি ????????জয় আই অসম ????????\nThanks for watchingWatch Himangsu gogoi Live: জাতীয় শ্বহীদ পৰাগ কুমাৰ দাস ডাঙৰীয়ালৈ একাঁজলি শ্ৰদ্ধাঞ্জলি ????????জয় আই অসম ???? With HD Quality\nHimangsu live: Akhil gogoi আৰু কা বিৰোধী নেতাক ক মুক্তি কৰি নিদিয়ালৈকে এই অৱস্থান ধৰ্মঘট চলি থাকিব।\nসদলবলে যোগ দিয়ক । ????জয় আই অসম ????\n#ReleaseAkhil #NRCASSAM #RUHUL360LIVE\nThanks for watching......Watch Himangsu live: Akhil gogoi আৰু কা বিৰোধী নেতাক ক মুক্তি কৰি নিদিয়ালৈকে এই অৱস্থান ধৰ্মঘট চলি থাকিব। With HD Quality\nHimangsu gogoi ৰ নতুন পদক্ষেপ হাতত লব! অসমীয়া মানুহৰ বাবে বিস্তাৰিত জানিবলৈ ভিডিঅ চাওঁক!\nHimangsu gogoi Talk\nসকলোৱে শ্বেয়াৰ কৰে যেন...... ৭৬৩৬০১০৪২৭\nIn response to the responsibility towards the environment, we humans should conduct our activities in such\na way that the same does not adversely affect the environment or which are less harmful to the\nenvironment. Keeping this ideology in mind and also considering the impact of the manufacturing sector\non the environment, we, the team at ‘DOST’ are coming out with an idea to mobilize the old garments\nsuch as sarees, jeans, shirts, t- shirts etc. and renew those intoanew form. This will be done by the eligible\npersons to whom ‘DOST’ will provide training and the activity will be carried out without any help of\nchemicals, machineries and purely be hand- made.\n‘DOST’ has recently organised various awareness/ training programmes across the North East India.\n‘DOST’ will also help in mobilizing those renewed garments in the market which will economically\nbenefit the persons making those garments. In case of any interest on the aforesaid programme, please contact\nThanks for watching.....Watch Himangsu gogoi ৰ নতুন পদক্ষেপ হাতত লব! অসমীয়া মানুহৰ বাবে বিস্তাৰিত জানিবলৈ ভিডিঅ চাওঁক! With HD Quality\nHimangsu gogoi Live: বিভিন্ন দল সংগঠনে অসমীয়াক টুপী পিন্ধাই আছে নেকি! Guwahatiত অসমীয়া নাই নেকি?\nসমগ্ৰ অসমবাসীলৈ অনুৰোধ সম্পূৰ্ণ ভিডিঅ চাওঁক\nThanks for watching....Watch Himangsu gogoi Live: বিভিন্ন দল সংগঠনে অসমীয়াক টুপী পিন্ধাই আছে নেকি! Guwahatiত অসমীয়া নাই নেকি? With HD Quality\n"CAA" বিৰোধী অসমীয়া বন্ধু বান্ধবী\n#rejectCAA #ReleaseAkhil #NRCASSAM #RUHUL360LIVEThis video is made just for information only.\nThanks for watching....Watch Himangsu gogoi"CAA" বিৰোধী সকলো_অসমীয়া বন্ধু বান্ধবী লৈ অনুৰোধ সম্পূৰ্ণ ভিডিও নোচোৱাকৈcommentsনকৰিব? With HD Quality\n<iframe src="https://veblr.com/embed/311d97987934c9/himangsu-gogoi-039-gunjan-priya?autoplay=true&autoplaynext=true" class="strobemediaplayback-video-player" type="text/html" width="640" height="384" scrolling="no" frameborder="0" allowfullscreen></iframe>


Pegasus spy software: তিনিজনীয়া তদন্ত সমিতিত আছে কোন কোন ব্যক্তি ?\nPegasus spy software: উচ্চতম ন্যায়ালয়ে গঠন কৰি দিয়া তিনিজনীয়া সমিতিত আছে কোন কোন ব্যক্তি ?\nOctober 28, 2021 8:56 am\nইজৰাইলৰ স্পাইৱেৰ পেগাছাছৰ ফোন টেপিং বিতৰ্কই সমগ্ৰ বিশ্বৰ লগতে ভাৰতবৰ্ষকো জোকাৰি গৈছিল।\nপেগাছাছ স্পাইৱেৰ সন্দৰ্ভত উত্থাপিত অভিযোগৰ তদন্ত কৰিবলৈ উচ্চতম ন্যায়ালয়ে কালি গঠন কৰি দিয়া তিনিজনীয়া সমিতিত দৰাচলতে কাক কাক অন্তৰ্ভূক্ত কৰা হৈছে বাৰু?\nউচ্চতম ন্যায়ালয়ৰ প্ৰাক্তন ন্যায়াধীশ আৰ ভি ৰবীন্দ্ৰনৰ নিৰীক্ষণত পৰিচালিত হ’বলগীয়া তিনিজনীয়া সমিতিখনত আছে নবীন কুমাৰ চৌধুৰী,প্ৰবাহৰণ পি আৰু অশ্বিনী অনিল গুমাস্তে।\nবিভিন্ন ক্ষেত্ৰৰ সৈতে জৰিত এই তিনিগৰাকী ব্যক্তিৰে গঠিত সমিতিয়ে পেগাছাছকলৈ উত্থাপিত অভিযোগ সন্দৰ্ভত আঠ সপ্তাহৰ ভিতৰত প্ৰতিবেদন দাখিল কৰিব।\nসমিতিত অন্তৰ্ভূক্ত হোৱা নবীন কুমাৰ চৌধুৰী গান্ধীনগৰস্থিত নেছনেল ফৰেনচিকছায়েন্স বিশ্ববিদ্যালয়ৰ চাইবাৰ ছিকিউৰিটি আৰু ডিজিটেল ফৰেনচিক বিভাগৰ অধ্যাপক তথা ডীন।\nচাইবাৰ ছিকিউৰিটিৰ বিষয়ত প্ৰায় দুই দশক জোৰা অভিজ্ঞতাৰে পুষ্ট চৌধুৰী।সমিতিত স্থান লাভ কৰা আন এগৰাকী সদস্য প্ৰবাহৰণ পি কেৰালাৰ অমৃতা বিশ্ব বিদ্যাপীঠমৰ এগৰাকী অধ্যাপক।\nচাইবাৰ ছিকিউৰিটি, মালৱেৰ, কৃত্ৰিম বুদ্ধিমত্তা আদি বিষয়ত প্ৰবাহৰণ পি কুৰি বছৰীয়া অভিজ্ঞতাৰে অভিজ্ঞ ব্যক্তি।\nসমিতিৰ তৃতীয়গৰাকী সদস্য গুমাস্তে মুম্বাই আইআইটিৰ অভিযান্ত্ৰিক আৰু কম্পিউটাৰ বিভাগৰ এগৰাকী সহযোগী অধ্যাপক।\nআমেৰিকাকে ধৰি বিশ্বৰ বিভিন্ন দেশৰ পৰা প্ৰকাশিত বিশ্ব বিখ্যাত বিজ্ঞান পত্ৰিকাত গুমাস্তেই ১৫০ ৰো অধিক গৱেষণাধৰ্মী লেখা প্ৰকাশ কৰিছে।\nবিজ্ঞানৰ ক্ষেত্ৰত আগবঢ়োৱা অনবদ্য অৱদানৰ বাবে গুমাস্তে শান্তি স্বৰূপ ভাটনাগৰ বঁটাকে ধৰি আন বহু বঁটাৰে সন্মানিত হৈছে।\nএই তিনিওগৰাকী বিশিষ্ট ব্যক্তিৰে গঠিত তিনিজনীয়া সমিতিয়ে পেগাছাছ ফোন টেপিঙৰ ৰহস্য ফাদিল কৰিব পাৰিব বুলি আশা কৰা হৈছে।\nউল্লেখ্য উচ্চতম ন্যায়ালয়ে বুধবাৰে পেগাছাছ ছফ্টৱেৰ ব্যৱহাৰৰ অনুমোদিত নিৰীক্ষণৰ অভিযোগৰ তদন্তৰ বাবে এক বিশেষজ্ঞ সমিতি নিয়োগ কৰে।\nপেগাছাছ ছফ্টৱেৰ ব্যৱহাৰ কৰি মৌলিক অধিকাৰৰ বিষয়ত এক প্ৰভাৱ পেলাব পাৰে বুলি মন্তব্য কৰে উচ্চতম ন্যায়ালয়ে।\n“আমি চৰকাৰক জাননী জাৰি কৰিছিলো। আমি চৰকাৰক বিষয়টোত লোৱা সকলো পদক্ষেপৰ বিৱৰণ দিবলৈ পৰ্যাপ্ত সুযোগ দিছিলো। কিন্তু বাৰে বাৰে সম্ভাৱনা থকা স্বত্বেও তেওঁলোকে সীমিত শপতনামা দিছিল যিয়ে স্পষ্টতা নিদিয়ে।প্ৰতিবাৰ ৰাষ্ট্ৰীয় নিৰাপত্তাৰ দোহাই দি ৰাষ্ট্ৰই মুক্তভাৱে যিকোনো বিষয় এৰাই চলিব নোৱাৰে।” উচ্চতম ন্যায়ালয়ে কয়।\nবিচাৰপীঠে লগতে কয়, “আদালতে ৰাষ্ট্ৰীয় নিৰাপত্তাৰ ওপৰত হস্তক্ষেপ নকৰে। কিন্তু তাৰ অৰ্থ এইটো নহয় যে কেন্দ্ৰই নিজৰ স্থিতি স্পষ্ট নকৰি যাতে আদালতক মূক দৰ্শক কৰিব। অভিযোগৰ প্ৰকৃতি মৌলিক অধিকাৰ উলংঘনৰ বিষয়ে। ইয়াৰ প্ৰভাৱ থাকিব পাৰে। বিদেশী সংস্থাসমূহজড়িত থকাৰ অভিযোগও আছে।”\nআদালতে কৈছিল যে চৰকাৰৰ পৰা পোৱা অস্পষ্ট অস্বীকাৰ বিষয়টো আওকাণ কৰিবলৈ পৰ্যাপ্ত নহয়। সেয়েহে অভিযোগবোৰৰ তদন্ত কৰা প্ৰয়োজন বুলি ন্যায়ালয়ে উল্লেখ কৰে।\nতিনিজন কাৰিকৰী সদস্য অন্তৰ্ভুক্ত থকা সমিতিখন অৱসৰপ্ৰাপ্ত ন্যায়াধীশ ন্যায়াধীশ আৰ ভি ৰবীন্দ্ৰনৰ তত্বাৱধানত থাকিব ।\nএই সমিতিয়ে অভিযোগবোৰ ভালদৰে পৰীক্ষা কৰিব আৰু আদালতৰ সন্মুখত প্ৰতিবেদন এখন ৰাখিব। আঠ সপ্তাহৰ পিছত বিষয়টোৰ পুনৰ শুনানি হ’ব।


delhi-maharashtra-punjab-running-out-of-vaccine-unable-to-vaccinate-18-pluse-people-from-1-may-gh-skd– News18 Assam\nদেশত এতিয়া ভেকচিনৰ নাটনি! কঠিন হৈ পৰিছে ১৮ৰ ঊৰ্ধ্বৰ লোকৰ টিকাকৰণ প্ৰক্ৰিয়া!\nUpdated:April 30, 2021, 1:56 PM IST\nতেনেস্থলত এই মুহূৰ্তত কাইলৈৰ পৰা আৰম্ভ হ'বলগীয়া তৃতীয় পৰ্যায়ৰ ভেকচিন প্ৰদান কৰাটো অসম্ভৱ হৈ পৰিছে।\nLast Updated: April 30, 2021, 1:56 PM IST\nদেশত কোৰোণা ভাইৰাছৰ দ্বিতীয় ঢৌয়ে সংহাৰৰ সৃষ্টি কৰি থকাৰ সময়তে এতিয়া কোৰোণা টিকাকৰণৰ নতুন পৰ্যায়ক লৈ অস্বস্তিত পৰিছে বহু ৰাজ্য চৰকাৰ। চৰকাৰে ১ মে'ৰ পৰা ১৮ বছৰৰ ঊৰ্ধ্বৰ বয়সৰ সকলো নাগৰিককে টিকাকৰণ কৰিবলৈ অনুমতি দিছে, যদিও ভেকচিনৰ উপলব্ধতাৰ বিষয়টোক লৈ অনিশ্চয়তাত আছে বহুতো ৰাজ্য। ইতিমধ্যে মহাৰাষ্ট্ৰ আৰু দিল্লীৰ দৰে ৰাজ্যই তেওঁলোকৰ ওচৰত পৰ্যাপ্ত পালি নথকাৰ কথাও উল্লেখ কৰিছে। তেনেস্থলত এই মুহূৰ্তত কাইলৈৰ পৰা আৰম্ভ হ'বলগীয়া তৃতীয় পৰ্যায়ৰ ভেকচিন প্ৰদান কৰাটো অসম্ভৱ হৈ পৰিছে।\nটিকাকৰণৰ নতুন পৰ্যায়ৰ বাবে অনলাইন পঞ্জীয়ন বুধবাৰে আৰম্ভ হৈছিল। প্ৰাৰম্ভিক কাৰিকৰী অসুবিধাৰ পিছত দেশৰ ১ কোটি ৩০ লাখ লোকে ভেকচিনৰ বাবে পঞ্জীয়ন কৰিছিল। কিন্তু এইকেইখন ৰাজ্যত ১ মে'ৰ পৰা আৰম্ভ নহ'ব তৃতীয় পৰ্যায়ৰ টিকাকৰণৰ প্ৰক্ৰিয়া।\n১. শুকুৰবাৰৰ পৰা মুম্বাইত ৩ দিনৰ বাবে বন্ধ থাকিব টিকাকৰণ কাৰ্যসূচী। ভেকচিনৰ অভাৱৰ বাবেই এই সিদ্ধান্ত গ্ৰহণ কৰা হৈছে বুলি কোৱা হৈছে। বিএমচিয়ে এক বিবৃতি জাৰি কৰি কয় যে ভেকচিনৰ অভাৱৰ বাবে ১৮ বছৰ বয়সৰ ঊৰ্ধ্বৰ লোকৰ টিকাকৰণ পলম হ'ব পাৰে। কিন্তু ৪৫ৰ ঊৰ্ধ্বৰ লোকৰ বাবে টিকাকৰণ অব্যাহত থাকিব।\n২. দিল্লী চৰকাৰে জনায় যে তেওঁলোকে নিৰ্মাণ কোম্পানীৰ পৰা ভেকচিনৰ শেহতীয়া যোগানৰ বাবে অপেক্ষা কৰি আছে। ৰাজ্যৰ স্বাস্থ্য মন্ত্ৰী তৈয়ন্দ্ৰ জৈনে এই সম্পৰ্কত কয় এনেদৰে, "আমাৰ ওচৰত এতিয়ালৈকে ভেকচিন নাই, কোম্পানী অনুৰোধ জনোৱা হৈছে, সেয়া আহি পোৱাৰ পিছতহে আপোনালোকক জনাম।\n৩. মধ্য প্ৰদেশতো ১৮ বছৰ বয়সৰ ঊৰ্ধ্বৰ লোকসকলে ১ মে'ৰ পৰা কোৰোণা ভেকচিন লাভ নকৰিব। মুখ্যমন্ত্ৰী শিৱৰাজ সিং চৌহানে এই সম্পৰ্কত কয় যে,"আমি কোম্পানীবোৰক ক'ভিশ্বিল্ড আৰু ক'ভাক্সিন দুয়োটা ভেকচিনৰ অৰ্ডাৰ দিছিলো। কিন্তু যোগাযোগ কৰাত কোম্পানীয়ে কয় যে ভেকচিনৰ ড'জ ১ মে'ৰ ভিতৰত উপলব্ধ নহ'ব। সেয়েহে ভেকচিন উপলব্ধ হোৱাৰ লগে লগে টিকাকৰণৰ পৰৱৰ্তী পৰ্যায় আৰম্ভ কৰা হ'ব।"\n৪. ঝাৰখণ্ডতো ১ মে'ৰ পৰা ১৮-৪৫ বছৰ বয়সৰ লোকসকলে কোৰোণা ভেকচিন ল'ব নোৱাৰিব। ঝাৰখণ্ডই ভাৰত বায়'টেক আৰু চিৰামৰ পৰা ২৫-২৫ লাখ ভেকচিনৰ অৰ্ডাৰ দিছে। কিন্তু ভেকছিন নিৰ্মাণকাৰী কোম্পানীবোৰে এতিয়া ভেকচিন প্ৰদান কৰিবলৈ হাত দাঙি দিছে। স্বাস্থ্য মন্ত্ৰী বান্না গুপ্তাই বৃহস্পতিবাৰে এক সংবাদমেলত কয় যে কোম্পানীবোৰক কেন্দ্ৰীয় চৰকাৰৰ নিৰ্দেশ সম্পূৰ্ণ কৰিবলৈ ১৫ৰ পৰা ২০ মে'লৈ সময় লাগিব। তেনেস্থলত ঝাৰখণ্ডে ১ মে'লৈকে ভেকচিন লাভ কৰাটো অসম্ভৱ।\n৫. বিহাৰতো একেই পৰিস্থিতি। তৃতীয় পৰ্যায়ৰ টীকাকৰণ ১ মে'ৰ পৰা বিহাৰতো আৰম্ভ নহ'ব। ভেকচিনৰ অভাৱৰ বাবেই এই সিদ্ধান্ত লোৱা হৈছে। ৫.৪৬ কোটি লোকক টিকাকৰণ কৰিব লাগিব। অৱশ্যে, পঞ্জীয়ন অব্যাহত থাকিব।\n৬. ইপিনে গুজৰাটে শীঘ্ৰেই চিৰাম প্ৰতিষ্ঠানৰ পৰা ২০ নিযুত ক'ভিশ্বিল্ড আৰু ভাৰত বায়'টেকৰ পৰা ৫০ লাখ কোভেকচিনৰ পালি লাভ কৰিব। গুজৰাটৰ মুখ্যমন্ত্ৰী বিজয় ৰুপানীয়ে বৃহস্পতিবাৰে এই সম্পৰ্কত কয়, "ভেকচিনৰ সামগ্ৰী আমাৰ ওচৰলৈ অহাৰ লগে লগে ৰাজ্যখনৰ সকলো লোকক তেওঁলোকৰ টিকাকৰণ সম্পন্ন কৰিবলৈ মই অনুৰোধ জনাইছো। ১৫ দিনৰ ভিতৰত আমাৰ হাতলৈ ভেকচিনৰ ষ্টক আহিব যদিও ১ মে'ৰ পৰা ১৮ বছৰৰ অধিক বয়সৰ লোকক টিকাকৰণৰ বাবে কোনো ভেকচিন নাই।’’\n৭. তামিলনাডুয়েও ১.৫ কোটি ড'জৰ অৰ্ডাৰ দিছে, কিন্তু সূত্ৰ অনুসৰি শনিবাৰৰ পৰা ১৮-৪৫বছৰ বয়সৰ লোকৰ টিকাকৰণক লৈ অনিশ্চয়তাত আছে ৰাজ্য চৰকাৰ।\n৮. আনফালে ৰাজস্থানেও ভেকচিনৰ অভাৱৰ সন্মুখীন হৈছে। ৰাজ্যখনৰ স্বাস্থ্য মন্ত্ৰী ৰঘু শৰ্মাই কয় এনেদৰে, ভেকচিন নিৰ্মাতাসকলে জনাইছে যে তেওঁলোকে ১৫ মে'ৰ পূৰ্বে যোগান তৈয়াৰ কৰিব নোৱাৰিব। আমাৰ হাতত কোনো ভেকচিন নাই। তেনেস্থলত আমাক ১৮ৰ ঊৰ্ধ্বৰ লোকৰ টিকাকৰণৰ বাবে সাত কোটি ভেকচিনৰ প্ৰয়োজন, কিন্তু আমি ইয়াক সময়মতে পোৱা উচিত। ৰাজস্থানৰ স্বাস্থ্য মন্ত্ৰীগৰাকীয়ে লগতে কয় যে আমি চিৰাম ইনষ্টিটিউটৰ সৈতে কথা পাতিছো আৰু তেওঁলোকক ৩.৭৫ কোটি পালি দিবলৈ কৈছো। কিন্তু যিহেতু তেওঁলোকে প্ৰথমে কেন্দ্ৰীয় চৰকাৰৰ নিৰ্দেশ পূৰণ কৰিব লাগিব, সেয়েহে তেওঁলোকে বৰ্তমান আমাক ভেকচিন দিব নোৱাৰে।\nFirst published: April 30, 2021, 1:55 PM IST